އެންމެ މޮޅު ދަރިވަރުންނަށް ސަނާ އަދި ލިއުޝާ\n2019 ވަނަ އަހަރު ފައިނު ސްކޫލްގެ އެންމެ މޮޅު ދަރިވަރަކަށް ރ. ފައިނު ސީރީނުވިލާ ސަނާ އިބްރާހީމް އަދި 2020-2021 ގެ އެންމެ މޮޅު ދަރިވަރަކަށް ރ. ފައިނު ދޭލިޔާގޭ ލިއުޝާ ޢަލީ ހޮވިއްޖެއެވެ. ފައިނު ސްކޫލްގެ ފާއިތުވި ދެ އަހަރުގެ އިނާމު ދިނުމުގެ ޖަލްސާ ރޭވަނީ ބާއްވާފައެވެ. މި ޖަލްސާގައި ސްކޫލްގެ އެކި ވަނަތަކަށް އައި ދަރިވަރުންނަށް ވަނީ އިނާމާއި އެވޯޑު ހަވާލު ކޮށްފައެވެ. މޮޅު ވަނަތަކެއް ހޯދާ ސްކޫލްގެ...\nފާއިތުވި ދެއަހަރު ހުޅުދުއްފާރު ސްކޫލްގެ އެންމެ މޮޅު ދަރިވަރުންނަށް ފައިނުގެ ދެދަރިން\nފާއިތުވި 2019، 2020-2021 މި އަހަރުތަކުގައި ހުޅުދުއްފާރު ސްކޫލްގެ، ހުރިހާ ގޮތަކުން އެންމެ މޮޅު ދަރިވަރުންނަށް ފައިނުގެ ދެ ދަރިން ހޮވިއްޖެއެވެ. ރޭ ބޭއްވި އެ ސްކޫލްގެ އިނާމު ދިނުމުގެ ޖަލްސާގައި މި ވަނަތައް އިއުލާން ކޮށްފައިވާއިރު، 2019 ވަނަ އަހަރު ހުރިހާގޮތަކުން އެންމެ މޮޅު ދަރިވަރަކަށް ހޮވިފައިވަނީ ރ. ފައިނު މެހްރާ ރިލްވާން ޝަރީފެވެ. އަދި 2020-2021 ވަނަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް ހޮވިފައިވަނީ...\nގިނަ ކުޅިވަރުތަކާއެކު ފޭސް އާއިލީ ހަވީރު ކުރިޔަށް ގެންގޮސްފި\nފައިނު އެސޯސިއޭޝަން ފޮރ ކޮމިއުނިޓީ އެންޑީވަރސް (ފޭސް) ގެ ފަރާތުން ފައިނުގައި އާއިލީ ހަވީރެއް ބާއްވައިފިއެވެ. ފޭސް ޖަމިއްޔާއާއި ރަށުގައިހުރި ސަރުކާރުގެ އިދާރާތަކާއި ރ. އިނގުރައިދޫ ޕޮލިސް ސްޓޭޝަން ގުޅިގެން ކުރިޔަށް ގެންދިޔަ މިއަދު ކުރިޔަށް ގެންދިޔަ ހަވީރުގައި ރަށުގެ ކުދިބޮޑު ގިނަ އަދަދެއްގެ ބަޔަކު ވަނީ ބައިވެރިވެފައެވެ. އެކިކަހަލަ ޝައުގުވެރި ސްޓޯލްތަކާއި ގިނަ ކުޅިވަރު ހަރަކާތްތަކަކާއިއެކު ކުރިޔަށް ގެންދިޔަ މި ހަވީރަކީ، ކުޑަކުދިންގެ ދުވަހާއި އާއިލާތަކުގެ ދުވަހުގެ މުނާސަބަތުގައި ކުރިޔަށް...\nފައިނުގައި ޕާކެއް ތަރައްގީ ކޮށްދޭނެ ބަޔަކު ހޯދަނީ\nސީވައިއެސް ސްޕޯޓްސް ފިއެސްޓަރ ޖުލައިމަހު\nސީވައިއެސް2ވަނަ ޤުރްއާން މުބާރާތުގެ 1 ވަނަ ނޫރާ ހޯދައިފި\nމޫސުން ތަންނުދޭތީ މާދަމާގެ އީދު ނަމާދު މިސްކިތުގައި ކުރަން ފައިނު ކައުންސިލުން ނިންމައިފި\nގްރޭޑު 10 ނިންމާ ދަރިވަރުންނާ ފައިނު ކައުންސިލުން ބައްދަލުކޮށްފި\nފައިނު ކައުންސިލަށް ޕިކަޕެއް ސަޕްލާކޮށްދޭނެ ފަރާތެއް ހޯދަނީ\nކުރިމަސައްކަތުގެ އަގު ނުލިބި ފައިނު ދަނޑުވެރިންނަށް ބޮޑު ގެއްލުމެއް\nފައިނުގައި މިއަދު އިސްތިސްޤާ ނަމާދު ކުރަނީ\nފައިނު ކައުންސިލުން ފިޠުރު ޒަކާތް ބަލައިގަންނަ ގަޑިތައް


އެންމެ ޒަމާނީ ފެންވަރުގެ ޓާފް ދަނޑު އޭދަފުށީގައި\nއެންމެ ޒަމާނީ ފެންވަރުގެ ޓާފް ދަނޑު އޭދަފުށީގައި\nއޭދަފުށީގައި ގާއިމުކުރާ ޓާފް ދަނޑު. ފޮޓޯ/އައްޒާމް\nހުނަރުވެރި އެތައް ފުޓްބޯޅަ ކުޅުންތެރިންތަކެއް އުފައްދާފައިވާ ބ. އޭދަފުށީގައި ގާއިމުކުރަމުންދާ ބައިނަލްއަގްވާމީ ފެންވަރުގެ ޓާފު ދަނޑުގެ މަސައްކަތް ބާރު ސްޕީޑުގައި މިހާރުއަށް އެބަދެ އެވެ.\nބ. އޭދަފުއްޓަށް އުފަން މަހުޖަނު، ޗާންދަނީ އަހްމަދު ނަޒީރު ފަންޑު ކޮށްގެން މިރަށުގައި ގާއިމުކުރާ ޓާފް ދަނޑުގައި މިހާރު ކުރިއަށްދަނީ ޓާފުއެޅުމުގެ ކުރިން ކުރަންޖެހޭ މަސައްކަތްތަކެވެ.\nއޭދަފުށީ އިރުމަތީ ސަރަހައްދުގައި 254000 އަކަފޫޓްގެ މި ދަނޑުގެދިގުމިނަކީ 105 މީޓަރު އަދި ފުޅާމިނަކީ، 68 މީޓަރު ހުރެއެވެ.\nމިދަނޑުގައި އަޅާ ޓާފަކީ ފީފާގެ ރުހުން ދީފައިވާ ހަތް ކުންފުނީގެ ތެރޭގައި ހިމެނޭ ލިމޮންޓާ ސްޕޯޓްސް އެސްޕީއޭ ކުންފުނިން އުފައްދާ އެސްޕީމެކްސް45 ގެ ޓާފެވެ.\nމި ދަނޑުގެ މަސައްކަތް ކޮށްފައިވަނީ ރާއްޖޭގައި ބިމުގެ ފަސްހަރުކޮށްގެން އާންމުކޮށް އަޅާ ދަނޑުތަކާއި ވަރަށް ތަފާތުކޮށެވެ. އެގޮތުން ބިމުގެ ފަސްގަނޑު ފުނަށް ކޮނުމަށްފަހު އޭގެ މައްޗަށް 3000 ޓަނުގެ ފުނޑުކުރި ހިލަވެލިއަޅާ ބިންވަނީ ލެވެލް ކޮށްފަ އެވެ. އަދި އޭގެ މަތީގައި ދަނޑުގެ އަޑިއަށް ފެން ނުދާނެހެން ފެން ނުވަންނަ ފަށަލަ އެއް ނުވަތަ ވޯޓަރ ޕްރޫފް މެމްބްރޭންއެއް އަޅާނެ އެވެ. އަދި އޭގެ މަތިން ޝޮކްޑްރެއިން ނިޒާމު ގާއިމުކުރެވިގެންދާނެ އެވެ.\nމި ނިޒާމަކީ އާންމުކޮށް ބިމުގެ ފަސްހަރުކޮށްގެން އެޅޭ ދަނޑުތަކާއި ބަލާފައި ކުޅުންތެރިންނަށް ލިބޭ އަނިޔާ ކުޑަކޮށް ދޭނެ ނިޒާމެކެވެ. ނަމަވެސް މި ނިޒާމުގެ މައި މަގްސަދަކީ ދަނޑުގެ އަޑިއަށް ފެން ދިޔަނުދީ، ވަށައިގެން ހެދޭ ކާނުގަނޑުތަކަށް ފެނދާނެގޮތް ހެދުމެވެ. މީގެ ސަބަބުން ވާރޭ ވެހުނަސް ދަނޑު ޗަކަ ނުވެ، ކުޅުންތެރިންނަށް އެ ކުޅުންތެރިންގެ ހުނަރު އެއްވެސް ހުރަހަކާނުލާ ވާރޭގައިވެސް ދައްކާލެވޭނެއެވެ.\nއަދި ޤައުމީ ފެންވަރުގެ މެޗުތައް ވެސް ކުޅެވޭ ފެންވަރުގެ މި ޕިޗް އިންސްޓޯލްކޮށް ނިމޭއިރު އެންމެ ފެންވަރު ރަނގަޅު ލައިޓިން ސިސްޓަމެއްވެސް ގާއިމުކުރުމަށް ވަނީ ރާވައިފަ އެވެ. އަދި މި ދަނޑުވެގެންދާނީ މުޅި ރާއްޖޭގައިވެސް މިހާތަނަށް ގާއިމުކުރެވޭ އެންމެ ފެންވަރު ރަނގަޅު ޓާފު ދަނޑަށެވެ.\nމި ޕްރޮޖެކްޓަކީ މިދިޔަ މަޖްލިސް އިންތިހާބުގެ ކެމްޕޭނުގައި އޭދަފުށީ ދާއިރާގެ މެންބަރު އަހްމަދު ސަލީމުގެ ކެމްޕޭނަށް އެހީތެރިވުމުގެ ގޮތުން ނަޒީރު ވެ ވަޑައިގެންނެވި ވައުދެކެވެ.


ކޯވިޑް19: އިއްޔެ ފެނުނީ އިތުރު 47 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 47 ވޭދަނަ!\nރާއްޖެއިން ކޯވިޑް19 އަށް އިތުރު 47 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން އެހެން ރަށްތަކުން ފައްސިވި 17 މީހުންގެ ތެރެއިން ދެމީހުން ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ތަރައްޤީ ކުރަމުންދާ ރިސޯޓްތަކުން ވަނީ5މީހަކު ފައްސިވެފައެވެ. އަނެއް 30 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 13738 އަށް ވަނީ އަރައިފައެވެ. އޭގެ ތެރޭގައި، 558 އެކްޓިވް ކޭސް ހިމެނޭއިރު، 29 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިބަލީގައި ރާއްޖެ އިން މިހާތަނަށް 48 މީހަކު ނިޔާވެފައި ވާއިރު، 13125 މީހަކުވަނީ ބަލިން ފަސޭހަވެފައެވެ.


3 vana match gaives Raajje kairin Lanka molhuvejje - One Online\nރާއްޖެއާއި ލަންކާ ކުޅުނު ފުރަތަމަ މެޗުގެ ތެރެއިން --- ފޮޓޯ/ ރައީސް އޮފީސް\nބަންގްލަދޭޝްގައި މިމަހު އޮންނަ އޭވީސީ ސެންޓްރަލް ޒޯން ފިރިހެން ޑިވިޝަން މުބާރާތަށް ތައްޔާރުވަމުން އަންނަ ރާއްޖޭގެ ސީނިއާ ގައުމީ ވޮލީބޯޅަ ޓީމުން ސްރީލަންކާއާ ދެކޮޅަށް ކުޅުނު ތިން ވަނަ މެޗުންވެސް ބަލިވެއްޖެއެވެ.\nމީގެ ކުރިން ލަންކާ އާއި ރާއްޖެއިން ކުޅުނު އެކުވެރިކަމުގެ ދެމެޗުންވެސް ލަންކާ މޮޅުވެފައިވާ އިރު، ރޭގެ މެޗުގައިވެސް ލަންކާއިން ރާއްޖޭގެ މައްޗަށް ކުރިހޯދީ ސީދާ ތިން ސެޓުންނެވެ.\nރާއްޖޭން ލަންކާއާ ދެކޮޅަށް ކުޅުނު ތިން މެޗަކީ ދެ އަހަރުގެ މެދުކެނޑުމަކަށް ފަހު ގައުމީ ވޮލީ ޓީމުން ކުޅުނު ފުރަތަމަ މެޗުތަކެވެ. ކޮވިޑް 19 ގެ ސަބަބުން ވޮލީ ޓީމުގެ ހަރަކާތްތައް އެއްކޮށް ކަހަލަ ގޮތަކަށް ހުއްޓިފައި އޮތުމަށްފަހު ލަންކާ މެޗުތަކުގެ ކުރިން ޓީމުގެ ޕްރެކްޓިސްތައް ފެށީ މަހެއްހައި ދުވަސް ކުރިންނެވެ.\nރާއްޖެއާއި ލަންކާ ކުޅުނު ފުރަތަމަ މެޗަކީ ބުރާސްފަތި ދުވަހުގެ ރޭ ކުޅުނު މެޗެވެ. އެ މެޗުން ރާއްޖެ ބަލިވީ 25-13، 25-14 އަދި 25-18 އިންނެވެ. ހުކުރު ދުވަހުގެރޭ ކުޅުނު ދެ ވަނަ މެޗުގެ ސެޓުތައް ލަންކާ އިން ގެންދިޔައީ 25-19، 25-21 އަދި 25-23 އިންނެވެ. ރޭ ކުޅުނު މެޗުގެ ސެޓުތައް ލަންކާއިން ގެންދިޔައީ 25-18، 25-17 އަދި 25-19 އިންނެވެ.\nޒުވާނުންގެ މަރުކަޒު އެތެރެ ކޯޓުގައި ރޭ ކުޅުނު މެޗުގެ ފުރަތަމަ ސެޓުން ފެށިގެންވެސް ލަންކާ ފެނުނީ ވަރުގަދަ ކޮށެވެ. ހާއްސަކޮށް ލަންކާގެ އެޓޭކްތައް މާ ބޮޑަށްވެސް ވަރުގަދަކޮށް ފެނުނުކަން ފާހަގަކޮށްލެވުނެވެ. ރޭގެ މެޗުގެ އެއްވެސް ސެޓެއްގައި ލަންކާއާ އަރާ ހަމަކުރެވޭނެ ވަރުގެ ކުޅުމެއް ރާއްޖޭގެ ޓީމަށް ދެއްކިފައެއް ނުވެއެވެ.\nރާއްޖެ ކުޅޭ ސެންޓްރަލް ޒޯން ވޮލީ މުބާރާތް އޮތީ މި މަހު 22-29 އަށް ބަންގްލަދޭޝްގެ ޑާކާގައެވެ. ރާއްޖެ އާއި ލަންކާގެ އިތުރުުން އުޒްބެކިސްތާނާއި ނޭޕާލް އަދި ބަންގްލަދޭޝް އެ މުބާރާތުގައި ކުޅޭނެއެވެ.


Aniyaave Rafa kulhumaa dhurah | Mihaaru\n12 މެއި 2019 - 14:08\nޖުލައި 19 ގައި މޮރިޝަސްގައި ފަށާ މި ފަހަރުގެ އިންޑިއަން އޯޝަން އައިލެންޑް ގޭމްސްގައި ޓީޓީން މެޑެއްޔެއް ހޯދަން ކުރާ މަސައްކަތުގައި އެންމެ މުހިއްމު ދައުރެއް އަދާކުރާނެ ކަމަށް ބެލެވޭ ރަފާ، 15، ގެ ފައިތިލައިގައި (ހެޔާ ލައިން) ފްރެކްޗާއެއްވީ މީގެ ދެ ހަފުތާ ކުރިން ގޭތެރޭގައި އުޅެނިކޮށެވެ.\nގައުމީ ޓީޓީ ޓީމުގެ މެނޭޖަރު ޖާދުﷲ ހަސަން ބުނީ އޭނާގެ ފައިގައި އަޅާފައިވާ ޕްލާސްޓަރު ނައްޓާނީ އަދި ދެ ހަފުތާ ފަހުން ކަމަށާއި، ކުޅެން ނުކުމެވޭނީ އެއަށް ފަހު ފިޒިއޮތެރަޕީ ހެދުމަށް ފަހު ކަމަށެވެ.\n"ޕްލާސްޓަރު ނެގުމުން އެނގޭނީ އޭނާ އަށް ކުޅެން ނުކުމެވޭނެ ދުވަހެއް ބުނަން. ފިޒިއޯތެރަޕީ ހަދައި އެއްކޮށް ފިޓްވުމުން ކުޅެން ނެރޭނީ. ރެނދަކަށް ވާތީ، މުޅިން ފިޓްނުވަނީސް ކުޅެން ނެރެ ރިސްކެއް ނަގަން ބޭނުމެއް ނޫން،" ޖާދުﷲ ބުންޏެވެ.\nއޭނާ ބުނީ ދެކުނު އޭޝިއާގެ ޖޫނިއާ ޓޭބަލް ޓެނިސް މުބާރާތުގެ 15 އަހަރުން ދަށުގެ ޑަބަލްސް ކެޓަގަރީން 2016 ވަނަ އަހަރު ރާއްޖެ އަށް ރިހި މެޑަލް ހޯދައިދިން ކުޅުންތެރިޔާ ޓީމަށް ވަރަށް މުހިއްމު ކަމަށާއި ފިޓްކުރަން ކުރެވެން ހުރި ހުރިހާ މަސައްކަތެއް ކުރާނެ ކަމަށެވެ.\nއުމުރުން 11 އަހަރުގައި، 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް އަށް ދިޔަ ރަފާ ވިދާލީ އެ އަހަރުގެ ގައުމީ ފައިނަލުގައި، އޭރުގެ ޗެމްޕިއަން މުއީނާ މުހައްމަދަށް ދިން ވަރުގަދަ ފައިޓާ އެކު އެވެ. އަދި ޖެހިގެން އައި އަހަރު، އުމުރުން 13 އަހަރުގައި މުއީނާ ބަލިކޮށް ގައުމީ ޗެމްޕިއަންކަން ހޯދި އެވެ. ޖެހިޖެހިގެން ދެ އަހަރު ހޯދި ތަށި މިލްކުކުރަން މި އަހަރު ނުކުތް ނަމަވެސް، ފާތިމަތު ދީމާ އަލީ އަތުން ބަލިވީ އެވެ.\nމިދިޔަ މާޗު މަހުން ފެށިގެން އިންޑިއަން އޯޝަން އައިލެންޑް ގޭމްސްގެ ތަމްރީންތައް ކުރިއަށްގެންދަނީ ފުލް ސްކޮޑާ އެކު އެވެ. މި މަހުގެ ތެރޭގައި ސްކޮޑުން ކުޅުންތެރިން މަދުކުރުމަށް ފަހު ފައިނަލް ސްކޮޑް އިއުލާންކުރަނީ މުބާރާތާ ކައިރިކޮށްފަ އެވެ.\nގައުމީ ޓީމު މިހާރު ޕްރެކްޓިސްކުރަމުން އަންނަނީ ޑިއާގެ އެންމެ ވަރުގަދަ އެއް ޓީޓީ އެކަޑަމީ ކަމަށްވާ ޕިނޭކަލް އެކަޑަމީގެ ކޯޗެއްގެ ބެލުމުގެ ދަށުންނެވެ. ހަރްޔާނާ ސްޓޭޓުގައި ހުންނަ މި އެކަޑަމީއާ އެކު އެސޯސިއޭޝަނުން ހަދާފައިވާ އެއްބަސްވުމުގެ ދަށުން އެ އެކަޑަމީން ޓެކްނިކަލް އާއި ޓެކްޓިކަލް ތަމްރީންތަކުގެ އިތުރުން ކުޅުންތެރިންގެ ފިޒިކަލް ފިޓްނަސް ވެސް މޮނީޓާކުރާނެ އެވެ.\nޓީޓީ އެސޯސިއޭޝަނުން މި އަހަރުގެ ގޭމްސް އިން މެޑަލް ހޯދުމަށް ވަރަށް ބޮޑަށް ވަނީ ޓާގެޓްކޮށްފަ އެވެ. މީގެ ކުރިން 2011 ވަނަ އަހަރު ޓީޓީ ކުޅުންތެރިޔާ މުއީނާ މުހައްމަދު ވަނީ އެ ގޭމްސް އިން ރިހި މެޑެއްޔެއް ހޯދައިފަ އެވެ. އެކަމަކު މިވަގުތު އޭނާ ސްކޮޑުގައި ނުހިމެނެ އެވެ.\nއިތުރު ލިޔުންތައް ޓޭބަލް ޓެނިސް އާއިޝަތު ރަފާ ނާޒިމް ޓޭބަލް ޓެނިސް އެސޯސިއޭޝަން


Anhen fandiyaarunnaa medhu Dr. Majeed dhekkevi vaahaka hiyaalu thafaathuvumakah | Mihaaru\nއިދިކޮޅު ފަރާތްތަކުގެ ޖަލްސާއެއްގައި މަޖީދު ވާހަކަ ދައްކަވަނީ\nއަންހެން ފަނޑިޔާރުންނާ މެދު ޑރ. މަޖީދު ދެއްކެވި ވާހަކަ ހިޔާލު ތަފާތުވުމަކަށް\n31 ޖުލައި 2017 - 13:46 45 comments\nއިދިކޮޅު އިއްތިހާދުން މ. ކުނޫޒުގައި ބޭއްވި ޖަލްސާގައި ދީނީ އިލްމުވެރިޔާ މަޖީދު ވިދާޅުވީ ރާއްޖޭގައި އިސްލާމީ ޝަރީއަތް އޮންނައިރު، އެއާ ހިލާފަށް އެއްވެސް ގާނޫނެއް ނުހެދޭނެ ކަމަށެވެ. އަދި އިސްލާމީ ޝަރީއަތުގައި އޮންނަ ގޮތުން، އަންހެނުންނަށް ގާޒީކަން ނުކުރެވޭނެ ކަމަށް ވެސް އޭނާ ވިދާޅުވި އެވެ.\nމަޖީދު މިހެން ވިދާޅުވީ ސުޕްރީމް ކޯޓުގެ ފަސް ފަނޑިޔާރުންގެ ބެންޗު ހަތަކަށް އިތުރުކޮށް، އޭގެ ތެރެއަށް ރައީސް އޮފީހުގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރު ހަމަޖައްސަން އުޅޭ ކަމުގެ އަޑުތައް ފެތުރެމުން ދާތީ އެވެ. އަދި އުއްތަމަ ފަނޑިޔާރު އަބްދުﷲ ސައީދު މަގާމުން ވަކިކުރައްވައި، އާޒިމާ އެ މަގާމަށް ހަމަޖައްސަން އުޅޭކަމުގެ އަޑުތަކެއް ވެސް ސޯޝަލް މީޑިއާގައި ފެތުރުނެވެ.\nSupreme Court ge fandiyaarakah Azima hamajassan ulhey kamuge adu fethurenee\nޑރ. މަޖީދުގެ އެވާހަކަ ރަނގަޅު ނޫން ކަމަށް އެ ޖަލްސާގައި ބައިވެރިވެވަޑައިގެން އިންނެވި، ކުރީގެ ރައީސް މައުމޫން އަބްދުލްގައްޔޫމް ވަނީ ވިދާޅުވެފަ އެވެ.\nއެމަނިކުފާނު މިއަދު ހެނދުނު ކުރެއްވި ޓްވީޓެއްގައި ވިދާޅުވީ އަންހެނަކަށް ސިޔާސީ އަދި ޝަރުއީ ހުރިހާ މަގާމެއް ވެސް އަދާކުރެވިދާނެ ކަމަށް، އިސްލާމީ ޝަރީއާ އިން ސާބިތުވާ ކަމަށެވެ.\nމައުމޫން ހިންގަވާ "މައުމޫން ފައުންޑޭޝަނުން" މިދިޔަ އަހަރު ވަނީ، އެފަދަ މައުލޫއަކަށް މަރުހޫމް އަފްރާޝީމް އަލީ ލިޔުއްވި ފޮތެއް ވެސް ޝާއިއުކޮށްފަ އެވެ.\nWith due respect Sir there is strong evidence in Islamic law that women can hold all political and judicial offices.\n— Maumoon Abdul Gayoom (@maumoonagayoom) July 31, 2017\nއަންހެނަކަށް އިސްލާމީ ގައުމެއްގެ އެންމެ މަތީ މަގާމު ވެސް އަދާކުރުމަކީ ޝަރުއީ ގޮތުން ހުއްދަ ކަމެއް ކަމަށް ވިދާޅުވެ ލިޔުއްވި ފޮތުގައި މައުމޫން ވިދާޅުވީ އެ މައުލޫއާ ގުޅޭ ގޮތުން އިލްމުވެރިންގެ މެދުގައި ބޮޑެތި ހިލާފުތައް ހުރި ނަމަވެސް، އަންހެނުން އެފަދަ ބޮޑެތި އަދި މަތީ ވަޒީފާތައް އަދާކުރުން މަނާކުރާ ޝަރުއީ ގަތުޢީ އެއްވެސް ދަލީލެއް ނެތް ކަމަށެވެ.\nމަޖީދުގެ ވާހަކަތައް އާޒިމާ ސިފަކުރެއްވީ ޖޯކެއްގެ ގޮތުގަ އެވެ.\nމަޖީދުގެ ވާހަކަގެ މައްޗަށް ބިނާކޮށް ލިއުނު ހަބަރެއް ޓެގްކޮށް އާޒިމާ އޭނާގެ ފޭސްބުކްގައި ލިއުއްވި ގޮތުގައި ކުރީގެ ރައީސް މުހައްމަދު ނަޝީދުގެ އިސްލާމިކް މިނިސްޓަރު އަދި އިދިކޮޅު ސީނިއަ ބޭފުޅަކު އެގޮތަށް ވިދާޅުވުމަކީ "ދުވަސް ފަށަށް ލިބިވަޑައިގެންނެވި ޖޯކެ"ވެ.\nމައުމޫންގެ ވެރިކަމުގައި ސިވިލް ކޯޓުގެ ގާޒީއަކަށް އާއިޝާ ޝުޖޫން އަދި ފެމިލީ ކޯޓްގެ ގާޒީއަކަށް ހުޒައިފާ މުހައްމަދު ހުންނެވިކަން، މަޖީދުގެ ވާހަކައާ ދެކޮޅު ބައެއް މީހުން ފާހަގަކުރި އެވެ.\nމަޖީދު ވިދާޅުވީ ގާޒީންގެ ޝަރުތުތަކުގެ ތެރޭގައި ފިރިހެނަކަށް ވުން ހިމެނޭއިރު ހަނަފީ މަޒްހަބުގެ އިލްމުވެރިން، އާއިލީ ކަންކަމާއި މަދަނީ މައްސަލަތަކުގައި އަންހެނުންނަށް ހުކުމް ކުރެވިދާނެ ކަމަށް ގަބޫލުކުރައްވާ ކަމަށެވެ. އެކަމަކު ގިނަ އިލްމުވެރިން އެއްބަސްވާ ގޮތުގައި އެއްވެސް ކަމެއްގައި އަންހެން ގާޒީ ހުއްދަ ނުކުރެވޭނެ ކަމަށް ވިދާޅުވި އެވެ.\n"އެހެންވެ، ހަނަފީ އިލްމުވެރިންނާއި ގިނަ އިލްމުވެރިންނަށް ބެލިކަމުގައި ވިޔަސް، ގިސާސްގެ މައްސަލަތަކާއި ހައްދުތަކުގެ މައްސަލައިގައި އަންހެނުން ކުރާ ހުކުމް ހުއްދައެއް ނުވާނެ. މިއީ އެއްވެސް ހިލާފެއް އޮތް ކަމެއް ނޫން،" މަޖީދު ވިދާޅުވި އެވެ.\nއޭނާ ވިދާޅުވީ ރާއްޖޭގެ ސުޕްރީމު ކޯޓަކީ، އެހެން ހުރިހާ ކޯޓަކުން އިއްވާ ހުކުމްތަކުގައި ފަހު ބަސް ބުނާ ތަނަކަށް ވުމުން، ގިސާސްގެ މައްސަލަތަކާއި ޖިނާއީ އަދި ހައްދުގެ މައްސަލަތައް ވެސް އެތަނުން ބަލާނެ ކަމަށެވެ. އެހެންވެ، ސުޕްރީމު ކޯޓުގެ ފަނޑިޔާރަކަށް ނުވަތަ އުއްތަމަ ފަނޑިޔާރަކަށް ވެސް އަންހެނަކު އައްޔަން ކުރުމަކީ އިސްލާމީ ހަމަތައް ހުއްދަ ކުރާ ކަމެއް ނޫން ކަމަށް ވިދާޅުވި އެވެ.\nSupreme Court ah badhalu gennan ulhey vaahaka akee dhogeh: Khaleel\nއޭނާ ވިދާޅުވި ގޮތުގައި މުޖުތަމައު ބިނާކުރުމުގައި އަންހެނުންގެ ދައުރު އޮންނަން ޖެހެ އެވެ. އެކަމަކު އޭގެ މާނައަކީ ދައުލަތުގެ ކޮންމެ ވަޒީފާއަކަށް ހުރިހާ އަންހެނުން ނިކުތުން ނޫން ކަމަށާއި ކޮންމެ ބަޔަކު ވެސް އެ ބައެއްގެ ދައުރު އަދާކުރަން ޖެހޭނީ ކަނޑައަޅާފައިވާ އިމުގެ ތެރޭގައި ކަމަށް ވިދާޅުވި އެވެ.\nސުޕްރީމު ކޯޓުގެ ފަނޑިޔާރަކަށް އާޒިމާ ހަމަޖައްސަން އުޅޭ ކަމަށް އިދިކޮޅު ފަރާތްތަކުން ބުނަމުން އަންނައިރު، އެ މީހުން އެކަން ސިފަކުރަނީ ސަރުކާރުން އަނެއްކާވެސް ހިންގަން އުޅޭ "ޖަރީމާ"އެއްގެ ގޮތުގަ އެވެ.\nއިދިކޮޅު ފަރާތްތަކުގެ މި ވާހަކަތައް، ސަރުކާރު ހިންގާ ޕީޕީއެމުން ދޮގު ކުރެ އެވެ. ޕީޕީއެމްގެ މަޖިލިހުގެ ބައެއް މެމްބަރުން ވިދާޅުވެފައި ވަނީ ސުޕްރީމް ކޯޓުގެ ބެންޗަށް ބަދަލު ގެންނަން އުޅޭ ކަމަށް އިދިކޮޅު ފަރާތްތަކުން ވާހަކަ ފަތުރަނީ އެ ކޯޓުގައި ހުރި ބައެއް މަައްސަލަތަކަށް ނުފޫޒު ފޯރުވަން ކަމަށެވެ.\nއިތުރު ލިޔުންތައް އާޒިމާ ޝަކޫރު ސުޕްރީމް ކޯޓް އިސްލާމީ ޝަރީއާ ޖުޑީޝަރީ އުއްތަމަ ފަނޑިޔާރު އަބްދުލްމަޖީދު އަބްދުލްބާރީ އިދިކޮޅު އިއްތިހާދު


Rohingya refugeen anburaa gendhan mi mahu fashanee | Mihaaru\nރޮހިންޖާ ރެފިއުޖީ ކުދިންތަކެއް ބަންގްލަދޭޝްގެ ރެފިއުޖީ ކޭމްޕެއްގައި: ރެފިއުޖީން އަނބުރާ ގެންދިއުމުގެ މަސައްކަތް ޖެނުއަރީ 23 ގައި ފަށާނެ. --ފޮޓޯ:އޭއެފްޕީ\nރޮހިންޖާ ރެފިއުޖީން އަނބުރާ ގެންދަން މި މަހު ފަށަނީ\n02 ޖެނުއަރީ 2018 - 15:26\nޑާކާ (ޖެނުއަރީ 2) - ބަންގްލަދޭޝް އާއި މިއަންމާއާ ދެމެދު ނޮވެމްބަރު މަހު އެއްބަސްވެފައިވާ ގޮތުގެ މަތިން ރެފިއުޖީން އަނބުރާ މިއަންމާ އަށް ގެންދިއުމުގެ މަސައްކަތް މި މަހު ފަހުކޮޅު ފަށަން ނިންމައިފި އެވެ.\nބަންގްލަދޭޝް އިން އުއްމީދު ކުރަނީ ފުރަތަމަ ބެޗުގައި 100،000 ރެފިއުޖީން އަނބުރާ މިއަންމާ އަށް ގެންދިއުމަށެވެ. ބަންގްލަދޭޝްގެ ސީނިއާ މިނިސްޓަރު އުބައިދު ގުއާދަރު ވިދާޅުވީ އަނބުރާ ގެންދަން ބޭނުންވާ އެއްލައްކަ ރެފިއުޖީންގެ ނަން ހިމެނޭ ލިސްޓް މިއަންމާއާ މިހާރު ހަވާލުކޮށްފައިވާ ކަމަށެވެ.\nމިއަންމާގެ ރަކީން ސްޓޭޓުގައި މުސްލިމުންނާ ދެކޮޅަށް އޮގަސްޓް މަހު އެ ގައުމުގެ ސިފައިން ހިންގަން ފެށި އަނިޔާވެރި އޮޕަރޭޝަނާ ގުޅިގެން މިއަންމާ ދޫކޮށް ބަންގްލަދޭޝް އަށް ވަނީ 650،000 އަށް ވުރެ ގިނަ ރޮހިންޖާ ރެފިއުޖީން އެތެރެވެފަ އެވެ. މިއަންމާ ސިފައިންގެ އަމަލުތައް އދ. އާއި އެމެރިކާ އިން ސިފަކޮށްފައި ވަނީ ނަސްލެއް ނެތިކޮށްލުމުގެ ދަރަޖައިގަ އެވެ.\nދެ ގައުމުގެ މެދުގައި ނޮވެމްބަރު މަހު ސޮއިކުރި އެއްބަސްވުމުގެ ދަށުން ރެފިއުޖީން އަނބުރާ މިއަންމާ އަށް ގެންދަން ފަށާނީ ޖެނުއަރީ 23 އިން ފެށިގެންނެވެ. އެކަމަކު ރެފިއުޖީ ކޭމްޕްތަކުގައި އުޅޭ ގިނަ ރެފިއުޖީން އަނބުރާ މިއަންމާ އަށް ދާން ބޭނުމެއް ނުވެ އެވެ. ސަބަބަކީ ބުޑިސްޓުންގެ އަޣުލަބިއްޔަތު އޮންނަ މިއަންމާގައި މުސްލިމުންނާ ދެކޮޅަށް އަނެއްކާވެސް އަނިޔާވެރި އަމަލުތައް ހިންގަފާނެތީ އެވެ.\nއިތުރު ލިޔުންތައް ބަންގްލަދޭޝް މިއަންމާ ރޮހިންޖާ\nސަލާމަތީ މަޖިލީހުގެ މަންދޫބުން ރޮހިންޖާ ކޭމްޕްތަކަށް\nރޮހިންޖާ ރެފިއުޖީން އަނބުރާ ގެންދާކަށް ނުފަށާ: ބަންގްލަދޭޝް


Bodethi directorun masahkatheh nudhey: Akshay Kumar\nބޮޑެތި ޑައިރެކްޓަރުން މަސައްކަތެއް ނުދޭ: އަކްޝޭ ކުމާރު\nބޮލީވުޑްގެ މަޝްހޫރު ފިލްމީ ތަރި އަކްޝޭ ކުމާރު. --\nއަކްޝޭ ކުމާރު މުޅިން ވެސް މަސައްކަތް ކުރަނީ އާ ޑައިރެކްޓަރުންނާ އެކުގަ އެވެ. މިކަމުގެ ސިއްރު ހާމަކުރަމުން އަކްޝޭ ބުނީ އޭނާ އާ ޑައިރެކްޓަރުންނާއެކު މަސައްކަތް ކުރަނީ ބޮޑެތި ޑައިރެކްޓަރުން އެ ފުރުސަތު އޭނާ އަށް ނުދޭތީ އެވެ.\nއަކްޝޭ މިމޭރުމުން ވާހަކަ ދައްކާފައިވަނީ އޭނާ މިހާރު ކުޅެ ނިމި ރިލީޒްވުމުގެ މަގުމަތީގައިވާ ރާޖް މެހެތާގެ "ގުޑް ނިއުޒް"ގެ ޓްރެއިލާ ލޯންޗު އިވެންޓުގަ އެވެ.\nއަކްޝޭ އާ ޑައިރެކްޓަރުންނާއެކު މުޅިން ވެސް މަސައްކަތްކުރާ ކަން މާ ބޮޑަށް މީޑިއާ އަށް ތިލަވެގެންއުޅެނީ "ގުޑް ނިއުޒް"ގެ އެއް ޕްރޮޑިއުސަރު އަދި މަޝްހޫރު ފިލްމު ޑައިރެކްޓަރު ކަރަން ޖޯހަރް މި ވާހަކަ ދެއްކުމާ ގުޅިގެންނެވެ. ކަރަން ބުނެފައިވަނީ އަކްޝޭ އަބަދުވެސް މަސައްކަތް ކުރަނީ އަލަށް ފިލްމު ޑައިރެކްޓްކުރުމުގެ މަސައްކަތް ފަށާ މީހުންނާ އެކުގައި ކަމަށެވެ.\n"ބޮޑެތި ޑައިރެކްޓަރުން ފުރުސަތު ނުދިނީމަ ދެން ޖެހޭނީ އަލުން ބަލުން ދަތުރު ފަށާކަށްނު،" އަކްޝޭ ބުންޏެވެ.\nނޫސްވެރިންނާ މުޚާތަބުކޮށް އަކްޝޭ އިތުރަށް ބުނީ ނޫސްވެރިންނަށް ވެސް ބޮޑެތި ނޫސްތަކުން ފުރުސަތު ނުދީނަމަ އެމީހުންނަށް ޖެހޭނީ ކުދި ޕަބްލިކޭޝަންތަކަށް ދާން ކަމަށެވެ. ހަމަ އެގޮތަށް ނަން މަޝްހޫރު އަދި ފިލްމު އުފެއްދުމުގެ ރޮނގުގައި ތަޖުރިބާކާރު ޑައިރެކްޓަރުންގެ ފިލްމުތައް އޭނާ އަށް ނުލިބުމުން ގޭގައި އެކަމާ ވިސްނަން އިންނާކަށް ނުޖެހޭނެ ކަމަށާއި އޭނާގެ ގާބިލިއްޔަތު ހުރިކަން ގަބޫލު ކުރެވޭތީ އަލަށް ފަށާ ޑައިރެކްޓަރުންނާއެކު ވެސް މަސައްކަތްކުރަން ފަސް ނުޖެހެނީ ކަމަށް ވެސް އަކްޝޭ ބުންޏެވެ.\n"ހަމައެކަނި ޚާނުންނާ އެކު މަސައްކަތްކުރަން ބޮޑެތި ޑައިރެކްޓަރުން ބޭނުންވި އިރެއް ދިޔަ ކަމަށް ނޫސްވެރިން ބުނުމުން އަކްޝޭ ބުނީ ޚާނުންނަކަސް ކަޕޫރުންނަކަސް އެ މީހަކަށް އެފިލްމު ހައްގުވާ ކަމަށް ގަބޫލު ކުރެވޭނަމަ ދޭނެ ކަމަށެވެ. އޭނާއަށް ނުދެނީ ހައްގު ނުވާތީ ކަމަށް ގަބޫލުކުރާ ކަމަށް އަކްޝޭ ބުންޏެވެ.\nއަކްޝޭ އިތުރަށް ބުނީ ފިލްމު އުފައްދާ މަޝްހޫރު މީހުން ޕްރޮޑިއުސްކުރާ ފިލްމުތަކުން އޭނާއަށް ފުރުސަތު ލިބުނަސް އެމީހުން ޑައިރެކްޓްކުރާ ފިލްމުތައް ނުލިބޭ ކަމަށެވެ. އެގޮތުން ކަރަން ޖޯހަރް އާއި އަދިތުޔާ ޗޯޕްޅާ ފަދަ ޑައިރެކްޓަރުން އޭނާ ކުޅޭ ފިލްމުތައް ޕްރޮޑިއުސް ކުރިޔަސް އޭނާ ޑައިރެކްޓްކުރަން ބޭނުން ނުވާ ކަމަށާއި އެމީހުން ކައިރީގައި އެ ސުވާލު ކުރަން އަކްޝޭ އެދުނެވެ.\nއާ ޑައިރެކްޓަރުންނާއެކު މަސައްކަތްކުރުމުގެ ތަޖުރިބާ ހިއްސާ ކުރަމުން އަކްޝޭ ބުނީ "ގުޑް ނިއުޒް"ގެ ޑައިރެކްޓަރު ރާޖް މެހެތާ އަކީ އޭނާ އާއެކު މަސައްކަތްކުރާ 21 ވަނަ އާ ޑައިރެކްޓަރު ކަމަށެވެ.\nއާ މީހުންނަށް ވާތީ ރަނގަޅު ފިލްމެއް އުފައްދަން އެމީހުންގެ ހުންނަ ދަހިވެތިކަން މިހާރުގެ ގިނަ ބޮޑެތި ޑައިރެކްޓަރުންގެ ކިބައިން ވެސް ނުފެންނަ ކަން އަކްޝޭ ފާހަގަ ކުރި އެވެ.\n"އާ މީހުންނަށް ލިބޭ ފުރަތަމަ ފުރުސަތަކީ މަރަށް ފުރާނައަށް އެމީހުން ހޯދާ ފުރުސަތެއް. އެ ފިލްމެއް ނުހިނގައިފިއްޔާ އެމީހުންގެ ދުވަސް ދިޔައީކަން އެމީހުންނަށް އެނގޭ،" އަކްޝޭ ބުންޏެވެ.\nއަކްޝޭ ބުނި ގޮތުގައި އާ ޑައިރެކްޓަރުންނާއެކު މަސައްކަތް ކުރިޔަސް އެމީހުން ކަން ކުރަންވީ ގޮތް ކިޔައިދީ ގައިޑް ކޮށްދީއެއް އޭނާ ނުހަދަ އެވެ. އެމީހުންގެ ގާބިލްކަމާމެދު އޭނާއަށް ފުރިހަމައަށް އިތުބާރު ކުރެވޭތީ އެވެ.\nކޮމެޑީ ފިލްމެއް ކަމަށްވާ "ގުޑް ނިއުޒް" ރިލީޒްކުރަން ހަމަޖެހިފައިވަނީ މިމަހުގެ 27 ވަނަ ދުވަހު އެވެ. ފިލްމުގެ ތަރިންގެ ތެރޭގައި ހިމެނެނީ އަކްޝޭގެ އިތުރުން ކަރީނާ ކަޕޫރު، ކިއާރާ އަދުވާނީ، ދިލްޖީތު ދޮސާންޖް އެވެ. މިއީ އައިވީއެފްގެ ޒަރިއްޔާއިން ދަރިން ހޯދަން މަސައްކަތްކުރާ ދެ މީހަކަށް ދިމާވާ އާދަޔާޚިލާފު މަޖާ ކަންތައްތަކެއް ދައްކުވައިދޭ ފިލްމެކެވެ.


Dhuvas nufuraa vihaa kudhin maruvandhen dhookohlun!\nދިވެހިރާއްޖޭގައި ދުވަސް ނުފުރާ ވިހާ ކުދިންގެ އުސޫލު: މަރުވަންދެން ދޫކޮށްލުން!\n17 މާރޗް 2021 - 10:45:48\nސިއްހީދާއިރާގައި ހިނގާ ތަފާތު އެކި ހާދިސާތަކުގެ ޒިންމާ ސިއްހީ އެހީތެރިން އުފުލަންޖެހޭކަމަށް ދޭތެރެދޭތެރެއިން އަޑުތައް އިވެއެވެ. މިފަދަ އަޑެއް އަނެއްކާވެސް މިވަނީ އިވިފައެވެ. ފަޒާގެ ތެރޭގައި އެންމެ ބޮޑަށް ފެތުރިގެން ދިޔަ އެއް ވާހަކައަކީ އައިޖީއެމްއެޗްގައި ދުވަސް ނުފުރާ ވިހެއި ކުއްޖަކާމެދު ވަރަށް އިހާނެތިކޮށް ހިތާފައިވާ ވާހަކައެވެ.\nމުޖްތަމައުގައި ދުވަސް ނުފުރާ ވިހެއުން ގިނަ ވަމުން ދާއިރު، ބަނޑަށް ފަސް މަހުގައި ބަނޑުގައި ރިއްސާތީ އައިޖީއެމްއެޗަށް ދިޔުމުން ދެ ދުވަސް ވަންދެން އެޑްމިޓްކޮށްފައި ދުވަސްނުފުރާ ވިހާފައިވާ އަންހެން މިހާ ވިހެއުމާއި ހަމައަށް އަދި ދަރިފުޅަށް ދޭންވާ ސިއްހީ ފަރުވާ ދީފައި ނުވާކަމަށް އާއިލާއިން ވަނީ ބުނެފައެވެ.\nވިހެއުމުގެ ރިހުންވަރު ކައިރިވިއިރުވެސް ހޮސްޕިޓަލްގެ ޑޮކްޓަރުންނާއި ނަރުހުން އަޅާލާފައި ނުވާ ކަމަށް އާއިލާއިން ތުހުމަތު ކުރެއެވެ.\nހަމަ އެހެންމެ ޕޭޝަންޓް އުޅެނީ ވާވަރަށްވުރެ މާ "އެކްޓް" ބޮޑުވެގެން ކަމުގައި އައިޖީއެމްއެޗްގެ ސްޓާފުން ބުނެ، ޕޭޝަންޓަށް ބުލީ ކޮށްފައިވާކަމަށް އާއިލާއިން ތުހުއްމަތު ކޮށްފައިވާއިރު، އޭނާ ވިހާފައިވަނީ ފާހާނަ ތެރޭގައި އައިޖީއެމްއެޗްގެ ދެ ނަރުހުންގެ އަތްމައްޗަށެވެ.\nވިހެއުމަށްފަހު ފޫޅުގައި ދަތިވެސް ނުޖަހާ ދަރިފުޅު ބާއްވާފައިވަނީ ކުދިންގެ ނެޕީ ބަދަލު ކުރާ ތަނުގައި ކަމުގައި ވީއިރު، މައިމީހާގެ މަސް ވިއްސުމަށްފަހު މައިމީހާ ވޯޑަށް ގެނައިރުވެސް ދަރިފުޅު އޮތީ ސާފުވެސް ނުކޮށް ހަމަ އެތާގައި ބާއްވާފައިކަމަށް އާއިލާއިން ބުންޏެވެ.\nއަދި ހޮސްޕިޓަލްގެ މެނޭޖްމަންޓާ ވާހަކަ ދެއްކުމުން އެކުއްޖާ ނަގާ ހުދު ފޮތިކޮޅަކަށް ލުމަށްފަހު، ޓްރޭ އެއްގެ ތެރޭގައި ބާއްވާފައިވާއިރު އެކުއްޖާ މަރުވީ އެ ޓްރޭގައި އޮވެ އިތުރު އެއްވެސް ފަރުވާއެއް ނުލިބިކަމަށް އާއިލާއިން ބުނެއެވެ. އިތުރު ފަރުވާއަށް އެދުމުން އެކަމަށް ގޮތް ނިންމާނީ ވިހޭއިރު އެތާގައި ތިބި މީހުން ކަމުގައި ނަރުހުން ވަނީ ބުނެފައެވެ. މީގެ އިތުރުން އާއިލާއިން އެކުއްޖާގެ ގައިގައި އަތްލުމުގެ ފުރުސަތު ވެސް ލިބިފައިވަނީ މަރުވިފަހުން ކަމުގައި އެމީހުން ބުނެފައިވެއެވެ.\nރާއްޖޭގައި އޮންނަ އުސޫލުން މި މައްސަލާގައި ޒިންމާ އުފުލަންޖެހޭ އަދި އެމީހަކަށް އަދަބުދޭނެ މީހެއްވެސް ނުހުންނާނެ ކަމަށް އާއިލާއިން ބުނެފައި ވާއިރު މިފަދަހާލަތްތަކުގައި އަމަލު ކުރުމަށް ހަމަޖެހިފައިވާ އުސޫލަކީ ކޮބައިތޯ ބެލުމަށް ސީއެންއެމް އިން ވާނީ އައިޖީއެމްއެޗާ ވެސް ވާހަކަ ދައްކާފައެވެ. ނަމަވެސް މި މައުލޫމާތު ދިނުމަށް އުޒުރުވެރިވަމުން، އައިޖީއެމްއެޗުން ބުނީ މިހާރު މި މައްސަލަ ބަލަމުންދާ ކަމަށެވެ.\nޑަބްލިއުއެޗްއޯ ސްޑޭންޑަޑަކީ ކޮބާ؟\nއެހެން ކަމުން މިފަދަ މައްސަލަ ތަކުގައި ޑަބްލިއު އެޗް އޯ އިން އަމަލު ކުރަން ކަނޑަ އަޅައިފައިވާ އުސޫލަށް ބަލާލިއިރު، މިފަދަ ގިނަ ކުދިންނަކީ ސަލާމަތް ކުރެވިދާނެ ކުދިންތަކެއް ކަމުގައި ޑަބްލިއު އެޗްއޯއިންދެކެވެ. މިފަދަ ކުދީންނަށް ދެވޭ ފަރުވާގެ ތެރޭގައި "ބޮޑީ ވާމް"، މައިމީހާގެ ގާތުން ކިރު ދިނުމަށް ދޭންޖެހޭ އެހީތެރިކަން ދިނުން، އާންމު އިންފެކްޝަންތަކުން ރައްކާތެރި ކުރުމަށް ދޭންޖެހޭ ފަރުވާތަކުގެ އިތުރުން ނޭވާ ލުމަށް ދިމާވާ ދަތިތަކަށް ފަރުވާ ދިނުން ހިމެނެއެވެ.\nއެގޮތުން ދުވަސް ނުފުރާ ވިހާފައިވާ ކުދިންނަށް ބޭނުންވާ ފަރުވާދީ، ރާއްޖޭގައިވެސް އެފަދަ ކުދިން ވަނީ މީގެ ކުރިން ސަލާމަތް ކޮށްފައެވެ.\nފަހުން ހިނގި ހާދިސާގައި އަމަލު ކުރީ ޑަބްލިއުއެޗްއޯ ސްޑޭންޑަޑަޑަށް ބާ؟\nނަމަވެސް މިފަދަ އެއްވެސް ފަރުވާއެއް ދަރިފުޅަށް ލިބިފައި ނުވާއިރު، ދަރިފުޅު ބާއްވައިފައިވަނީ އެއްވެސް ފަރުވާއެއް ނުދީ ވަރަށް އިހާނެތިކޮށް ކަމަށް އާއިލާއިން ވަނީ ތުހުއްމަތު ކޮށްފައެވެ. އަދި މައިމީހާއަށް ވާ ވަރަށްވުރެ މާ "އެކްޓު" ބޮޑުކަމަށް ބުނެ މުވައްޒަފުން ގަނާކޮށްފައި ކަމަށް އާއިލާއިން ބުނާއިރު، މިފަދަ މައްސަލަތައް ދަނީ ދުވަހެއް ދުވަހަކަށްވުރެ ގިނަވަމުންނެވެ.\nއަދި ހަމަ އެހެންމެ، މީގެ ދުވަސް ކޮޅެއް ކުރިން އޭޑީކޭގައި ހިނގި ހާދިސާއެއްގައިވެސް މީހަކު ވަނީ ނިޔާވެފައެވެ. މި ހާދިސާގައި އޭނާ މަރުވެފައި ވަނީ ވިހެއުމުގެ ތެރޭގައި ލޭ މަނާ ނުވެގެން ކަމަށް މައުލޫމާތު ލިބެއެވެ. އަދި އޭނާ ވިހެއުމުގެ ކުރިން ސިޒޭރިއަންއަކަށް ދިއުމަށް އާއިލާއިން އެދުނު ނަމަވެސް، ޑޮކްޓަރު އެގޮތަށް ހުއްދަ ނުދިނީ ސިޒޭރިއަން، ހަދަން އުނދަގޫ ވާނެތީ ކަަމަށް އާއިލާއިން ބުންޏެވެ.\nމި މައްސަލައިގައި އައިޖީއެމްއެޗުންވެސް އަމަލުކުރެވުނު ގޮތާމެދު ކަންބޮޑުވާތަނެއް ނުފެނެއެވެ. އޭގެ ބަދަލުގައި ފެންނަނީ ދިފާއުގައި ބަސްބުނާ މަންޒަރެވެ. އެގޮތުން 22 ހަފްތާ ނުވާނަމަ ބަލާނީ އެއީ ބައިގެން ދިޔަ "ފީޓަސްއެއް" ކަމަށް ބުނެ ވަނީ ބަޔާން ނެރެފައެވެ.\nމިހެންކަމުން މިފަދަ މައްސަލަތަކުގައި އާއިލާއިން އެބުނާގޮތަށް ގާނޫނީގޮތުން ޒިންމާ ވާން ކުރެވޭނެ ކަމެއް ނޯންކަން އެބަހާމަވެއެވެ. ދެން އޮތީ އިންސާނިއްޔަތުކަމާއި "މޯރާލިޓީ" ގެ ސުވާލެވެ.\n"މިގޮތަށް ބެލުމުގައި ތަފާތު ގައުމުތަކުގައި ތަފާތު އުމުރުތަކަށް ނުވަތަ މިންގަނޑުތަކަށް ރިއާޔަތް ކުރާއިރު މި ހޮސްޕިޓަލުގައި ބައިގެންދިއުން ނުވަތަ ސްޕޮންޓޭނިއަސް އެބޯޝަންއެއް ކަމަށް ބަލަނީ މާބަނޑު މީހެއްގެ ބަނޑަށް 22 ހަފުތާ ވުމުގެ ކުރިން ބަނޑުގައިވާ ދަރިފުޅު ނިޔާވެއްޖެނަމަ ނުވަތަ ވިހައިފިނަމަ" -އައިޖީއެމްއެޗް-\nރާއްޖޭގަ އަމަލުކުރާ އުސޫލު އިންސާނިއްޔަތާ ހިލާފުބާ؟\nމިކަމާ ގުޅިގެންސިއްހީ ދާއިރާގެ ހިދުމަތްދޭ އެކި ފަރާތްތަކާ ވާހަކަ ދައްކާލީމެވެ.\nއެގޮތުން އޭޑިކޭ އާއި ވާހަކަ ދައްކާލުމުން ބުނީ މި މައްސަލައަކީ މިހާރު ބަލަމުންދާ މައްސަލައެއް ކަމުގައި ވާތީ މިކަމާއިމެދު އެއްޗެއް ބުނަން އެނގޭނީ މައްސަލަ ތަހުގީގުކޮށް ނިމުމުން ކަމުގައެވެ. އަދި އެނގި ހުރެ ގަސްތުގައި އެއްވެސް ޑޮކްޓަރަކު ނުވަތަ ނަރުހަކުވެސް އިހުމާލު ނުވާނެކަމުގައި އޭޑީކޭ އިން ވަނީ ބުނެފައެވެ.\nމިފަދަ ހާދިސާތައް ގިނަވަމުންދާތީ މިކަމާ ގުޅިގެން ސީއެންއެމް އިން ވާނީ މެޑިކަލް ޕްރޮފެޝަނަލްސް އެސޯސިއޭޝަންގެ ބަހެއްވެސް ހޯދާފައެވެ.\nއެއީ (އައިޖީއެމްއެޗުގައި) ވިހެއީ 20 ހަފްތާގެ ކުއްޖެއް، ދުވަސް ނުފުރާ ވިހާ ކުދިންގެ ތެރެއިން، ދުނިޔޭގެ ނިސްބަތުން ބަލާއިރުވެސް އެންމެ ޅަ އުމުރުގައި ސަލާމަތް ކުރެވިފައިވަނީ 24 ހަފްތާގައި ވިހާ ކުދިން. އަދި ރާއްޖޭގައި ހުރި ވަސީލަތްތަކަށް ބަލައި، ސަލާމަތް ކުރެވޭނީ އެންމެ މަދު ވެގެން 28 ހަފްތާ ވެފައިވާ ކުދިން،" -މެޑިކަލް ޕްރޮފެޝަނަލް އެސޯސިއޭޝަނުން-\nމީގެ އިތުރުން، މިފަދަ މައްސަލަ ތަކުގައި ގާނޫނީ އޮނިގަނޑުގެ ތެރެއިން މުވައްޒަފުން ރައްކާތެރި ކުރެވޭނެ ހާއްސަ އުސޫލެއް ނެތްކަމަށާއި، މިފަދަ ތުހުއްމަތުތަކުގައި އިހުމާލު ވީ ކަމަށް ނިންމޭނީ މައްސަލަ ބެލުމަށްފަހު އެކަށީގެންވާ ވަރަށް ހެކި ލިބިއްޖެއްޔާ ކަމަށް މެޑިކަލް ޕްރޮފެޝަނަލްސް އެސޯސިއޭޝަނުން ބުންޏެވެ.\n"އެ މުއްދަތުގެ ކުރިން ވިހާ ކުދިންނަށް ދެވޭނެ މާ ބޮޑު ފަރުވާއެއް ނެތް. އަޅުގަނޑުމެން މީ އިސްލާމުން ކަމުގައި ވީއިރު ބައެއް ގައުމުތަކުގައި ކަންކުރާ އުސޫލާ ހިލާފަށް މިފަދަ ހާލަތެއްގައި މަރުވަންދެން މަޑުކުރުން ނޫން އިތުރު ގޮތެއް ނެތް،" - -މެޑިކަލް ޕްރޮފެޝަނަލް އެސޯސިއޭޝަނުން-\nމި މައްސަލައިގައި ބޮޑަށް ބެލެވެނީ މިއީ މުވައްޒަފުންނާއި ބަލި މީހާގެ އާއިލާއާއި މެދުގައި ރަނގަޅަށް މުއާމަލާތު ނުކުރެވުމުގެ ސަބަބުން ދިމާވެގެން އުޅޭ މައްސަލައެއް ކަމަށް ބުނެ، މުވައްޒަފެއްގެ އަތުން ކަމެއް ދޫވެގެން ގޮސްދާނެ ކަމަށާއި، ނަމަވެސް ގަސްތުގާ އިހުމާލު ވެދާނެ ކަމަށް ގަބޫލު ނުކުރާ ކަމަށްވެސް މެޑިކަލް ޕްރޮފެޝަނަލްސް އެސޯސިއޭޝަނުން ބުންޏެވެ.\nޑަބްލިއުއެޗްއޯމަރުބުލީ ކުރުންހެލްތު މިނިސްޓްރީސިއްހީ ދާއިރާ


މަގާމްގެ ނަންބަރު: J-274720\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ފެބްރުވަރީ 20 ވާ ބުދަ ދުވަހުގެ 13:00 ގެ ކުރިން، ރެހެންދި ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައިގަނެވޭނެއެވެ. އީ-މެއިލް އެޑްރެހަކީ،admin@rehendi.edu.mv އެވެ. އަދި އިއުލާންގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ފެބްރުވަރީ 21 އާއި 2019 ފެބްރުވަރީ 25 އާ ދެމެދު، ރެހެންދި ސްކޫލް ގައެވެ.ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 3359901 ނަންބަރު ފޯނާއެވެ. އީ-މެއިލް ކުރާނި admin@rehendi.edu.mv އަށެވެ.\n6 ޖުމާދުލްއާޚިރާ 1440\nސުންގަޑި: 20 ފެބުރުވަރީ 2019 1300


ތަޤްވާގެ ބުރުގާ! – Shafeeu Abdullah\nSeptember 3, 2021 ޝަފީޢު ޢަބްދުﷲ\nއިސްލާމްދީން ގޮވައިލައްވަނީ ހަމައެކަނި ބޭރުފުށުގެ ޢަމަލުތައް ސީދަ ކުރުމަކަށް ނޫނެވެ. އެތެރެފުށާއި ބޭރުފުށުގެ ޢަމަލުތައް ސީދާ ކުރުމަށެވެ. ޙަޤީޤީ މާނައިގައި ދީނީ އަމުރުފުޅުތަކަށް ތަބާވުމަކީ ވެސް އެއީއެވެ.\nއާދެ، ބުރުގާ އަޅަން ވީ ފުރަތަމަ ހިތުގައެވެ. މި ތަނުގައި ބުރުގާގެ މުރާދަކީ ފޭރާމެވެ. ނަމަވެސް ކޮންމެކޮންމެ ފޭރާމެއް ނޫނެވެ. އެއީ އިސްލާމްދީނުގައި ބަޔާން ކުރައްވާފައި ވާ ފަދައިން ޢައުރަ ނިވާ ވާ ފަދަ ފޭރާމެވެ. ހިތުގެ މުރާދަކީ ތަޤްވާއެވެ. ނުވަތަ ތަޤްވާވެރިކަމެވެ.\nޖުމްހޫރު ޢިލްމުވެރިންގެ ރައުޔުގައި އަންހެނާގެ އަޢުރައަކީ ހިލޭ ފިރިހެނުންގެ ކުރިމަތީގައި މޫނާއި ދެ އަތްތިލަ ފިޔަވައި އެހެން ހުރިހާ ތަނެކެވެ. ޢައުރަ ނިވާކުރުމުގައި ފުރިހަމަ ވާން ޖެހޭ ދެތިން ޝަރުޠެއް ވެސް ދީނުގައި ވަނީ ކަނޑައަޅުއްވާފައެވެ. އެއީ، ނިވާ ކުރަން ޖެހޭ ހުރިހާ ތަނެއް ފޮރުވައި ލެވޭ ފޭރާމަކަށް ވުން ލާޒިމެވެ. ގަޔަށް ބާރުވެގެން ގޮސް ގައިގެ ވަނާތަކުގެ ބައްޓަން އެނގޭ ފަދަ ފޭރާމަކަށް ވެގެން ނުވާނެއެވެ. ތުނިކަމުން އެތެރެ ފެންނަ ވަރުގެ ފޭރާމަކަށް ވެގެން ނުވާނެއެވެ. އެންމެންގެ ލޯތައް އެއަށް ހުއްޓޭވަރުގެ ޝުހުރަތުގެ ފޭރާމަކަށް ވެގެން ވެސް ނުވާނެއެވެ. މި ދެންނެވި ދެތިން ޝަރުޠު ފުރިހަމަ ވާ ކޮންމެ ފޭރާމެއް ހުއްދަވެގެން ވެއެވެ.\nދެން އޮތީ ހިތެވެ. ހިތުގެ މުރާދު ކަމަށް ދެންނެވިފައި ވާނީ ތަޤްވާއެވެ. ތަޤްވާއަކީ މާތް ﷲ އަށް ބިރުވެތިވުމެވެ. އެ އިލާހަށް ޤަދަރު ތައުޒީމު ކުރުމެވެ. އެ އިލާހު ދެކެ ލޯބިވުމެވެ. އެ އިލާހުގެ އަމުރުފުޅަކީ އެންމެ މަތީ އަމުރުފުޅުކަން ހިތާއި ރޫޙާއި ޢަމަލުން ޤަބޫލު ކުރުމެވެ. މި ދެންނެވި ފަދަ ތަޤްވާވެރިކަމެއް ހިތުގައި ވާ މީހެއްގެ ފޭރާން ހުންނާނީ އެ އިލާހުގެ ރުއްސެވުމާއި ފުއްސެވުން ހާސިލު ވާ މިންގަނޑުގައެވެ. އެ ކަމަކީ ނަމާދާއި ރޯދައާއި ޒަކާތާއި ޙައްޖު ވެސް އޭނާ ﷲ އަށް ޓަކައި އަދާ ކުރާ ފަދައިން އެ އިލާހު ސުބުޙާނަހޫ ވަތަޢާލާގެ ވަޖުހުފުޅު އަދައިގެން ކުރާ ކަމެކެވެ. މާތް ﷲގެ ޙަޟްރަތުން ލިބެން އޮތް ސުވަރުގޭގެ މަތިވެރި ނިޢުމަތް ހާސިލު ކުރަން އޭނާ ކުރާ ކަމެކެވެ. މާތް ﷲ އަށް ކިޔަމަންތެރި ވުމަށް އޭނާ ކުރާ ކަމެކެވެ. އެއީ މައިންބަފައިންނަށް ޓަކައި، ފިރިމީހާއަށް ޓަކައި، އެކުވެރިންނަށް ޓަކައި، ނުވަތަ މުޖުތަމަޢަށް ޓަކައި އޭނާ ކުރާ ކަމެއް ނޫނެވެ. އެ ކަމުގެ ފަހަތުގައި ވަނީ އޭނާގެ އަމިއްލަ އިޚްތިޔާރެވެ. އޭނާގެ ހެޔޮ ވިސްނުމެވެ. އޭނާގެ ތަޤްވާވެރިކަމެވެ. އޭނާ އެންމެ ފުރަތަމަ އެޅީ ތަޤްވާގެ ބުރުގާއެވެ. ބޭރުފުށުން އެ ފެންނަ ބުރުގާއަކީ އެ ކަމުގެ ރަމްޒެކެވެ. އެއީ ހިތް އިޞްލާޙު ވެއްޖެ ނަމަ ބޭރުފުށުގެ ޢަމަލުތައް އިޞްލާޙު ވާ ފަދައިންނެވެ. އޭނަގެ ބުރުގާއަކީ ފެޝަން ބުރުގާއެއް ނޫނެވެ. އޭނަގެ ބުރުގާއަކީ ގަޔަށް ބާރު ބުރުގާއެއް ނޫނެވެ. އޭނަގެ ބުރުގާއަކީ ޓޮޕާއި ޖީންސުގެ ބުރުގާއެއް ނޫނެވެ.\nއަޚުންނާއި އުޚުތުންނޭވެ! ތަޤްވާގެ މޭވާ ހާސިލު ކުރަން މަސައްކަތް ކުރާށެވެ. ކުރާ ހެޔޮ ޢަމަލުގައި ސާބިތު ވެވޭނީ އެއިރުންނެވެ. މާތް ﷲގެ ފުއްސެވުމާއި ރުއްސެވުން ވަނީ ސާބިތުވުމުގައެވެ.\nނޯޓު: މި ލިޔުމަކީ 27 އޮގަސްޓު 2021 ގައި ނެރުނު ދީނުގެމަގު މަޖައްލާގެ 34 ވަނަ ޢަދަދަށް ލިޔެ ޝާއިޢުކޮށްފައިވާ ލިޔުމެކެވެ.


CELLzone In Iphone 11Ge Aa Stock Eh Genes Vikkan Fashaifi - Vaguthu\nސެލްޒޯން އިން އައިފޯން 11ގެ އާ ސްޓޮކެއް ގެނެސް ވިއްކަން ފަށައިފި\nމާލެ އާއި ހުޅުމާލޭގައި ކުރިއަރަމުން އަންނަ އިލެކްޓްރޯނިކްސް ކުންފުނި ކަމަށްވާ ސްލްޒޯން އިން އައިފޯން 11 އަދި އައިފޯން 11 ޕްރޯ މެކްސްގެ އާ ސްޓޮކެތެއް އެތެރެކޮށް ވިއްކަން ފަށައިފިއެވެ.\nރީޓެއިލް ވިޔަފާރީގެ އިތުރުން ގިނަ ފިހާރަތަކަކަށް ހޯލްސޭލް ވެސް ކޮށްދެމުން އަންނަ ރާއްޖޭގެ މަގްބޫލުކަން ހޯދާފައިވާ އިލެކްޓްރޯނިކް އެއްޗެހި ވިއްކަމުން އަންނަ ސެލްޒޯންގެ މެނޭޖިންގ ޑިރެކްޓަރ އަބްދުލް ހަމީދު ވިދާޅުވީ، އައިފޯން 11 ސީރީސްގެ އާ ސްޓޮކެއް ގެންނަން ޖެހުނީ ޑިމާންޑް ވަރަށް ބޮޑަށް އިތުރުވުމުން ކަމަށެވެ. އަދި މިހާރު ޕްރީ އޯޑަރު ކޮށްފައި ތިބި ކަސްޓަމަރުންގެ އިތުރުން ވަގުތުން ފޯން ގަންނަން ބޭނުންވާ ކަަސްޓަމަރުންނަށް މި މޮޑެލްގެ ފޯންތައް ލިބޭނެ ކަމަށް އޭނާ ވިދާޅުވިއެވެ.\n"އަޅުގަނޑުމެން ވިއްކާނީ ހަމައެކަނި އައިފޯނެއް ނޫން. ސެމްސަންގ، ރެޑްމީ، ނެއްފޯސް، ވަން ޕްލަސް އަދި ފޯނުތަކާއި ހުރިހާ ބްރޭންޑެއްގެ އެކްސެސަރީސް އަދި ޓީވީވެސް އެތެރެކޮށް ވިއްކަން".ހަމީދު ވިދާޅުވިއެވެ.\nސެލްޒޯން އިން ވިއްކާ އިތުރު ޕްރޮޑަކްޓްތަކާއި ގުޅޭގޮތުން މައުލޫމާތުދެމުން ހަމީދު ވިދާޅުވީ، އެ ކުންފުނިން ޕްލޭސްޓޭޝަނާއި، އެކި ވައްތަރުގެ ސްޕީކަރު އަދި ހެޑްސެޓްތަކާއި ކަރޯކޭ ސިސްޓަމްތައް ފަދަ އެއްޗެހި ވިއްކަމުން އަންނަ ކަމަށެވެ.\nސެލްޒޯން އިން އެމްއެފްއެލްސީ، އެމްއައިބީ އަދި ބީއެމްއެލްގެ ސްކީމްތައް މެދުވެރިކޮށް އެ ފިހާރައިން މުދާ ނެގޭނެއެވެ. އަދި އެ ކުންފުނީގެ ފިހާރަތަކުން މާލެ އާއި ހުޅުމާލެއަށް ހިލޭ ޑެލިވަރީ ހިދުމަތްވެސް ދެމުންގެންދެއެވެ.\nކުންފުނީގެ ފިހާރަތަކުން އިލެކްޓްރޯނިކް ސާމާނުގެ އިތުރުން، ފޯންތަކާއި ޓެބްލެޓް މަރާމާތް ކުރުމުގެ ހިދުމަތްވެސް ދެމުން ގެންދެއެވެ. އަދި ފޯންތަކާއި ޓެބްލެޓްތަކުގެ ޑިސްޕްލޭ ބަދަލު ކުރުމާއި، ބެޓަރީ ބަދަލު ކުރުމާއި، ކެމެރާ އަދި ހޯމް ބަޓަން ބަދަލުކޮށް، މަރާމާތު ކޮށްދިނުމުގެ ހިދުމަތް ސެލްޒޯން އިން ލިބޭނެއެވެ.\nރާއްޖޭގެ އެންމެ އުހުގައި ފިޔަޖަހަމުން އަންނަ ވިޔަފާރި ކުންފުނި ސެލްޒޯންގެ އެމްޑީ ހަމީދު އިތުރަށް ވިދާޅުވީ، އެ ކުންފުނީގެ އެންމެ ބޮޑު އަމާޒަކީ ހުރިހާ ބޭފުޅުންނަށްވެސް ބޭނުންވާ އެފޯޑް ކުރެވޭ އެކި ބްރޭންޑްތައް ގެނެސް ވިއްކުން ކަމަށެެވެ.\nސެލް ޒޯން އިން ތަފާތު ޕްރޮމޯޝަންތައްވެސް ކުރިއަށްގެންދާއިރު، މި މަހުވެސް ނެއްފޯސް ބްރޭންޑްގެ ސްމާޓްފޯނެއް 1000 ރުފިޔާއަށް ލިބޭ ޕްރޮމޯޝަނެއް ދަނީ ކުރިއަށެވެ.\nސެލްޒޯންގެ ފިހާރައެއް މާލޭގެ ޗާންދަނީ މަގުގައި އާއި ހުޅުމާލޭގެ ނިރޮޅު މަގުގައި ދަނީ ހިންގަމުންނެވެ.\nސެލްޒޯންއިން އެކުންފުނީގެ4ވަނަ އައުޓްލެޓް ހުޅުވައިފި\nސެލް ޒޯން 2020 ޕްރޮމޯޝަން: ވަރަށް ތަފާތު، ވަރަށް ރަނގަޅު ޑިސްކައުންޓުތައްވެސް


ސޫރަތުލް ގަދްރި (2) ޑރ. މުޙައްމަދި ޢިޔާޟު ޢަބްދުއްލަޠީފު، 20 ނޮވެންބަރު 2017 އާ ގުޅޭ | Atoll News\nސޫރަތުލް ގަދްރި (2)\nޑރ. މުޙައްމަދި ޢިޔާޟު ޢަބްދުއްލަޠީފު، 20 ނޮވެންބަރު 2017 އާ ގުޅޭ\nޝާއިޢު ކުރީ: އިބްރާހީމް ރަމީޒް ނޮވެމްބަރ 21, 2017, 16:01\n(فِي لَيْلَةِ الْقَدْرِ) ”ގަދްރި“ ގެ މާނަ ދެގޮތަކަށް ޢިލްމުވެރިން ކުރައްވާފައިވެއެވެ. އެއީ:\n”ގަދްރި“ގެ މާނަ އަކީ ”ޝަރަފްވެރި“. މިރެއަށް ”ލައިލަތުލް ގަދްރި“ ގެ ނަން ދެވުނު ސަބަބަކީ އެރެއަކީ ގުރްއާން ބާވާލައްވަން ފެއްޓެވި ރޭކަމަށް ވުމާއި ގުޅިގެން އެރެއަށް ދެވިފައިވާ ޝަރަފްވެރި ކަމަށް ޓަކައެވެ.\n”ގަދްރި“ ގެ މާނައަކީ ”ތަގްދީރު ކުރެއްވުން“. ސަބަބަކީ މުޅި އަހަރު ތެރޭގައިވާނޭ ހުރިހާ ކަމެއް އެރޭ ﷲ ތަޢާލާ ތަގްދީރު ކުރައްވާތީވެއެވެ. ސޫރަތުއް ދުޚާންގެ3އަދި4ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (إِنَّا أَنزَلْنَاهُ فِي لَيْلَةٍ مُّبَارَكَةٍۚ إِنَّا كُنَّا مُنذِرِينَ ﴿٣﴾ فِيهَا يُفْرَقُ كُلُّ أَمْرٍ حَكِيمٍ ﴿٤﴾) މާނައަކީ: “ ހަމަކަށަވަރުން، ތިމަންރަސްކަލާނގެ އެފޮތް (އެބަހީ: قرآن) ބާވައިލެއްވީ ބަރަކާތްތެރިވެގެންވާ ރެޔެއްގައެވެ. ހަމަކަށަވަރުން، إنذار ކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ. އެ ރޭ، ކަނޑައެޅިގެންވާ ކޮންމެކަމެއް ބަޔާންކުރައްވަތެވެ.“ (އެރޭ ފައިޞަލާ ކުރައްވާ ކަނޑަ އަޅުއްވައެވެ.)\nމި ދެމާނާގައިވެސް މިކަލިމަ މާނަ ކުރެވިދާނެއެވެ. ސަބަބަކީ ”ލައިލަތުލް ގަދްރި“ ވިލޭރެ އަކީ ޝަރަފްވެރި ރެއެކެވެ. އަދި އެއަހަރު ތެރޭގައި މަރުވާނޭ މީހުންނާއި އުފަންވާނޭ ކުދިން އަދި މީސްތަކުންގެ ރިޒްގު ކަނޑައަޅުއްވާ އަދި އެނޫންވެސް ކަންތައްތައް ފައިޞަލާ ކުރައްވާ ނިންމަވާ ރެއަކީ އެރެއެވެ.\n(وَمَا أَدْرَاكَ مَا لَيْلَةُ الْقَدْرِ ﴿٢﴾) މާނައަކީ: ”އަދި ليلةالقدر ވިލޭރެޔަކީ، ކޮންރެޔެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ؟“ މިގޮތަށް ސުވާލު ކުރައްވާފައި ވުމުގެ ބޭނުމަކީ އެރޭގެ މަތިވެރި ކަމާއި ޝަރަފްވެރިކަން ބަޔާން ކުރެއްވުމެވެ.\n(لَيْلَةُ الْقَدْرِ خَيْرٌ مِّنْ أَلْفِ شَهْرٍ ﴿٣﴾) “ ليلةالقدر ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ.“ މިއީ މީގެ ކުރީ އާޔަތުގައި އޮތް ސުވާލުގެ ޖަވާބެވެ.\n(خَيْرٌ مِّنْ أَلْفِ شَهْرٍ) ”އެއްހާސް މައްސަރަށްވުރެ ހެޔޮކަން ބޮޑެވެ“، މިތަނުގައި ”ހެޔޮކަން ބޮޑެވެ“ އޮތް ބަސްފުޅުގެ މުރާދަކީ އެރޭ ކުރެވޭ ހެޔޮ ޢަމަލުތަކުގެ ޘަވާބު އިތުރުވެގެންދާނެ ވާހަކަ އެވެ. އަދި އެރޭ މިއުއްމަތުގެ މީހުންގެ މައްޗަށް ބާވާލައްވާ ހެވާއި ބަރަކާތުގެ މަތިވެރި ކަމުގެ ވާހަކަ އެވެ. އެހެންކަމުން، އެރޭ ދަރުމަ އާއި ޘަވާބަށް އެދިގެން ރޭއަޅުކަން ކޮށްފި މީހެއްގެ އިސްވެދިޔަ ހުރިހާ ފާފަ އެއް ފުއްސަވާނެ ކަމަށް ޙަދިޘް ގައި ވާރިދުވެފައިވެއެވެ.\nއަދިވެސް އެރޭގެ މާތް ކަމާއި ބެހޭ ގޮތުން ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ قَامَهَا إِبْتِغَاءَهَا، ثُمَّ وَقَعَتْ لَهُ، غُفِرَ لَهُ مَا تَقَدَّمَ مِنْ ذَنْبِهِ وَمَا تَأَخَّرَ) މާނައަކީ: ”އެރޭގެ ހެޔޮކަން އެދި ރޭއަޅުކަންކޮށް، އެރެޔާއި ދިމާވެއްޖެމީހާ ގެ އިސްވެދިޔަފާފަތަކާއި ފަހުން ކުރެވޭނެ ހުރިހާ ފާފައެއް ފުއްސަވައިފިއެވެ“. އެހެންކަމުން، މިރޭގެ މަތިވެރި ކަމާއި ދަރުމަ އާއި ޘަވާބު ހޯދުމަށް ގަދަ އަޅާ މަސައްކަތް ކުރަން ޖެހެއެވެ. އެރޭގެ ހެޔޮކަމުން މަޙްރޫމްވެއްޖެ މީހާ އަކީ ގިނަހެޔޮކަންތަކަކުން މަޙްރޫމް ވެގެންވާ މިހެއްކަން ބަޔާން ކުރައްވާ ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n(فِيْهِ لِيْلَةٌ خَيْرٌ مِنْ أَلْفِ شَهْرٍ، مَنْ حَرُمَ خَيْرَهَا فَقَدْ حُرِمَ) މާނައަކީ: ”އެ މައްސަރުގައި އެއްހާސް މައްސަރަށްވުރެ ހެޔޮކަން ބޮޑު ރެއެއްވެއެވެ. އެރޭގެ ހެޔޮކަމުން މަޙްރޫމް ވެއްޖެ މީހާއަކީ މަޙްރޫމްވެގެންވާ މީހެކެވެ“.\nއެރޭ ކަންތައް ހިނގައިދާނެ ގޮތުގެ ވާހަކަ ބަޔާން ކުރައްވާ ވަޙީ ކުރައްވައެވެ. (تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾) ”ملائكة ންނާއި، جبريل ގެފާނު އެބޭކަލުންގެ ވެރިރަސްކަލާނގެ إذن ފުޅާއެކު، ހުރިހާ أمر ފުޅަކާއިގެން އެރޭ ފައިބައިވަޑައިގަންނަވާނެތެވެ.“ މަލާއިކަތް ބޭކަލުންނަކީ އުޑުގައި ދިރިއުޅުއްވާ ބޭކަލުންތަކެކެވެ. އެބޭކަލުން ﷲ ގެ އިޛްނަ ފުޅަށް ލައިލަތުލް ގަދްރިވިލޭރޭގައި ބިންމައްޗަށް ފައިބާވަޑައިގެން ބިންމަތި ފުރުއްވާލައްވާނެއެވެ. މަލާއިކަތް ބޭކަލުން ފައިބާ ވަޑައިގަތުމުގެ މާނައަކީ ބަރަކާތާއި ރަޙްމަތް ބާވާލެއްވުމެވެ. އެގެއެއްގައި ޞޫރަ ހުންނަ ގެއަކަށް މަލާއިކަތް ބޭކަލުން ފައިބާ ވަޑައި ނުގަންނަވާ ސަބަބަކީވެސް އެއީ އެވެ.\n(وَالرُّوحُ) އެއީ ޖިބްރީލް ޢަލައިހިއްސަލާމް އެވެ.\nޖިބްރީލް ޢަލައިހިއްސަލާމް އަކީ މަލާއިކަތް ބޭކަލުންގެ ތެރޭގައި ހިމެނިވަޑައިގަންނަވާ ބޭކަލެއް ކަމުގައިވީނަމަވެސް، ވަކިން އެކަލޭގެފާނުގެ ނަންފުޅު ޚާއްޞަ ކުރައްވާފައި ވުމުގެ ޙިކްމަތަކީ އެކަލޭގެފާނުގެ މާތް ކަމާއި ޝަރަފުވެރިކަން ބަޔާން ކުރެއްވުމެވެ.\n(بِإِذْنِ رَبِّهِم) މާނައަކީ: ”ﷲގެ އަމުރުފުޅަށް“.\nމިތަނުގައި ”އިޛްނު“ ގެ މުރާދަކީ ކައުނީ އިޛްނަ އެވެ. ސަބަބަކީ ﷲ ގެ އިޛްނަ ދެބަޔަކަށް ބެހިގެން ވެއެވެ. އެއީ: އިޛްނު ކައުނީ އާއި އިޛްނު ޝަރްޢީ އެވެ.\nއިޛްނު ޝަރްޢީގެ މިޘާލަކީ ސޫރަތުއް ޝޫރާގެ 21 ވަނަ އާޔަތެވެ. (أَمْ لَهُمْ شُرَكَاءُ شَرَعُوا لَهُم مِّنَ الدِّينِ مَا لَمْ يَأْذَن بِهِ اللَّـهُ ۚ ) މާނައަކީ: ”ނުވަތަ اللَّه، إذن ދެއްވާފައިނުވާ دين އެއް، އެއުރެންނަށް، شرع ކޮށް ކަނޑައަޅައިދިން شريك ންތަކެއް އެއުރެންނަށް ވޭހެއްޔެވެ؟“ މިތަނުގައި މިވަނީ ﷲ އިޛްނަ ދެއްވާފައިވާ ޝަރްޢު ފިޔަވާ އެހެން ޝަރީޢަތެއް ޝަރްޢު ކުރުމުގެ ވާހަކައެވެ.\nއިޛްނު ކައުނީގެ މިޘާލަކީ ސޫރަތުލް ގަދްރިގެ4ވަނަ އާޔަތެވެ. (تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾) ”ملائكة ންނާއި، جبريل ގެފާނު އެބޭކަލުންގެ ވެރިރަސްކަލާނގެ إذن ފުޅާއެކު، ހުރިހާ أمر ފުޅަކާއިގެން އެރޭ ފައިބައިވަޑައިގަންނަވާނެތެވެ.“\n(مِّن كُلِّ أَمْرٍ) ﷲ އެބޭކަލުންނަށް ކުރެއްވި އެންމެހައި އަމުރު ތަކާއިގެންނެވެ.\n(سَلَامٌ هِيَ حَتَّىٰ مَطْلَعِ الْفَجْرِ ﴿٥﴾) މިއީ މުބްތަދާ އަކާއި ޚަބަރަކުން އެކުލެވިފައިވާ ޖުމްލަ އެކެވެ. މިތަނުގައި ޚަބަރު މިވަނީ ކުރިޔަށް ޖެހިފައެވެ. ތަގްދީރަކީ ( هي سلام ) ނުވަތަ ”އެރެއަކީ ސަލާމަތްކަން ލިބިގެންވާ ރެއެކެވެ.“\nމިރެއަށް ”ސަލާމް“ ގެ ނަން ދެއްވާފައިވާ ސަބަބަކީ އެރޭ ފާފަތަކުން ޠާހިރުވާ މީހުން ގިނަކަމުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ قَامَ لَيْلَةُ الْقَدْرِ إِيْمَاناً وَاحْتِسَاباً غُفِرَ لَهُ مَا تَقَدَّمَ مِنْ ذَنْبِهِ) މާނައަކީ: ”އީމާންކަމާއި ދަރުމައާއި ޘަވާބަށް އެދި ލައިލަތުލް ގަދްރިވިލޭރޭ އަޅުކަންކޮށްފިމީހެއްގެ އިސްވެދިޔަ ހުރިހާ ފާފައެއް ފޮހެވިއްޖެއެވެ“.\n( حَتَّىٰ مَطْلَعِ الْفَجْرِ ) މިރޭގެ މާތްކަން ފަޖުރު ލުމާއި ހަމައަށް ދެމިގެން ވެއެވެ. ފަޖުރު ލުމާއި އެކު ލައިލަތުލް ގަދްރި ނިމިގެން ދެއެވެ.\nމި ސޫރަތުގައި ލައިލަތުލް ގަދްރި ވިލޭރޭގެ މާތްކަން އެތައް ގޮތަކުން ބަޔާން ކުރައްވާފައިވެއެވެ. އެގޮތުން:\nމީސްތަކުންނަށް ދެދުނިޔޭގެ ބާއްޖެވެރިކަން ހޯއްދަވައި ދެއްވުމަށް ޓަކައި އެރޭ ގުރްއާން ބާވާލެއްވިކަން.\nއެރޭގެ މަތިވެރިކަން ބަޔާން ކުރެއްވުމުގެ ގޮތުން އެރެއަކީ ކޮން ރެއެއްކަން ކަލޭގެފާނަށް އެނގިވަޑައިގަންނަވާތޯ ސުވާލު ކުރައްވާފައިވާ ކަން. (وَمَا أَدْرَاكَ مَا لَيْلَةُ الْقَدْرِ )\nއެއްހާސް އަހަރަށް ވުރެ އެރޭގެ ހެޔޮކަން ބޮޑުކަން.\nއެރޭ ބަރަކާތާއި ހެވާއިގެން މަލާއިކަތް ބޭކަލުން ފައިބާ ވަޑައިގަންނަވާކަން.\nއެރޭ ތައުބާވެ ފާފަތަކުން ދުރުހެލިވާ މީހުން ގިނަކަމުގެ ސަބަބުން އެރެއަށް ”ސަލާމް“ ގެ ނަން ދެއްވާފައިވާ ކަން.\nގިޔާމަތާއި ހަމައަށްވެސް ކިޔެވޭނެ ސޫރަތެއް މި ރޭގެ މާތްކަން ބަޔާން ކުރައްވާ ބާވާލައްވާފައިވާކަން.\n-ޚިޔާލު ފާޅުކުރައްވާ!- "ސޫރަތުލް ގަދްރި (2)


STO in Kulhudhuffushi gai vihkamudhaa fiyaa, aluvi adhi bihuge agu heyo kohffi\nކުޅުދުއްފުށީގައި ހުންނަ އެސްޓީއޯގެ ނޯތް ރީޖަންގެ ފިހާރަ--ކޭއޯފޮޓޯ\nފިޔާ، އަލުވި އަދި ބިހުގެ އަގު މާލެއާ އެއްއަގަކަށް ތިރިކޮށްފި\nރޯދައަށް އެސްޓީއޯއިން ކުޅުދުއްފުއްޓަށް އެތެރެކުރި ފިޔާ، އަލުވި އަދި ބިސް މާލެއާ އެއްއަގަކަށް ތިރިކޮށް މިއަދު ވިއްކަން ފަށައިފި އެވެ.\nއެސްޓީއޯއިން ކުޅުދުއްފުއްޓަށް ގެނައި މިތަކެތި ވިއްކަމުންގޮސްފައިވަނީ މާލޭގައި މިތަކެތި ވިއްކި އަގަށްވުރެ ބޮޑުކޮށްނެވެ. އެގޮތުން ފިޔާ ބަސްތާއެއް 150ރ، ބިސް ކޭހެއް 300ރ އަދި އަލުވި ބަސްތާއެއް ވިއްކާފައިވަނީ 200ރ އަށެވެ.\nނަމަވެސް މިއަދުން ފެށިގެން މިތަކެތީގެ އަގު ވަނީ މާލޭގައި ވިއްކާ އަގަށް ތިރިކޮށްފަ އެވެ. އެގޮތުން މިހާރު ފިޔާ ބަސްތާއެއް 140ރ އަށް، އަލުވި ބަސްތާއެއް 180 އަދި ބިސް ކޭހެއް 270ރ އަށް ވަނީ ހެޔޮކޮށްފަ އެވެ.\nރޯދައަށް އަގުހެޔޮކޮށް ވިއްކުމަށް އެސްޓީއޯއިން ގެނައި މި ޝިޕްމެންޓް ގެނެސްފައިވަނީ ސީދާ އިންޑިޔާއިން ކުޅުދުއްފުށީ ޕޯޓަށެވެ. މިސަރަހައްދުގެ ރައްޔިތުންނަށް ވިއްކުމަށް ގެނައި މިތަކެތި މާލޭގައި އެސްޓީއޯއިން ވިއްކަމުންދާ އަގާ ތަފާތުކަން ފާހަގަކުރެވިގެން ގިނަ ބަޔަކު ވަނީ ފާޑުވެސް ކިޔާފަ އެވެ.\nކަސްޓަމަރަކަށް ފަހަރަކު ދޫކުރަނީ ދެ ބަސްތާ ފިޔާ އާއި ދެ ބަސްތާ އަލުވި އަދި ބިސްކޭހެކެވެ.\nތިނެއްގެ ފަހުން އަންނަ އޯޑަރުތަކަށް ޑެލިވަރީ ނުކޮށްދޭނެއިރު ހަވީރު6ޖަހަންދެން ފިހާރަ ހުންނާނީ ހުޅުވާފަ އެވެ. އަދި ރޭގަނޑު 8:15 - 10:00 އަށް ހުޅުވާފައިހުންނާނެކަމަށް އެސްޓީއޯއިން ބުނެ އެވެ.


Kuruvaahaka: Lakunu - Vaguthu\nކުޑައިރު އަހަރެންގެ ކަކުލުގައި ލީ ލަކުނު މިއަދު ވެސް އެބަހުއްޓެވެ. އޭރު ގިނަކުދިންގެ ދެކަކޫ ކޮޅު އޮންނަނީ އަބަދު މެށިފައެވެ. މަގުތަކުގައި ފެންހެދި ފެންގަޑުތަކަށް ކައްސާލައިގެން ވެއްޓެނީ ވެސް މަދަކުން ނޫނެވެ. ބޭހަކީ ގިނަފަހަރަށް ފުށާ ތެލެވެ. މާބޮޑު ވަރުވެ ނުބައިވާހެން ހީވީމާ ކޮންމެވެސް ދިވެހި ބޭހެއް ޖަހާލާނެއެވެ. ނުވަތަ ސެކްރެޓަރިން ޕައުޑަރ ކިޔާ ޑޮކްޓަރީ ބޭހެއް އަޅައެވެ. އެއީ ފާރު ހިއްކާ ކުނޑިބޭހެކެވެ. އަދި ކަފައާއި މަލަން އަޅާ ބައްދައެވެ. ބައެއް ކުދިންނަށް ވަރަށް ބޮޑެތި އަނިޔާ ލިބެއެވެ. އަތް ފައި ބިދިގެން އޮއްޓުއަޅައިގެން ވެސް އުޅެއެވެ.\nއަހަރެންގެ ކަކުލާއި ކަށިމަތީގައި ލަކުހުއްޓަސް އޭރު ހިތުގައި ނުފިލާވަރުގެ ލަކުނެތް ނެތެވެ. ވަރަށް ޅައިރު އޮފީހެއްގެ ވަޒީފާ އަދާކުރަން ފަށައި ފީމެވެ. މުސާރަ ލިބި އަމިއްލަ ބައިސްކަލެއް ގަނެވޭވަރު ވެއްޖެއެވެ. ރަށުތެރޭގައި ބުރުޖަހަން ދިއުމާއި ދުއްވާލަން ދިއުމީ ބޮޑު އުފަލަކަށް ވިއެވެ.\nއެންމެ ގާތް އެކުވެރި ވަހީދަކީ އަހަރެންގެ ހުރިހާ ސިއްރެއް އެނގޭ މީހާއެވެ. އޭނާ އަހަރެންނަށް ވުރެ ފަސްއަހަރު ދޮށްޓެވެ. އޭނާގެ ނަސީބު ރަނގަޅުކަމުން މާލޭގައި ހުރި ޠައިބާ އިސްކޫލު އުވާލުމުން މަޖީދިއްޔާ އިސްކޫލަށް ވަނުމުގެ ފުރުސަތު ލިބުނެވެ.\nއަހަރެންނަކީ ސަނަދު ނަގާ ކިލާހަކަށް ގޮސްގެން ވަޒީފާ އެއް ލިބުނު މީހެކެވެ. ވަހީދު އޭރު އުޅެނީ ގްރޭޑް9ގައެވެ. އަހަރެމެން ދެމީހުންގެ ގެ ހުންނަނީ އެއްފުޅަށް ވެގެންނެވެ. ވަހީދުގެ ކޮއްކޮމެންނަށް އިނގިރޭސި ކިޔަވައިދޭން އޭނާ ކޮންމެ ރެއަކު ޓިއުޝަން ދޭން ފަށައިފިއެވެ. އަހަރެން ވެސް އެކުލާހުގައި ބައިވެރިވީމެވެ. ވަހީދުގެ އަންހެން ކޮއްކޮއެއްގެ ރަހުމަތްތެރިކަމުގައި އެކުލާހުގައި ބައިވެރިވާ ދެކުއްޖަކު ވެސް ތިބެއެވެ. އެތަނުން އެއްކުއްޖަކީ ވަރަށް ރީތި ކުއްޖެކެވެ. އައްޑު އަތޮޅު ކުއްޖެކެވެ. އޭނާގެ އުމުރުވެސް އަހަރެންނަށް ވުރެ ދޮށްޓެއް ނުވާނެއެވެ.\nއޭނާ އާއި ރައްޓެހި ވުމުގެ ނިޔަތުގައި އޭނާ އުޅޭ ގެ ހޯދައިގެން އެގޭދޮށުން އަހަރެން ބުރުޖަހަން ފަށައިފީމެވެ. އޮފީސް ނިމިގެން ވެސް އާދެވެނީ އެ ގެ ހުންނަ މަގުންނެވެ. އޮފީހަށް ދެވެނީ ވެސް އެ ގެ ހުންނަ މަގުންނެވެ. ބައެއް ފަހަރަށް އޭނާ ފެނެއެވެ. އެވަގުތު ނޭނގޭ އިހުސާސް އެއް ވެއެވެ. އަތްފައި ފިނިވެ ތުރުތުރެއް އަޅައެވެ. ހިތް އަވަސް ވެއެވެ. ޓިއުޝަން ކްލާހުގައި އިންނަ އިރުވެސް އޭނާ އަށް ވަރަށް ބެލެއެވެ. އެކަމުން އޭނާއަށް އުނދަގޫވާ ހެން ވެސް ހީވެއެވެ. އަދި ވަހީދުގެ ކޮއްކޮއަށް މިކަން އެނގިގެން އެވާހަކަ ދައްކައެވެ.\nއެންމެއަވަހަށް ކުރިމަތީގައި އޮތީ ބޮޑު ޢީދެވެ. ބުކްޝޮޕަކުން ޢީދު ކާޑެއް ގަނެލީމެވެ. އެދުވަސް ވަރު ޢީދު ކާޑު ދިވެހި ބަހުން ވެސް ލިޔެ ޗާޕްކޮށް ނެރެ ހަދައެވެ. ކާޑުގައި އޭނާގެ ނަންޖަހާލީމެވެ. އަދި ރީތި ސިޓީ އުރައެއްގައި ބަންދުކޮށްލުމަށްފަހު ޢީދު ވިލޭރެއަށް ތައްޔާރު ވެލީމެވެ. ޢީދު ވިލޭރޭ ރަހުމަތްތެރި ވަހީދަކާއި އެކު އެކާޑު ހިފައިގެން އެގެއަށް ދިޔައިމެވެ.\nބޭރުގައި ހުރެ ސަލާން ގޮވާލުމަށް ފަހު މަޑުކޮށްލި ތަނުން މީހަކު ނުކުމެއްޖެއެވެ. އޭނާ ގާތު ފާތުމަތަށް ގޮވާލަ ދިނުމަށް އެދުނީމެވެ. އިރުކޮޅަކުން އޭނާ ނުކުމެއްޖެއެވެ. ބަހެއް ނުބުނެ އެކާޑު ދިއްކޮށްލުމުން ހިފައިގެން ވަނީ އެތެރެއަށެވެ. މޫނު މަތީގައި އުފާވެރިކަމެއް ވެސް އަދި ރުޅިވެރި ކަމެއް ވެސް ފެންނާކަށް ނެތެވެ. މާބޮޑަށް އަހަރެންގެ މޫނަކަށް އޭނާ ނުބަލައެވެ. އޭރު ފާތުމަތު އުޅެމުން ދިޔައީ ވަރަށް ނިކަމަތި ކޮށް ހުރި ގެއެއްގައެވެ. މާލޭގެ މަޝްހޫރު ގެއެއްގެ ގޯތީގެ ބިއްދޮށުގައި އޮތް ހުސްތަނުގައި އެކި ބިސީތަކަށް ފަނުން ހަދާފައި ހުރި ބައެއް ގައެވެ.\nފާތުމަތު މުހައްމަދު އަކީ އައްޑު އަތޮޅު ރަށެއްގެ ކުއްޖެކެވެ. އޭނާގެ ބައްޕަ އަކީ ބަލި މީހެކެވެ. އޭނާގެ ބޭބެމެން ކުރާ މަސައްކަތުން ކައިބޮއިގެން އުޅޭނީއެވެ. މާލެއަށް ހިޖުރަކުރި ސަބަބަކީ ކިޔެވުމެވެ. އޭނާއަކީ ހެޔޮވަރު ގެ އިސްކޮޅެއް ހުރި ދޮން ކުއްޖެވެ. އަޅާ އުޅެނީ ޕާކިސްތާނު ހެދުމެވެ. އެއީ ހަރުވާޅާ އެކު ހުންނަ ދޯޕައްޓާ އެޅި ހެދުމެވެ. ހިނގުމުގައި ވެސް ލަދުރަކި ގޮތެއް ހުރެއެވެ.\nފާތުމަތު ކުރިން އުޅުނު ގެއިން ދެން ބަދަލުވީ އަހަރެމެންގެއާއި މާދުރުނޫން ހިސާބެއްގައި ހުރި ގެއަކަށެވެ. އެއީ އޭނާގެ ބޭބެ މާލޭ ކުއްޖަކާއި ކައިވެނި ކުރުމުން އެގޭގައި ތިބެވޭނެގޮތް ވުމުންނެވެ. އެއަހަރު ތެރޭގައި އައި ހުރިހާ މުނާސަބަތެއްގައި ވެސް އަހަރެން އޭނާ އަށް ކާޑު ދިނީމެވެ. ހެޔޮ އެދުމުގެ ކާޑެވެ. އެކާޑުގައި ލޯބިވާ ވާހަކަ ނުލިޔަމެވެ.\nޓިއުޝަން ކިލާހުގައި ދިމާވި ކަމެއްގައި ފާތުމަތު އަހަރެންދެކެ ރުޅި އައިކަން އެނގިގެން ސިޓީއެއް ލިޔުނީމެވެ. މިސީޓީ ލިޔުމުގައި އަހަރެންގެ އެކުވެރި ވަހީދުގެ ވަރަށް ބޮޑު އެހީ ތެރިކަމެއް ލިބުނެވެ. އެއީ އަހަރެން ލޯބީގެ ސިޓީ އެއް ލިޔުނު ފުރަތަމަ ފަހަރެވެ. ސިޓީ ލިޔުމީ އެދުވަސް ވަރުގެ އާދައެކެވެ. ކޮންމެ ގެއެއްގައި ފޯނެއް ނުހުރެއެވެ. ސިޓީ ގެންގޮސް ދިނީ އަހަރެންނެވެ.\nދުވަސް ކޮޅެއް ވިތަނާ ފާތުމަތު ޓިއުޝަން ކްލާހަށް އައުން ހުއްޓިއްޖެއެވެ. އެއް ހަފުތާ ވެއްޖެއެވެ. ދެން ލިބުނު ޚަބަރަކީ މާލޭގައި ވަޑާންގެއެއް ހިންގާ މީހަކާއި ފާތުމަތުގެ ކައިވެނި ކުރެވުނު ވާހަކައެވެ. އޭނާ ދެން ގެއްލުނީ އެވެ. އޭނާ ފެނޭތޯ ކައިވެނި ކުރިމީހާ އުޅޭ ގޭދޮށުން ވެސް ބުރު ޖަހަމެވެ. ފާތުމަތެއް ނުފެނެއެވެ. މަހެއްހާ ދުވަސް ފަހުން އެއްދުވަހަކު މަގުމަތިން ފެނުނެވެ. އޭނާ އަހަރެން ފެނުމުން ޖެހީ އިސްދަށަށެވެ. ސަބަބެއް ނޭނގެއެވެ.\nފާތުމަތު ކައިވަނި ކުރީ އޭނާ އަށް ވުރެ 25 އަހަރު ދޮށީ މީހަކާއެވެ. ލަފާ ކުރެވޭ ގޮތުގައި އެސަބަބާއި ހުރެ އިސްދަށަށް ޖެހީއެވެ. ދުވަސް ކޮޅެއް ފަހުން ދެން ލިބުނީ ވަރިވި ޚަބަރެވެ. އެކައިވެންޏަކީ އޭނާގެ ބައްޕަގެ މަޖުބޫރު ކުރުމުގެ މަތިން ކުރެވުނު ކައިވެންޏެކެވެ. އުޅެންޖެހޭ ނިކަމެތިކަން ފުދުންތެރި ދިރިއުޅުމަކަށް ބަދަލު ކުރާންވެގެންނެވެ. ނަމަވެސް ލޯތްބަކީ އެގޮތަށް މަޖުބޫރު ކޮށްގެން ވާނޭކަމެއް ނޫނެވެ.\nއަނެއްކާ ފާތުމަތު ޓިއުޝަން ނަގަން އަންނަން ފަށައިފިއެވެ.\nއަހަރެން ހިތަށް އެރިއެވެ. މިއީ ރަނގަޅު ފުރުސަތެކެވެ. ކާޑެއް ތައްޔާރު ކޮށް ލޯބި ހުށަހެޅީމެވެ. ޖާވާބެއް ނުލިބެއެވެ. ދެން ފެންނަން ފެށިމަންޒަރަކީ އޭނާ ގެއަށް ގެންގޮސް ދޭން އަހަރެންގެ އެކުވެރި ރަހުމަތްތެރި ވަހީދު ދާތަނެވެ. ރޭނގަޑު ޓިއުޝަން ނިމޭލެއް ލަސް ވާތީ އެކަނި އޭނާއަށް ދާން ނުކުރޭތީ ވަހީދު ގެންގޮސް ދެނީއެވެ. އޭރު ވަހީދު އުޅެނީ ކުއްޖަކާ ރައްޓެހި ވެގެންނެވެ. އެކުއްޖާގެ ގެވެސް ހުންނަނީ ފާތުމަތު އުޅޭ ގެއާއި ދުރަކުނޫނެވެ.\nއަހަރެންނާއި ވަހީދު އެކުގައި ދުއްވަން ދިއުމާއި މަޖާ ވާހަކަ ދެއްކުމުގައި ކޮންމެ ރެއަކު ވެސް ތިބެމެވެ. ނިދަން އޮށޯންނަނީ ދެމީހުން ހުސްގަޔާ ފިނިކޮށްލަން ގޭދޮރާށި ދޮށުގައި ތިބެލާފައެވެ.\nވަހީދަކީ މަޖީދިއްޔާގެ ކެޑޭޑްޓްގެ އިސް މީހެކެވެ. މިފަހަރު މަޖީދިއްޔާގެ އަހަރީ ޕްރޭޑްގެ ކޮމާންޑަރަކީ ވަހީދެވެ. އަހަރެންގެ އަތުގައި އޮތް ފޮޓޯ ނަގާ ކުޑަ ކެމެރާއަށް ފިލްމެއް ލައްވައިފީމެވެ. ވަހީދުގެ އެދުމުގެ މަތިންނެވެ. އެދުވަހުގެ ޕެރޭޑް ފޮޓޯ ނެގީމެވެ. އެ ދުވަހުގެ ޕެރޭޑް ބަލަން ފާތުމަތު ވެސް ހުއްޓެވެ.\nމަހެއް ހާ ދުވަސް ފަހެވެ. ޓިއުޝަން ނެތް ރެއެކެވެ. ރޭނގަޑު އޮފީހުގައި އިތުރުގަޑީގެ މަސައްކަތް ނިންމާލުމަށް ފަހު އައިސް ގެއަށް ވެދެ ހެދުން ބަދަލު ކޮށްލީމެވެ. އޭރު ގަޑިން ދިހައެއް ޖަހައިފިއެވެ. އަހަރެން ވަހީދު ހޯދުމަށް އެގެއަށް ދިޔައީމެވެ. އޭނާ ނިދާކޮޓަރި އާއި ކައިރިއަށް ގޮސް ތޭރި ތަކުން އެތެރެ ބަލައިލީމެވެ. ފެންނާކަށް ނެތެވެ. ގޭގެ އެތެރެ ގޭތެރޭގައި ހުންނަ އުނދޯލި ހެއްލޭތަން ފެންނާތީ އެތަނަށް ދިޔައީމެވެ. އުނދޯލިގައި އާންމުކޮށް އެގަނޑީގައި އިންނާނީ އޭނާގެ މަންމަ އެވެ. ދޮރުމައްޗަށް ހުއްޓި ވަހީދުކޮބައިތޯ އަހާލުމުގެ ކުރިން ބަލައިލީމެވެ. އެ އުނދޯލީގައި ތިބީ ވަހީދާއި ފާތުންނެވެ. ދެމީހުން ތިބީ އަތުގައި ހިފާލައިގެންނެވެ. އަހަރެން ފެނުމުން އަތުން ދޫކޮށްލިއެވެ. ވަހީދު ޖެހީ އިސްދަށަށެވެ. އަހަރެންނަށް އެމަންޒަރު ބަލާކަށް ފަސޭހައެއް ނުވިއެވެ. ބާރަށް ހިނގާފައި ނުކުމެގެން ދިޔައީއެވެ. އަހަރެން ހީކުރީ ވަހީދު އަހަރެން ފަހަތުން އަންނާނެ ކަމަށެވެ. އެހެނެއް ނުވިއެވެ. އެއީ ނަސީބެކެވެ.\nއެރޭ ކުރިވަރުގެ އަސަރެއް ދުވަހަކުވެސް އަހަރެންގެ ލޯބީގެ ހަޔާތުގައި ނުކުރެއެވެ. ވަރަށް ގިނަ އިރު ރޯން އޮތީމެވެ. ބާލީހުގައި ބާރަށް ބައްދައިގެން ރުއީއެވެ. ނިދުނީ ވެސް ވަރަށް ދަންވި ފަހުންނެވެ. ވަހީދު އަހަރެންނަށް އޮޅުވާލީއެވެ. ގެއަށް ލައިދިނުމަށް ކޮންމެ ރެއަކު ދިޔަ ދިއުން ލޯބީގެ ގުޅުމަކަށް ބަދަލު ވީއެވެ. ވަހީދުގެ ކުރީގެ ލޯބި ވެރިޔާއަށް ބޭވަފާތެރިވީއެވެ. އެންމެ ގާތް އެކުވެރި ހުރިހާ ކަމެއް ހިއްސާކުރަމުން ދިޔަ މީހާއަށް ވެސް އިހުތިރާމް ނުކުރީއެވެ.\nއަނެއް ދުވަހު އޮފީހަށް ދާން ފެންވަރަން ފާޚާނާގައި ހުރި އިރުވެސް ފެންނަނީ ރޭ އުނދޯލީގައި އަހަރެން ގެ އެންމެ ގާތް ރަހުމަތް ތެރިޔާއާއި އަހަރެން ލޯބި ވާން ހިތުގައި އެޅި ކުއްޖާއާ އެކުގައި ތިބި މަންޒަރެވެ. ފެންވަރަން ހުރި އިރުވެސް ގިސްލާ ރޮވެއެވެ. އޮފިހަށް ދާން ނުކުމެ އެގެ ފެނުމުން އަދި މާ އަސަރު ކުރިއެވެ. މިވާހަކަ އަހަރެން އެކަކާ ވެސް ހިއްސާ ނުކުރަމެވެ.\nޖެހިގެން އައި ދުވަހުގެރޭ ވަހީދާ މަގުމަތިން އެގޭ ދޮށުން ބައްދަލު ކުރީމެވެ. އޭނާ ފާތުމަތުއާ ލޯބީގެ ގޮތުން ރައްޓެހި ވެގެން އުޅޭ ކަމަށް އެއްބަސް ވިއެވެ. އަހަރެންނަށް ނާންގާ މަޑު ކުރީ ދެރަވެދާނެތީ ކަމަށް ބުންޏެވެ. އަހަރެން ބުނީމެވެ. އަހަރެން ވަހީދަށް ހާދަ އިތުބާރެއް ކުރީމެވެ. ތިޔަވަރު ކަމެއް ކޮށްފާނެކަމަށް ހިއެއް ނުކުރަމެވެ.\nވަހީދުގެ ވާހަކަ ވަރަށްރީއްޗެވެ. ފާތުމަތު ލޮލުން ބޮލުން އެދިގެން ވަހީދާ ރައްޓެހި ވީއެވެ. ވަހީދު ބޭނުން ވެގެންނެއް ނޫނެވެ. އަދި އަހަރެންނާ ރައްޓެހި ނުވީ އޭނާ ބޭނުން ނުވާތީ ނޫންހޭ ވެސް ބުންޏެވެ. އެރެއަށް ފަހު އަހަރެންނާ ވަހީދާ ބައްދަލެއް ނުވެއެވެ. ހޯދާން ދިޔައަސް ވަހީދު އޮންނަނީ އޭނާ ގޮވައިގެން ކޮޓަރިއަށް ވަދެއެވެ. ގޭ މީހަކު ގޮވާލިއަސް އޭނާ ނުނިކުމެއެވެ.\nއެއްދުވަހެއްގެ ހަވީރެއެވެ. ވަހީދުގެ އަންހެން ކޮއްކޮ ޒުނޭރާ އަހަރެން ހޯދާން ގެއަށް އަތުވެއްޖެއެވެ. އެރޭ ވަހީދުގެ ކައިވެނި ކުރެވޭތީ ދައުވަތު ދިނުމަށެވެ. ކޮންމެހެންވެސް އައުމަށް އެދުނެވެ. ޒުނޭރާއަށް އަހަރެން ފާތުމަތާ ރައްޓެހި ވާން އުޅުނުކަން ފާތުމަތުގެ ފަރާތުން ކުރިން އޮތީ އެނގިފައެވެ. އެކަމާ އެދުވަސް ވަރު ޒުނޭރާ ވައްބަހުން ދިމާކޮށްހެދިއެވެ.\nއިރު އޮއްސިއްޖެއެވެ. ހިތުގެ ވިންދު ދަނީ އަވަސް ވަމުނެވެ. އަހަރެން އިނީ އޮފީހުގައެވެ. އަށެއް ޖަހާއިރު އޮފީސް ނިމޭނެއެވެ. ހަދާނެ ގޮތަކާ މެދު ފިކުރު ކުރެވެނީ އެވެ. އެގެއަށް މިރޭ އަހަރެން ނުދާނަމަ އެގޭމީހުން ވަރަށް ދެރަވާނެވެ. އެގޭމީހުން އަހަރެންދެކެ ވަރަށް ލޯބި ވެއެވެ. މީރު ކާއެއްޗެއް ހެދިޔަސް ގޮވާނެއެވެ. ވަކިން ޚާއްޞަކޮށް ވަހީދުގެ ބައްޕަ އެވެ. ހުކުރު ދުވަސް ދުވަހު ހުކުރުން ފައިބައިގެން އަންނައިރު ފެނިއްޖެއްޔާ އަތުގައި ހިފައިގެން ގެއަށް ވައްދައި ކާންދޭނެއެވެ.\nމިރޭ އެގެއަށް ދާން ބޭނުމެއް ނުވެއެވެ. އެގޭ މީހުން އަހަރެން ހޯދަން އަންނާނެވެ. އެއީ ކަށަވަރު ކަމެކެވެ. ކައިވެނި އޮތީ އަށްގަޑި ބައިގައެވެ. އޮފީހުން ނުކުމެ ބައިސިކަލަށް އަރައިފީމެވެ. ޚިޔާލެއް ފިކުރެއް ނެތި ދުއްވަނީ އެވެ. މާލޭގެ އިރުމަތީ ފަރާތާ ދިމާއަށެވެ. މަޑު ކޮށްލެވުނީ ލޮނުޒިޔާރަތް ކޮޅަށެވެ. ޕާކުގެ ވަށައިގެން ޖަހާފައި ހުރި މުޑި ބުރި ތަކުން މުޑި ބުރިއެއްގައި ފައިވިއްދާލީމެވެ. ރޭޑިއޯ އިން އަންނަނީ މީހުން އެދިގެން ފޮނުވާ ރީތި ލަވަތަކެވެ. މިރޭ ޚާއްޞަ ކޮށްފައިވާނީ ދިވެހި ލަވައަށެވެ. އެދޭ މީހުން ގިނަ ކަމުން ކިޔާ ލިސްޓް ނުހަނު ދިގެވެ. މިފަހަރުގެ ލަވަ ވަރަށް މިރެއާއި ގުޅެއެވެ. ލޯބީ ގައި ބޭވަފާތެރި ވުމުގެ ހިތިކަމުގެ ވާހަކަ ޝާޢިރު ގެނެސްދީފައި ވަނީ ވަރަށް ފޮނިކޮށެވެ.\nތާޅަފިލިން ފޮނުވަމުން ދިޔަ ލަވަތައް ނިމިއްޖެއެވެ. މިހާރު އަންނަނީ އެންމެ ފަހުގެ ޕްރޮގްރަމް އެވެ. ވަކިވުމުގެ ކުރިންނެވެ. ސޯސާލް ޕެހެލޭ މުޖޭ ތުމްސެ ޕިޔާރުތާ ..... ފަދަ ލަވަތެކެވެ. ތާޅަފިލީގެ އަޑުވެސް ކެޑިއްޖެއެވެ. ރޭޑިއޯ ގެ ޕްރޮގްރާމްތައް ނިމުނީއެވެ. އެގާރަ ޖަހާ ބޮޑުވަންދެން އެތަނުގައި އަހަރެން އިނީމެވެ.\nއަނެއް ދުވަހު ހެނދު އަހަރެން ސައިބޯން އިންދާ މަންމަ ބުންޏެވެ. ރޭގައި ވަހީދުގެ ކައިވެނީގެ ސައިބޯން ދަރިފުޅު ވަރަށް ހޯދިއެވެ. އެގޭ މީހުން ދެތިން ފަހަރު ބަލާ އައެވެ. އެގެއަށް ނުދިޔައީ ކީއްވެގެން ހެއްޔެވެ؟ އަހަރެން ޖަވާބެއް ނުދެމެވެ. މިހާރު ކަރުނައެއް ނާދެއެވެ. ކަރުނަ ހިކި ލަކުނަށް ވެއްޖެއެވެ. އެކުވެރިކަމާއި ރަހުމަތް ތެރިކަމުގައި ސިއްކަ ޖެހުނީއެވެ. އޭނާ ފެނުމުން ހިނިތުން ވެލަމެވެ. އޭނާ ވަރަށް ވާހަކަ ދައްކަން އުޅެއެވެ. ކުރުކޮށްލަނީއެވެ. ހާލު ރަނގަޅުކަމަށް ބުނެއެވެ.\nކުޑައިރު ލަކުނުލީ ކަކޫ ކޮޅުގައެވެ. ޒުވާންއިރު ލަކުނުލީ ހިތުގައެވެ. އަބަދަށްޓަކައި އެލަކުނާއި އެއަސަރު ހިތުގައި ބިންވަޅު ނެގިފައިވެއެވެ.


ބޮޑެތިފާފަތައް ދެނެގަތުން – DhiSalafiyyah\n23/04/2012 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚް މުޙައްމަދު ސިނާން\nއަލްޙާފިޡް އައްޛަހަބީ ރަޙިމަހުﷲ ބޮޑެތިފާފަތައް ޖަމާކުރައްވައި ލިޔުއްވާފައިވާ “އަލްކަބާއިރު” ގައި ބޮޑެތިފާފަތަކާބެހޭގޮތުން ވިދާޅުވެފައިވެއެވެ.\n“ﷲ އަށާއި، އެއިލާހުގެ ފޮތްތަކަށާއި، އެއިލާހުގެ ރަސޫލުންނަށާއި، އެއިލާހުގެ މަލާއިކަތުންނަށާއި، އެއިލާހުގެ ޤަދަރުފުޅަށް އީމާންވުމުގެ (ތަވްފީޤު) ދެއްވިކަމަކަށްޓަކައި އެއިލާހަށް ޙަމްދުކުރަމެވެ. އަދި އަހަރެމެންގެ މާތްނަބިއްޔާ މުޙައްމަދުގެފާނަށާއި، އެކަލޭގެފާނުންގެ އާލުންނަށާއި، އަންޞާރުންނަށް ﷲ ޞަލަވާތް ލައްވާށިއެވެ. އެޞަލަވާތަކީ ދާއިމަށް ދެމިގެންވާ ޞަލަވާތެއްކަމުގައި ލައްވައި، އެކަލޭގެފާނުގެ އަރިހުގައި ދެމިތިބެނިވި ގޯތީގައި އުޅުމުގެ ނަޞީބު ދެއްވާށިއެވެ!\nމިފޮތަކީ (އެބަހީ: އަލްކަބާއިރު މިފޮތަކީ) އިޖުމާލީގޮތުންނާއި ތަފްޞީލީގޮތުން ބޮޑެތިފާފަތައް ދެނެގަތުމުގައި މަންފާކުރާނެ ފޮތެކެވެ. އެއިލާހުގެ ރަޙްމަތުން އަޅަމެން އެފާފަތަކުން ދުރުހެލިވުމުގެ (ތަވްފީޤު) ވަނީ ދެއްވަވާފައެވެ.\nﷲ ވަތަޢާލާ ވަޙީކުރައްވާފައިވެއެވެ. ((إِنْ تَجْتَنِبُوا كَبَائِرَ مَا تُنْهَوْنَ عَنْهُ نُكَفِّرْ عَنْكُمْ سَيِّئَاتِكُمْ وَنُدْخِلْكُمْ مُدْخَلاً كَرِيماً)) النساء:31 މާނައީ: “ތިޔަބައިމީހުންނަށް އެކަންކަން ނަހީކުރައްވާފައިވާ ބޮޑެތި ފާފަތަކުން ތިޔަބައިމީހުން ދުރުހެލިވެ ތިބޭނަމަ، ތިޔަބައިމީހުންގެ ކުދިކުދި ފާފަތައް ތިޔަބައިމީހުންގެ ކިބައިން، ތިމަންރަސްކަލާނގެ ފުއްސަވާ ހުށީމެވެ. އަދި، މާތްވެގެންވާ ތަނަކަށް، (އެބަހީ: ސުވަރުގެޔަށް) ތިމަންރަސްކަލާނގެ، ތިޔަބައިމީހުން ވައްދަވާހުށީމެވެ.” ފަހެ، މިނައްޞުގައި ﷲ ސުބުޙާނަހޫ ވަތަޢާލާ އެވަނީ، ބޮޑެތިފާފަތަކުން ދުރުހެލިވާމީހަކު، އެއިލާހު ސުވަރުގެ ވައްދަވާނެކަމަށް ވަޢުދުވެވޮޑިގެންފައެވެ.\nއަދިވެސް އެއިލާހު ވަޙީކުރައްވާފައިވެއެވެ. ((وَالَّذِينَ يَجْتَنِبُونَ كَبَائِرَ الإِثْمِ وَالْفَوَاحِشَ وَإِذَا مَا غَضِبُوا هُمْ يَغْفِرُونَ)) الشورى: 37މާނައީ: “އަދި އެބައިމީހުންނީ ބޮޑެތިފާފަތަކާއި، ފާޙިޝްކަންތައްތަކުން ދުރުހެލިވެ ތިބޭމީހުންނެވެ. އަދި އެބައިމީހުންނީ ރުޅިއަތުވެއްޖެހިނދެއްގައި މާފުކުރާ ބަޔެކެވެ.” އަދިވެސް އެއިލާހު ވަޙީކުރައްވާފައިވެއެވެ. ((الَّذِينَ يَجْتَنِبُونَ كَبَائِرَ الإِثْمِ وَالْفَوَاحِشَ إِلاَّ اللَّمَمَ إِنَّ رَبَّكَ وَاسِعُ الْمَغْفِرَةِ)) النجم: 32 މާނައީ: “އެބައިމީހުންނީ، ކުދި ފާފަތައް ފިޔަވައި، ބޮޑު ފާފަތަކާއި، ފާޙިޝްކަންތަކުން ދުރުވެގަންނަ މީހުންނެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ފާފަފުއްސެވުން ތަނަވަސް ރަސްކަލާނގެއެވެ.”\nއަދި ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((الصَّلَوَاتُ الخَمْسُ، وَالجُمُعَةُ إِلَى الجُمُعَةِ، كَفَّارَةٌ لِمَا بَيْنَهُنَّ، مَا لَمْ تُغْشَ الكَبَائِرُ)) (مسلم) މާނައީ: “ބޮޑެތިފާފަތަކުގައި ނުބީހޭކަމުގައިވާނަމަ (ފަރުޟު) ފަސްނަމާދާއި، އެއްހުކުރުން އަނެއްހުކުރުގެ ދެމެދަކީ، އެކަންތައްތަކުގެ ދެމެދުގައިވާ (ކުދިފާފަތަކުގެ) ކައްފާރާއެވެ.” އަހަރެމެންގެ މައްޗަށް ލާޒިމުވެގެންވަނީ ބޮޑެތިފާފަތަކަކީ ކޮބައިތޯ ބަލާހޯދުމެވެ. އެއީ މުސްލިމަކު އެފަދަ ފާފަތަކުން ދުރުހެލިވެ ވުމަށެވެ.\nފަހެ، ބޮޑެތިފާފަތަކަކީ ކޮބައިކަމާމެދު ޢިލްމުވެރިން އިޚްތިލާފުވެފައިވެއެވެ. އެއީ ހަތްކަމެއްކަމުގައި ބުނެވިފައިވެއެވެ. (މިފަދައިން ވިދާޅުވާ ބޭކަލުން) ޙުއްޖަތެއްގެ ގޮތުގައި ނަންގަވަނީ ނަބިއްޔާ عليه الصلاة والسلام ގެ ޙަދީޘްފުޅެވެ. ((اجْتَنِبُوا السَّبْعَ الْمُوبِقَاتِ)) މާނައީ: “ހަލާކުކޮށްފަނިވި ހަތްފާފައަކުން ތިޔަބައިމީހުން ދުރުހެލިވާށެވެ.” އެކަންތައްތަކުގެ ތެރޭގައި ޝިރުކުރުމާއި، ސިހުރުހެދުމާއި، ނަފްސު ޤަތުލުކުރުމާއި، ޔަތީމުންގެ މުދާ (ބާޠިލުގޮތުގައި) ކެއުމާއި، ރިބާ ކެއުމާއި، ހަނގުރާމައިގައި ދެލަޝްކަރު ބައްދަލުކުރާ ދުވަހު ފިލަންދުވުމާއި، ޢިއްފަތްތެރި އަންހެނުންނަށް ޤަޛުފުކުރުން ގެންނަވާފައިވެއެވެ.(متفق عليه)\nއިބްނު އައްބާސް ރަޟިޔަﷲ ތަޢާލާ އަންހުމާގެ ކިބައިން ރިވާވެފައިވެއެވެ. އެކަލޭގެފާނު ވިދާޅުވިއެވެ. “ބޮޑެތިފާފަތައް ހަތަކަށްވުރެ ހަތްދިހައާ ހަމައަށް ފޯރުން (ޞައްޙަކަމާ) ގާތްވެގެންވެއެވެ.” ﷲ ހެކިކޮށް ބުނަމެވެ. އިބްނު ޢައްބާސްގެ ބަސްފުޅު ތެދެވެ. (ކުރިންދެންނެވުނު) ޙަދީޘްގެ (މުރާދަކީ) ބޮޑެތިފާފަތަކުގެ ވަކި މިންވަރެއްކަނޑައެޅުއްވުމެއް ނޫނެވެ. ބުރަވެވޭ އަދި ދަލީލުލިބޭގޮތަކީ، ޤަތުލުކުރުން، ޒިނޭކުރުން، ވައްކަންކުރުން ފަދަ ދުނިޔެމަތީގައި ޙައްދެއްކަނޑައެޅިފައިވާ ފާފައެއް، ނުވަތަ އާޚިރަތްދުވަހު ޢަޛާބު ލިބޭނެކަމަށް އަދި ކޯފާއެއް އަދި ވަޢީދެއް އިސްފައިވާ ފާފައެއް، ނުވަތަ މީހަކު ފާފައެއްކުރުމުގެ ސަބަބުން އަހަރެމެންގެ ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަގެ ދޫފުޅުން ލަޢުނަތް ލައްވަވާފައިވާ ފާފައަކީ ޝައްކެއްވެސްނެތްގޮތުގައި ބޮޑެތިފާފައެވެ. ހަމައެއާއެކު ބައެއްފާފަތަކަކީ އަނެއްބައި ފާފަތަކަށްވުރެ ބޮޑެތިފާފަކަންވެސް ދެނެގަންނަންޖެހެއެވެ. ހަމަކަށަވަރުން ޝިރުކަކީ ބޮޑުފާފައެއްކަމުގައި އެކަލޭގެފާނު عليه الصلاة والسلام ޙަދީޘްކުރައްވާފައިވާތަން ތިބާއަށް ފެންނާނެއެވެ. ހަމައެއާއެކު، (ބޮޑުޝިރުކަށް) އަރައިގެންފިމީހާއަކީ ނަރަކާގައި އަބަދުގެ އަބަދަށް ދެމިހުންނާނެމީހެކެވެ. އަދި ދުވަހަކުވެސް އޭނާއަށް ފާފަފުއްސެވުން ނުލިބޭހުއްޓެވެ. ﷲ ތަޢާލާ ވަޙީ ކުރައްވާފައިވެއެވެ. ((إِنَّ اللَّهَ لا يَغْفِرُ أَنْ يُشْرَكَ بِهِ))النساء: 48 މާނައީ: “ހަމައަކަށަވަރުން ﷲ، އެއިލާހަށް ޝަރީކުކުރުމުގެ ފާފައެއް ނުފުއްސަވައެވެ.” އަދިވެސް ވަޙީ ކުރައްވާފައިވެއެވެ. ((إِنَّهُ مَنْ يُشْرِكْ بِاللَّهِ فَقَدْ حَرَّمَ اللَّهُ عَلَيْهِ الْجَنَّةَ)) المائدة: 72މާނައީ: “ހަމަކަށަވަރުން ﷲއަށް ޝަރީކުކުރާ މީހާ (ދަންނާށެވެ!) ފަހެ، ހަމަކަށަވަރުން، ﷲ، އެމީހާގެ މައްޗަށް ސުވަރުގެ ޙަރާމްކުރެއްވިއެވެ.” ވުމާއެކު، ނައްޞުތައް ޖަމާކުރަން އެބަޖެހެއެވެ.\nނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. ((أَلاَ أُنَبِّئُكُمْ بِأَكْبَرِ الْكَبَائِرِ؟)) قَالَ هَا ثَلاَثًا. قَالُوا: بَلَى يَا رَسُولَ اللهِ! قَالَ: ((الإِشْرَاكُ بِاللهِ، وَعُقُوقُ الْوَالِدَيْنِ)) وَكَانَ مُتَّكِئًا فَجَلَسَ فَقَالَ: ((أَلاَ وَقَوْلُ الزُّورِ)) فَمَا زَالَ يُكَرِّرُهَا حَتَّى قُلْنَا: لَيْتَهُ سَكَتَ. (البخاري)މާނައީ: “ބޮޑެތިފާފަތަކަކީ ކޮބައިކަން ތިމަންކަލޭގެފާނު ތިޔަބައިމީހުންނަށް ބަޔާންކޮށްދެއްވަން ހެއްޔެވެ؟” މިފަދައިން ތިންފަހަރު ޙަދީޘްކުރެއްވިއެވެ. އެބޭކަލުން ދެންނެވިއެވެ. އޭ ﷲގެ ރަސޫލާއެވެ. އާދޭހެވެ. އެކަލޭގެފާނު ޙަދީޘްކުރެއްވިއެވެ. “(އެއީ) ﷲއަށް ޝިރުކުކުރުމާއި، މައިންބަފައިންނަށް އިހާނެތިކޮށްހިތުމެވެ.” އެކަލޭގެފާނު ލެނގިލައްވައިގެން އިށީނދެވަޑައިގެންއިންނަވާފައި ތެދަށް އިށީނދެވަޑައިގެން ޙަދީޘް ކުރެއްވިއެވެ. “އަދި ދޮގުހެކިދިނުމެވެ.” އެކަލޭގެފާނު މިކަލިމަ ޙަދީޘްކުރެއްވުން ހުއްޓަވައި ލައްވާނަމައޭ ތިމަންމެންގެ ހިތަށް އަރައްޖެއުމަށް ދާންދެން އެކަލޭގެފާނު މިފަދައިން ތަކުރާރުކުރެއްވިއެވެ.\nމިޙަދީޘްގައި އެކަލޭގެފާނު عليه الصلاة والسلام ބަޔާންކޮށްދެއްވަނީ، ހަމަކަށަވަރުން ދޮގުހެކިދިނުމަކީ ބޮޑުފާފަތަކުގެ ތެރެއިންވެސް ބޮޑުފާފައެއްކަމެވެ. ދޮގުހެކިދިނުމުގެ ވާހަކަ ހަލާކުކޮށްފާނެ ހަތްފާފައިގެތެރޭގައި ޙަދީޘްކުރައްވާފައެއްނުވެއެވެ. މައިންބަފައިންނަށް އިހާނެތިކޮށްހިތުންވެސް ޙަދީޘްކުރައްވާފައެއް ނުވެއެވެ.” (މިހާހިސާބަށް ޛަހަބީ ރަޙިމަހުﷲގެ ބަސްފުޅު ނިމުނީއެވެ.)\nނޯޓް: ބުރަވެވޭ އަދި ދަލީލުލިބޭގޮތަކީ، ޤަތުލުކުރުން، ޒިނޭކުރުން، ވައްކަންކުރުން ފަދަ ދުނިޔެމަތީގައި ޙައްދެއްކަނޑައެޅިފައިވާ ފާފައެއް، ނުވަތަ އާޚިރަތްދުވަހު ޢަޛާބު ލިބޭނެކަމަށް އަދި ކޯފާއެއް އަދި ވަޢީދެއް އިސްފައިވާ ފާފައެއް، ނުވަތަ މީހަކު ފާފައެއްކުރުމުގެ ސަބަބުން އަހަރެމެންގެ ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަގެ ދޫފުޅުން ލަޢުނަތް ލައްވަވާފައިވާ ފާފައަކީ ޝައްކެއްވެސްނެތްގޮތުގައި ބޮޑެތިފާފައެވެ. މިއީ ކުދިފާފައާއި ބޮޑެތިފާފަ ވަކިކުރުމުގެ މަޝްހޫރުގޮތެވެ. ނަމަވެސް ބޮޑެތިފާފައިގެ ތެރެއަށް އަންނަނިވި ފާފަތައް ހިމެނެއެވެ.\n1. އިމާންކަން ނަފީކޮށްފައިވާ ފާފަ.\n2. “ބޮޑުފާފައެއް” ނުވަތަ “ހަލާކުކޮށްފަނިވި ފާފައެއް” ނުވަތަ “ފާޙިޝްކަމެއް” ނުވަތަ “ޝައިޠާނާގެ ޢަމަލުތަކުގެ ތެރެއިން ޢަމަލެއް” މިފަދައިން ނަންދެވިފައިވާ ނުވަތަ މިނަންތަކުގެ ތެރެއަށް ޞިފަކޮށްފައިވާ ފާފަ.\n3. ފާފައެއްކުރުމުން އެފާފަކުރިމީހާ އެކުރީ ފާސިޤުކަމުގެ ޢަމަލެއްކަމުގައި ނުވަތަ ފާސިޤެއްކަމުގައި ޞިފަކޮށްފައިވާ ފާފަ.\n4. އެފާފައެއްކުރިމީހާގެ ކިބައިން ޛިއްމާ ބަރީއަވެގެންވާކަމުގައި ވާރިދުވެފައިވާ ފާފަ.\n5. އެފާފަކުރާމީހަކީ ތިމަންމެންގެ ތެރެއިންވާމީހެއް ނޫންކަމުގައި ޞިފަކޮށްފައިވާ ފާފަ.\n6. އެފާފައިގެ ސަބަބުން އެފާފަކުރާމީހާގެ ހިތުގައި ސިއްކަޖައްސަވާނެކަމަށް އައިސްފައިވާ ފާފަ.\n7. އެފާފަކުރާމީހާގެ ޢަމަލުތައް ބާޠިލުވާނެކަމަށް ވާރިދުވެފައިވާ ފާފަ.\n8. ﷲ ކޯފާލިބޭނެކަމަށް ވާރިދުވެފައިވާ ފާފަ.\n9. އެފާފަކުރާމީހާގެ ހިތް (ޙައްޤު މަގުން) ބަންދުކުރެވޭނެކަމަށް ވާރިދުވެފައިވާ ފާފަ.\n10. އެފާފައެއް ކުރާމީހާގެ ތަޥްބާ ޤަބޫލުނުކުރައްވާނެކަމަށް ވަރިދުވެފައިވާ ފާފަ.\n11. ކުރަފަތުން ބޯބޭލޭފަދައިން ދީން މަޑުމަޑުން ނިގުޅައިގަންނަކަމަށް ވާރިދުވެފައިވާ ފާފަ.\n12. އެފާފައެއްކުރާމީހާއަށް ސުވަރުގެ ޙަރާމްވެގެންވާކަމަށް ނަންގަނެވިފައިވާ ފާފަ.\n13. އެފާފައެއްކުރާމީހަކަށް ޤިޔާމަތްދުވަހުން ﷲ ބައްލަވާވޮޑިގެންނުވާނެކަމަށް ވާރިދުވެފައިވާ ފާފަ.\n14. އެފާފަކުރުމަކީ މަގުފުރެދުމެއްކަމަށާއި، ގެއްލެނިވެގެންވާކަމަށް ޞިފަކޮށްފައިވާ ފާފަ.\nއަލްޙާފިޡް އައްޛަހަބީ ރަޙިމަހުﷲ ބޮޑެތިފާފަތަކާބެހޭގޮތުން އެކުލަވާލައްވާފައިވާ މިފޮތުގައި މިނަންނަގެނެވުނު ފާފަތައް ބޮޑެތިފާފަތައް ކަމުގައި ހިމަނުއްވާފައިވެއެވެ. މިފޮތުގެ އިނގިރޭސި ތަރުޖަމާ ހޯއްދެވުމަށް އަންނަނިވި ލިންކަށް ފިއްތަވާލައްވާ!\nއަލްކަބާއިރު- އަލްޙާފިޡް އައްޛަހަބީ (އިނގިރޭސި ތަރުޖަމާ)\n* الكبائر: للحافظ الذهبي (تحقيق: مشهور بن حسن آل سلمان)


Column: "Jazeeraa Raajje" - Aharen Dhuh Dhivehi Raajje (1).\nއަހުރެން ދުއް ދިވެހިރާއްޖެ– ޖަޒީރާ ރާއްޖެ (1)\nޢުމުރުން 60 އަހަރުން މަތި ވީ އެވެ. ޢުފަންވި ރަށަކީ ނައިފަރެވެ. ޢާއިލީ ގުޅުންތައް އަތޮޅުގެ ބައެއް ރަށްތަކާ ހުރި ނަމަވެސް، ނ. އަތޮޅަށް ނުދެވޭ ވާހަކަ ލަދުވެތިކަމާ އެކު ބުނެލަން ޖެހެއެވެ.\nއެހެންނަމަވެސް، ނ. އަތޮޅުގެ ނޫހަކަށް ކޮލަމެއް ލިޔަން ފަށާހިތްވުން މީ ކުޑައުފަލެއް ނޫނެވެ. މި ކޮލަމް އަޅުގަނޑު އަމާޒުކުރާނީ އަޅުގަނޑުގެ ޙަޔާތުގައި ދިވެހި ރާއްޖެ ފެނި ސިފަވެގެންދާ ގޮތުގެ މައްޗަށެވެ. އެއީ އަހުރެން ދުއް ދިވެހިރާއްޖެ އެވެ. "ޖަޒީރާރާއްޖެ" އެވެ.\nހޭ ވެރިކަން ވެގެން އައިއިރު، އެއް އުމުރެއްގެ ގިނަކުދިންތަކެއް ވަށައިގެން ތިއްބެވެ. ޢާއިލާގެ މެމްބަރުންނާ އަވަށްޓެރީންގެ ގޮތުގައެވެ. އެކުވެރި މާހައުލެއްގައި އެއްގެއިން އަނެއްގެ އަށް، ދުވަމުން ފުމެމުން ކުޅެންގޮސް އުޅުނެވެ. ހަވީރުންފެށިގެން އިރު އޮއްސިގެން ދާގަޑިއަކީ، ނައިފަރުގެ ބޮޑުމަގާ ދިމާލުން ހުޅަގުފަރާތުގައި އޮންނަ ރުއްފަލު ތެރޭގައި އުޅޭގަޑިއެވެ. އުފަލަކަށް ވެފައި އޮންނަނީ، ރުކަށް އަރައި ތިބޭ ހޯނުމެރުމެވެ. އެކަކު އޭނާގެ އިސްކޮޅާ ހިސާބުން ރުކުގައި ބައްދާނެ އެވެ. ދެން އެހެން ކުދިންގެ ކަމަކީ، ހޯނެއް އިންތޯ ބަލާ ހޯނެއް އިންނަމަ ނިކަން ބާރަށް މަރަވަޅިން ޖަހާ މަރާލުމެވެ.\nމަރަވަޅިއަކީ، އޭރު ފައިވާނުގެ ބަދަލުގައި ، އެރުމަށް ލުއިލަކުޑިން ހަދާ،ފަހާފައި ހުންނަ ފޮތިވަދެއްޖަހާފައި ހުންނަ މިހާރުގެ ނަމަ، ޢާއްމުކޮށްއަރާ ފައިވާނެވެ. މިއީ ދިވެހިންގެ އުފެއްދުމެކެވެ. ކޮންމެ ރަށެއްގައިވެސް އެރަށެއްގައި ދިރިއުޅޭމީހުން އަރަނީ އެރަށެއްގައި ހަދާ މަރަވަޅި އަށެވެ. ރީތި ކުލަ ކުލައިން ފޮތިވަދު ފަހާ އުޅެއެވެ. އޭރު މިތަކެތި ހަދާއުޅޭނީ ހިލޭ ސާބަހަށެވެ. އެކަން ކުރާމިހުންގެ ގާތުގައި ކޮންމެ ކުއްޖަކު ބުންޏަސް އެކަން ކޮށްދޭނެއެވެ. ކޮންމެހެން ބައްޕަ ގޮވައިގެން މަންމަ ގޮވައިގެން އައިސް ބުނާކަށް ނުޖެހެއެވެ. އަގެއް ދޭކަށްވެސް ނުޖެހެއެވެ. ދިވެހިރާއްޖެ-ޖަޒީރާއްޖޭ ގައި އަވަށްޓެރިކަމާ ޢާއިލީ ގުޅުންތައް އޮތީ މިފަދަ އެކުވެރި މާޙައުލެއްގައެވެ.\nމަރަވަޅީގެ އަދި ވަރަށް ރީތި ވައްތަރެއް ހުއްޓެވެ. އެއީ އުއްޖެހު މަރަވަޅި އެވެ. އާދަކޮށް ނޭރިނަމަވެސް ކޮންމެ ކުޖެއްގެވެސް އުއްޖެހި މަރަވަޅިއެއް ހުންނާނެއެވެ. ޢީދު ދުވަސްތަކަށް ބޮޑެތި ދުވަސްތަކަށް އުއްޖެހިމަރަވަޅި ފެންނަލެއް ގިނަވާނެއެވެ. މީގެ އުށަކީ ބައެއްރަށްރަށުގައި ލާޖަހާފައި ހުންނައެއްޗެކެވެ.\nދިވެހިރާއްޖެ - ޖަޒީރާރާއްޖޭގައި ، މި އުފެއްދުމާ އުފެއްދުންތެރިން އާލާވާތަން ދެކެން ބޭނުން ވެއެވެ. މި އުފެއްދުމަށް ގެނެވޭ ހެޔޮ ބަދަލާއި އެކު. ރާއްޖެއަށް ޒިޔާރަތްކުރާ ފަތުރުވެރިންނަށް ވަގުތުން ފޯރުކޮށްދެވޭ ޚިދުމަތެއްގެ ގޮތުގައި މި ސަރވިސް ދެވިދާނެއެވެ. ޖަޒީރާރާއްޖެގެ ހަދާން ފަތުރުވެރިޔާގެ ސިޓިންގރޫމް އިން މުޅި ޢުމުރަށްވެސް ފެންނަން ހުންނަ ގޮތެއްގައެވެ. ޢާއިލީ ތަރިކައަކަށްވެސް ބަދަލު ވެގެންދާ ގޮތަށެވެ.


Gadin gadi ah nidhantha? eiy varah muhimmu kameh\nގަޑިން ގަޑިއަށް ނިދަންތަ؟ އެއީ ވަރަށް މުހިއްމު ކަމެއް!\nއެކަށީގެންވާ މިންވަރަށް ނިދުމަކީ މުހިއްމު ކަމެކެވެ. ރޭގަނޑު ރަނގަޅަށް ނުނިދާނަމަ ވަރަށް ގިނަ ސިއްހީ މައްސަލަތައް ދިމާވާކަން ދިރާސާތަކުން ވަނީ ހާމަވެފަ އެވެ. އަދި ބަރުދަން އިތުރުވުމާއި ދިފާއީ ނިޒާމު ބަލިކަށިވުން ވެސް ރަނގަޅަށް ނުނިދާނަމަ ދިމާވާނެ މައްސަލަ ތަކެވެ. އަދި ނިދި މަދުވުމަކީ އެމީހާ ދުވާލު ކުރާ މަސައްކަތަށް ވެސް އޭގެ ނޭދެވޭ އަސަރު ފޯރާ މަސައްކަތް ކުރަންވާ މިންވަރަށް ކުރަން ހުރަސް އެޅޭނެ ކަމެކެވެ. ލޭ މައްޗަށް ދިއުމާއި ސްޓްރެސް އަދި ޑިޕްރެޝަނަށް ވެސް މަގުފަހިވާނެ އެވެ.\nސަބަބަކީ އެކަށީގެންވާ ވަރަށް ކޮންމެ ދުވަހަކުވެސް ނުނިދާނަމަ އެމީހާގެ ހަށިގަނޑާއި ސިކުނޑި އެކަށީގެންވާ ގޮތެއްގައި މަސައްކަތް ނުކުރާނެތީ އެވެ. ކޮންމެ ރެއަކުވެސް ނިދަން ވަކި ގަޑިއެއް ކަނޑައަޅައި އެ ގަޑިއަކަށް ނިދަން އާދަކޮށް އަދި ހޭލަން ވެސް ވަކި ގަޑިއެއް ކަނޑައަޅައި އެ ގަޑީއަކަށް ގަވާއިދުން ހޭލުމަކީ ވެސް ވަރަށް މުހިއްމު ކަމެކެވެ.\nމިއީ ފަހަރެއްގައި ބައެއް މީހުންނަށް ހައިރާންވާ ކަހަލަ ވާހަކަ އަކަށް ވެދާނެ އެވެ. އަހަރެމެންގެ ހަށިގަނޑު ގުދުރަތީ ގޮތުން ސެޓުވެފައި ހުންނަނީ ރޭގަނޑާއި ދުވާލު ވަކި ޕެޓާނަކަށް މަސައްކަތް ކުރާ ގޮތަށެވެ.\nއަހަރެމެންގެ ހަށިގަނޑު ސެޓުވެފައި ހުންނަ ގޮތުން ނިދަން ސެޓުވެފައި ހުންނަނީ ސަކޭޑިއަން ރިދަމްގެ މައްޗަށެވެ. މިއީ އިރުގެ އަލި ހުރުމާއި ނެތުމަށް ބިނާކޮށް ސެޓުވެފައި ހުންނަ އެއްޗެކެވެ. ހެނދުނު ހޭލުމާއެކު އެމީހާގެ ހަށިގަނޑަށް އިރުގެ އަލިކަން ފޯރުމުން ހަށިގަނޑުގެ އެހެން ބައިތަކަށް ސިގްނަލް ފޮނުވާލަ އެވެ. އެއާއެކު މެޓަބޮލިޒަމްގެ މަސައްކަތް ފެށެ އެވެ. އަދި އިރު އޮއްސުމާއެކު ހަށިގަނޑުގައި މެލަޓޯނިން ލެވެލް މަތިވެ އެވެ. މިއީ ނިދުމަށް އެހީތެރިވެދޭ އެއްޗެކެވެ.\nތަޖުރިބާކާރުން ވިދާޅުވާ ގޮތުގައި ނިދުމަށް އެންމެ ރަނގަޅު ގަޑިއަކީ ރޭގަނޑު 10 ޖަހާއިރު އެވެ. އަދި ހޭލަން އެންމެ ރަނގަޅީ ހެނދުނު6ޖަހާއިރު އެވެ. އިންސާނުންނަށް އާންމުކޮށް އެންމެ ގަދަޔަށް ނިދެނީ ދަންވަރު 2.00 އިން 4.00 އާ ދެމެދު އެވެ. ވަކި ގަޑިއަކަށް ނިދުން މުހިއްމީ އެގޮތަށް ނުނިދާނަމަ ދުވާލު ގަޑީގައި ނިދި އަންނާނެތީ އެވެ. ޚާއްސަކޮށް ރޭގަނޑު ރަނގަޅަށް ނުނިދޭ މީހުން މެންދުރު 1.00އިން 3.00 އާ ދެމެދު ވަރަށް ނިދަން ބޭނުންވާނެ އެވެ. މިއީ އޮފީސްތަކުގައި މަސައްކަތްކުރާ މީހުންނަށް މަސައްކަތަށް ސަމާލުކަން ދޭން އުނދަގޫވާނެ ކަމެކެވެ.\nކިޔަވާ ކުދިން ހަނދާން ގަދަ ކުރުމަށް ވެސް ނިދި މުހިއްމެވެ. ފިލާވަޅު ދަސްކުރުމަށްފަހު ނުވަތަ ކަމެއް ކުރަންވީ ގޮތް ދަސް ކުރުމަށްފަހު ނިދުމުން އެ އެއްޗެތި ސިކުނޑީގައި ހަރުލާ ފަހުން ހަނދާން ކުރަން ފަސޭހަވެ ގިނަ ދުވަހަކަށް ހަނދާނުގައި ރައްކާ ކުރެވެ އެވެ. އަދި އިމްތިހާނުން ރަނގަޅު ނަތީޖާ ހޯދުމަށް މަގުފަހިވެ އެވެ.\nބަރުދަން ލުއިކުރަން ބޭނުންވާ މީހުންނަށް ވެސް އެންމެ ރަނގަޅީ އެކަށީގެންވާ ވަރަށް ނިދުމެވެ. މާ މަދުން ނިދުމުން ނުވަތަ މާ ލަހުން ނިދުމުން މެޓަބޮލިޒަމް އާއި ހޯމޯން ލެވެލް އަށް ބަދަލު އާދެ އެވެ. އަދި ގިނައިން ކެވި ބަރުދަން އިތުރުވެ އެވެ.\nމީހާގެ ނަފްސާނީ ސިއްހަތަށް ވެސް ރަނގަޅަށް ނިދުމުގެ މުހިއްމުކަން ބޮޑެވެ. ނިދި ހަމަ ނުވާނަމަ ފަސޭހައިން ރުޅި އާދެވި ކެތްތެރިކަން ކުޑަވެ ފޯކަސް ކުރަން އުނދަގޫވާނެ އެވެ. އަދި ވަރުބަލިވެ އަބަދު އާފުރި ނިދި ތާއްޔާ ޖެހޭތީ އުޅެން ޖެހޭނެ އެވެ.\nރަނގަޅަށް އަދި ގަޑިއަށް ނިދުމަށް ކުރެވިދާނެ ކަންތައްތައް:\nހެނދުނު ހޭލައިގެން ކަސްރަތުކުރަން އާދަކުރާށެވެ. އޭރުން މުޅި ދުވަހު ތާޒާކަމާއި ހިތްހަމަޖެހުން އިހްސާސްވެ މަސައްކަތްތައް ކޮށްލެވޭލެއް ރަނގަޅުވާނެ އެވެ.\nގަޑިއަށް ނިދަން އާދަކުރާށެވެ. ހޭލަން ބޭނުމީ ހެނދުނު5ޖަހާއިރު ނަމަ 10 ޖަހާއިރު ނިދަން އޮށޯންނާށެވެ. އަދި ކާ ގަޑި އަވަސް ކުރާށެވެ. ނިދަން އޮށޯތުމުގެ 2-3 ގަޑިއިރު ކުރިން ކާން ޖެހޭނެ އެވެ. އަދި ރޭގަނޑު މާ ގަދަޔަށް ކެއުން ވެސް ރަނގަޅެއް ނޫނެވެ.\nނިދާ ގަޑީގައި އިލެކްޓްރޯނިކް ޑިވައިސް ބޭނުން ކުރުމާ ދުރުވާށެވެ.\nބޮޑެތި މީހުން ކޮންމެ ރެއަކުވެސް ހަތް ގަޑިއެއްހާއިރު ނިދުން މުހިއްމެވެ.\nމެންދުރުފަހު ނިދާ މީހުން މާ ގިނައިރު ނުނިދާ ކުޑަ އިރުކޮޅަކު ނިދާލާށެވެ. ނޫންނަމަ ރޭގަނޑު ނިދަން އުނދަގޫ ވާނެ އެވެ.\nކަމެއް ޖެހިގެން ކަނޑައެޅިފައިވާ ގަޑިއަށް ނިދޭގޮތް ނުވިޔަސް ރޭގަނޑު 12.00 ގެ ކުރިން ނިދުން މުހިއްމެވެ. ސަބަބަކީ އެއަށް ވުރެ ލަހުން ނިދުން ބައެއް މީހުންނަށް ޑިޕްރެޝަންގެ މައްސަލަތައް ދިމާވެ އެވެ.


Raajje-Lanka match ballavan Namal Raajjey gai | Mihaaru\nރާއްޖެ-ލަންކާ މެޗު ބައްލަވަން ނަމަލް ރާއްޖޭގައި\nސްރީލަންކާގެ ސްޕޯޓްސް މިނިސްޓަރު ނަމަލް ރާޖަޕަކްސާ މިއަދު ރާއްޖެއަށް ވަޑައިގެންނެވުމުން ރާއްޖޭގެ ސްޕޯޓްސް މިނިސްޓަރު އަހުމަދު މަހްލޫފް އޭނާއަށް މަރުހަބާ ވިދާޅުވަނީ.\n10 އޮކްޓޯބަރ 2021 - 11:01\nސާފް ޗެމްޕިއަންޝިޕް ފުޓުބޯޅަ މުބާރާތުގައި ރާއްޖެ އާއި ސްރީ ލަންކާ މިއަދު ކުޅޭ މެޗު ބައްލަވައިލެއްވުމަށް އެ ގައުމުގެ ސްޕޯޓްސް މިނިސްޓަރު އަދި ލަންކާގެ ބޮޑުވަޒީރު މަހިންދަ ރާޖަޕަކްސާގެ ދަރިކަލުން ނަމަލް ރާޖަޕަކްސާ ރާއްޖެ އަށް ވަޑައިގެންފި އެވެ.\nނަމަލް ކުރެއްވި ޓްވީޓެއްގައި ވިދާޅުވީ، އޭނާ ރާއްޖެ ވަޑައިގަތީ ކެންޔާ އަށް ކުރެއްވި ދަތުރަށް ފަހު އެނބުރި ގައުމަށް ވަޑައިގެންނެވުމުގެ މަގުމަތީގައި ކަމަށެވެ. ރާއްޖޭގައި މަޑުކޮޮށްލައްވާ ވަގުތުކޮޅުގެ ތެރޭގައި ބައްދަލުވުންތަކެއް އޮތް ނަމަވެސް ފުޓުބޯޅަ އަށް ވަގުތުކޮޅެއް ދެއްވޭނެ ކަަމަށް އުއްމީދު ކުރައްވާ ކަމަށްް ޓްވީޓްގައި އޭނާ ވިދާޅުވި އެވެ.\nލަންކާގެ ކެބިނެޓުގައި އެންމެ ޒުވާން އެއް މިނިސްޓަރު ނަމަލް ވަނީ މަގާމާ ހަވާލުވެވަޑައިގަތުމުގެ ކުރިން ވެސް މީގެ ކުރިން އެކި ފަހަރުމަތިން ރާއްޖެ ވަޑައިގެންފަ އެވެ. ރާއްޖޭގެ ސިޔާސީ އެކި ބޭފުޅުންނާ ގާތްގުޅުމެއް ބާއްވަވާ ނަމަލް އަކީ ޔޫތޫ އެންޑް ސްޕޯޓްސް މިނިސްޓަރު އަހުމަދު މަހްލޫފުގެ ވެސް ވަރަށް އަރިސް ބޭފުޅެކެވެ.\nސާފްޗެމްޕިއަންޝިޕްގައި ލަންކާ ޓީމުން މިހާތަނަށް ދެ މެޗު ކުޅުނުއިރު އެއްވެސް މެޗަކުން މޮޅެއް ނުވެ އެވެ. ލަންކާއިން ކުޅުނު ފުރަތަމަ މެޗުގައި ބަންގްލަދޭޝް އަތުން ބަލިމީ 0-1 އިންނެވެ. ދެވަނަ މެޗުގައި ނޭޕާލް އަތުން ބަލިވީ 2-3 އިންނެވެ.\nރާއްޖެ އާއި ލަންކާ ބައްދަލުކުރާ މެޗު އޮންނާނީ މިއަދު ހަވީރު 4:00 ގަ އެވެ. ލަންކާ އިން މިހާތަނަށް ދައްކަމުން އަންނަ ކުޅުމަށް ބަލާއިރު، ފުޓުބޯޅައިގެ މާހިރުން ދެކޭ ގޮތުގައި މިއީ ރާއްޖޭން ފަސޭހަކަމާ އެކު ކާމިޔާބުކުރާނެ މެޗެކެވެ.\nފުޓްބޯޅަ ސާފް ޗެމްޕިއަންޝިޕް ރާއްޖެ-ލަންކާ ސާފް ސްރީ ލަންކާ\nތީ ލަންކާގެ އަދީބު.\nސަސްޕެންޝަން އުވާލި ސަބަބު މިހާރު ސާފުވެއްޖެ.\nނަމާލު އަކީ ވަރަށް ނަމޫނާ ޒުވާން ލީދަޑަރެއް. ވަރަށް ޙަރުދަނާ ޒަޔުސިއްޔަތެއްކަން ޤަބޫލު ކުރެވޭ. ކޮންމެ ކޮންމެ އެއްޗެއް ވިދާޅުނުވާ ވަރަށް ވިސްނަވާފައި ބަސްފުޅު ވިދާޅުވާ ބޭފުޅެއްކަން ފާހަގަ ކުރެވޭ.\nތިބޭފުޅާ ތިފާހަގަކުރާކަންތައް ފާހަގަކުރެތޯ އަޅުގަނޑުމެން ނުނިދަމިއުޅެނީ.\nލަންކާ އިން މިހާތަނަށް ދައްކަމުން އަންނަ ކުޅުމަށް ބަލާއިރު، ފުޓުބޯޅައިގެ މާހިރުން ދެކޭ ގޮތުގައި މިއީ ރާއްޖޭން ފަސޭހަކަމާ އެކު ކާމިޔާބުކުރާނެ މެޗެކެވެ. ރާކަނި މަސް ކެވޭނީ އަނގަ ވިހަކަން ދޯ މިއުޅޭ މާހިރުން ބޯހަލާކު\nމީދޯ ސަަސްޕެންޝަން އުވާލި ކަމަކީ\nމި އެކުސްކިއުޒް އިބޫބޮލަށް ލައިގެން ގުނބޯ ހެއްދީ\nނަމާލު ފުރީމަ އަވަހަށް ސަސްޕެންޑު ކޮށްލާ އަލުން.


Yameen ge money laundering shareeaiy: Fenunu manzaraai ivunu adu thah\nރައީސް ޔާމީން ޝަރީއަތަށް ވަޑައިގަންނަވަނީ-- ފޮޓޯ:މިހާރު\nޔާމީންގެ މަނީ ލޯންޑަރިން ޝަރީއަތް: ފެނުނު މަންޒަރާއި އިވުނު އަޑުތައް\nކުރީގެ ރައީސް އަބްދުﷲ ޔާމީނަކީ ރާއްޖެ ދުށް އެންމެ ނުފޫޒު ގަދަ އެއް ލީޑަރު ކަމާއި މެދު ޝައްކެއް ނެތެވެ. އެމަނިކުފާނުގެ ވަރުގަދަ ނުފޫޒުން އެތައް ސިޔާސީ ބަޔަކަށް ބޭއިންސާފުން ޝަރީއަތްކޮށް، ޖަލަށްލި ކަމުގެ ތުހުމަތު ކުރެވެ އެވެ. އެންމެ ފަހުން އާދީއްތަ ދުވަހުގެ މެންދުރު މާލޭގެ ކްރިމިނަލް ކޯޓާއި، ރާއްޖޭގެ ހުރިހާ ޓީވީ ޗެނަލުތަކުން ފެނުނީ އެމަނިކުފާނު އިންސާފުގެ ކުރި މައްޗަށް ހާޒިރުކޮށްފައި ހުންނެވި މަންޒަރެވެ.\nމަޑު ނޫކުލައިގެ ރޮނގު ދެމި އަތްދިގު ގަމީހެއް ތުރުކުރައްވައިގެން ކޯޓަށް އެމަނިކުފާނު ވަޑައިގެންނެވީ ތާރީހުގައި ނަން ފެވެމުންނެވެ. އެއީ ޔާމީނުގެ މަނީ ލޯންޑަރިން މައްސަލައިގެ ޝަރީއަތަކީ ރާއްޖޭގެ ތާރީހުގައި ވެސް ފުރަތަމަ ފަހަރަށް ޓީވީން ވަގުތުން ދުރަށް ދެއްކި ޝަރީއަތުގެ މަޖިލީހަށް ވާތީ އެވެ. ކޯޓަށް ވަޑައިގެންނެވުމަށް ގެއިން ނިކުންނެވުމާއެކު އެމަނިކުފާނުގެ ސަޕޯޓަރުން ހިތްވަރު ދެއްވުމަށް ޖަމާވެފައި އޮތް މަންޒަރު ފެނުނެވެ.\nއެކަމަކު އެހެން ސިޔާސީ ބޭފުޅުންގެ ޝަރީއަތްތަކާއި ހިލާފަށް ޔާމީނުގެ މައްސަލައިގައި ކްރިމިނަލް ކޯޓު ކައިރިއަށް އެއްވެސް ބަޔަކު އެއްވި މަންޒަރެއް ނުފެނުނެވެ. އެއާ ހިލާފަށް ފެނުނީ މަގުގެ އެއް ފަރާތުގައި ކެމެރާތައް ބަރިއަކަށް އަތުރާލައިގެން ތިބި ނޫސްވެރިންނާއި ކެމެރާމަނުންނެވެ. އެމީހުން ކެތް މަދުވެފައި ތިއްބާ، ކެމެރާތަކަށް ނުފެންނާނެ ގޮތަށް ޔާމީން ކާރުން ފައިބައިވަޑައިގެން، ކޯޓަށް ވަދެވަޑައިގެންނެވި އެވެ.\nކްރިމިނަލް ކޯޓުގައި ތާވަލު ކުރާ މައްސަލަތައް ފެށުމަށް އާއްމުކޮށް ވަރަށް ގިނައިރުވި ނަމަވެސް، މި މައްސަލަ ފަށާކަށް މާ ގިނައިރެއް ނުވި އެވެ. އެންމެ ފުރަތަމަ ކޯޓު ރޫމަށް ވެއްދީ ދައުލަތުގެ ވަކީލުންނެވެ. އެއަށްފަހު ނޫސްވެރިންނާއި އާއްމުންގެ މީހުންނެވެ. އެންމެ ފަހުން ތިން ވަކީލުންގެ ދިފާއީ ޓީމަކާއެކު ކޯޓު ރޫމަށް ވަދެވަޑައިގެންނެވީ ޔާމީނެވެ. މާ ލަސްތަކެއް ނުވެ، ކޯޓުގެ އިސް ގާޒީ އަހްމަދު ހައިލަމް ކޯޓު ރޫމަށް ވަދެވަޑައިގެންނެވި އެވެ.\nޔާމީނާ ދެކޮޅަށް އުފުލާފައިވާ މަނީ ލޯންޑަރިން ދައުވާގެ މައްސަލަ ފެށިއިރު އެމަނިކުފާނު ގޮނޑިކޮޅުގައި އިންނެވީ ވަރަށް ހަމަޖެހިލައިގެންނެވެ. ދިފާއީ ވަކީލުންގެ ޓީމުން ފަހަރަކު ހުށަހެޅުމެއް ހުށަހަޅަމުން ދިޔައިރު ވެސް މަޑުން އިންނެވުމަށް ފަހު ވާހަކަދެއްކެވުމުގެ ފުރުސަތަކަށް އެމަނިކުފާނު އެދިވަޑައިގެންނެވީ އެސްއޯއެފްގެ އެކައުންޓުން އެމަނިކުފާނުގެ އެކައުންޓަށް ޖަމާވީ ކޮން ފައިސާއެއްތޯ ހައިލަމް ސުވާލު ކުރެއްވުމުންނެވެ.\n"އެސްއޯއެފާ އަޅުގަނޑާ އެއްވެސް ގުޅުމެއް ނޯންނާނެ،" ޔާމީން ވިދާޅުވި އެވެ. އެމަނިކުފާނު ވާހަކަދެއްކެވީ އާއްމުކޮށް ވެސް ވާހަކަދައްކަވާ ހަރު ރާގުގަ އެވެ. ބައެއް ފަހަރު ގާޒީ ހައިލަމް ވިދާޅުވާން ބޭނުންވާ އެއްޗެއް ވިދާޅުނުވެވިގެން އުޅުނުހެން ވެސް ހީވި އެވެ.\nދިފާއުގައި ނެންގެވި ނުކުތާތައް\nއެންމެ ބޮޑު ވާހަކައެއްގެ ގޮތުގައި ޔާމީނު ވިދާޅުވީ މި މައްސަލައިގައި ހިމެނޭ ފައިސާ ނޫން އެހެން ފައިސާތަކެއް އެމަނިކުފާނާއި އެންޓި-ކޮރަޕްޝަން ކޮމިޝަން (އޭސީސީ) އާ ދެމެދުވި އެއްބަސްވުމުގެ ދަށުން ހުޅުވި އެސްކްރޯ އެކައުންޓަށް ޖަމާކުރީ ގާނޫނާއި ހިލާނުވުމުގެ ގޮތުން ކަމަށް ވިދާޅުވި ވާހަކަ އެވެ.\n"އިސްލާމިކް ބޭންކްގެ އެކައުންޓުން އެ ފައިސާ ދޭން އަޅުގަނޑުގެ ޒަމީރު ގަބޫލު ނުކުރަނީ އެއީ ތަހުގީގު ކުރެވެމުންދާ ފައިސާ އެކުލެވޭ އެކައުންޓަކަށްވާތީ އެ އެކައުންޓުން ފައިސާ ވިތުޑްރޯ ކޮށްފިި ކަމަށް ވަންޏާ އަނެއްކާވެސް އެ ފައިސާގެ އަސްލު އޮޅުވާލަން މަސައްކަތެއް ކުރީ ކަމަށް ބެލެވިދާނެ. އެހެންވެ އެ އެކައުންޓުން އަޅުގަނޑު ބޭންކް އޮފް މޯލްޑިވްސްގެ އެކައުންޓަށް ފައިސާ ލައިފި ކަމަށް ވަންޏާ އެއީ އެތަނަށް ވަދެފައި ހުރި ފައިސާގެ އަސްލު އޮޅުވާލަން މަސައްކަތް ކުރީ ކަމަށް ބެލެވިދާނެ،" ޔާމީން ވިދާޅުވި އެވެ.\nދައުލަތުގެ ދައުވާގައި ވަނީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ގެ ހިޔާނާތުގެ ފައިސާ ލިބުނު އެސްއޯއެފް ކުންފުނީގެ އެކައުންޓުން ޔާމީނުގެ މޯލްޑިވްސް އިސްލާމިކް ބޭންކް (އެމްއައިބީ) އެކައުންޓަށް އެއް މިލިއަން ޑޮލަރު ޖަމާވުމުން، އެ ފައިސާ އޭސީސީއަކުވި އެއްބަސްވުމާއި އެއް ގޮތަށް އެސްކްރޯ އެކައުންޓެއްގައި ބެހެއްޓުމަށް އަންގާފައި ވަނިކޮށް، އެހެން ފައިސާތަކެއް އެސްކްރޯ އެކައުންޓަށް ޖަމާކޮށް އަދި އެސްއޯއެފުން ލިބުނު ފައިސާ އިންވެސްޓްމަންޓް އެކައުންޓަކަށް ބަދަލުކޮށް، އެ ފައިސާގެ އަސްލު އޮޅުވާލި ކަމަށެވެ.\n"ފައިސާ އަކީ ފައިސާ. ދައުލަތަށް ބޭނުންވަނީ އެއް މިލިއަން ޑޮލަރު. ދައުލަތަށް ބޭނުންވާ އެއް މިލިއަން ޑޮލަރު ދައުލަތުން އެދުނު ގޮތަށް އެހެރީ އެގްރީމެންޓެއްގެ ދަށުން އެއް މިލިއަން ޑޮލަރު ބަހައްޓައި ދީފައި. ގާނޫނަކީ ރައްކާތެރިކަން ދޭ އެއްޗަކަށް ވާންވާނީ މައުސޫމް މީހުންނަށް،" އޭސީސީއާއެކު ވެފައިވާ އެސްކްރޯ އެއްބަސްވުމާ ގުޅޭ ގޮތުން އެމަނިކުފާނު ވިދާޅުވި އެވެ.\nޔާމީން ވަނީ އެސްއޯއެފުން އެމަނިކުފާނުގެ އެކައުންޓަށް ޖަމާކުރި ފައިސާއަކީ ހިޔާނާތުގެ ފައިސާކަމަށް އެއްވެސް ތަނަކުން ކަނޑައަޅާފައި ނުވާ ކަމަށާއި، އެ ފައިސާތައް އަނބުރާ ދިނުމަށް ދައުލަތުގެ އެއްވެސް އިދާރާއަކުން "އަނގަބަހުން ވެސް އަންގާފައި" ނުވާ ކަމަށެވެ. އޭގެ އިތުރުން ޝަރީއަތް ފެށުމުގެ ކުރިން ދިފާއުން ހުށަހެޅި ފަސް ހުށަހެޅުން ވެސް ބަލައިނުގަތުމަށް މިއަދު ވަނީ ނިންމާފަ އެވެ.\nދައުވާގައި ކުށުގެ އުންސުރުތައް ފުރިހަމަނުވާ ކަމަށް ބުނާ ހުށަހެޅުން\nކޮރަޕްޝަންގެ ކުށް އެއްވެސް ގާނޫނެއްގައި ތަފްސީލުކޮށް ނެތް ކަމަށް ބުނާ ހުށަހެޅުން\nހަމަހަމަ ކަމުގެ އުސޫލާ ޚިލާފަށް ދައުވާކުރި ކަމަށް ބުނާ ހުށަހެޅުން\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ލިޔުމެއް ނެތި ތަހުގީގު ކުރި ކަމަށް ބުނާ ހުށަހެޅުން\nދައުލަތުގެ ދެ ހެކިން، ކުރީގެ ނައިބު ރައީސް އަދީބާއި އެމްއެމްޕީއާރުސީ ގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތު، ހެކިބަސް ގަބޫލު ނުކުރެވޭނެ ކަމަށް ބުނާ ހުށަހެޅުން\nދައުލަތުން ވެސް ވަނީ މުޅިން އާ ދެ ހެއްކެއް ކޯޓަށް ހުށަހަޅާފަ އެވެ. އެއީ އެމްއެމްޕީއާރުސީގެ މައްސަލާގައި ފުލުހުން ކުރިން ހޯދަން އިއުލާންކުރި އެސްއޯއެފް ކުންފުންޏާ ގުޅުން އޮތް މުހައްމަދު އައްލާމް ލަތީފް (މޮހޯ) އާއި އަހުމަދު އިޝްފާހު އަލީ އެވެ. ހައިލަމް ނިންމެވީ އެ ދެ ހެކިން ވެސް ބަލައިނުގަތުމަށެވެ.\nމިއަދުގެ އަޑުއެހުން ނިންމަވާލައްވަމުން ހައިލަމް ވިދާޅުވީ ދިފާއީ ހެކި ހުށަހެޅުމަށް ފަސް ދުވަސް ލިބޭނެ ކަމަށެވެ. ދައުލަތުގެ ހެކިވެރިންގެ ހެކިބަސް ނެގުމަށް އޯގަސްޓް4ގައި އަޑުއެހުމެއް ބާއްވާނެކަން އިއުލާނު ކުރެއްވި އެވެ. ދައުލަތުގެ ހެކިވެރިންނަކީ ހަސަން ލުތުފީ، މުއައްވިޒު ރަޝީދު، މުހައްމަދު ވަސީމް އިސްމާއިލް، އަހްމަދު އަދީބު، މޫސާ ޒަމީރު، މުހައްމަދު ލުވޭޒް، މުހައްމަދު ޝަރީފު އަދި އަބްދުﷲ ޒިޔާތު އެވެ. އޭގެ އިތުރުން ގިނަ ކިތާބީ ހެކިތަކެއް ވެސް ދައުލަތުން ހުށަހަޅާފައި ވެއެވެ.\nCOVERAGE: Raees Yameen ge shareeathah Criminal Court ah vadaigenfi https://t.co/QxXNxtmTMV— CNM (@cnm_mv) July 21, 2019


Gaumihyathu kuriaruvan lafaadhey Commity eh ufahdhaifi\nގައުމިއްޔަތު ކޮމިޓީން މިއަދު ބޭއްވި ބައްދަލުވުން-- ފޮޓޯ ހޯމް މިނިސްޓްރީ\nގައުމިއްޔަތު ކުރިއެރުވުމަށް ހޯމް މިނިސްޓަރު އިމްރާން އަބްދުﷲ އަށް ލަފާދޭ ކޮމިޓީއެއް މިއަދު ހޯމް މިނިސްޓްރީން އެކުލަވާލައިފި އެވެ.\nމި ކޮމިޓީގެ ފުރަތަމަ ބައްދަލުވުން ބާއްވާފައިވަނީ ވެސް މިއަދު ހޯމް މިނިސްޓްރީގަ އެވެ. އެ ކޮމިޓީން ޒިންމާއަކީ ހޯމް މިނިސްޓްރީން ފާހަގަކުރާ ގައުމީ އެކިއެކި މުނާސަބަތުގައި، ބައިވެރިވާ ފަރާތްތަކުގެ ހިތްތަކުގައި ވަތަނީ ރޫހް އާލާ ކުރުމަށް މަސައްކަތް ކުރުމާއި، އެކަންކަން ކުރެވިދާނެ ގޮތްތަކުގެ މައުލޫމާތު މިނިސްޓަރު އިމްރާންއަށް އެރުވުމެވެ.\nއެ ކޮމިޓީގައި ހިމެނި ވަޑއިގަންނަވަނީ ނުވަ ބޭފުޅެކެވެ. އެބޭފުޅުންގެ ތެރޭގައި ހެރިޓޭޖް އެންޑް ކަލްޗާ މިނިސްޓަރު ޔުމްނާ މައުމޫނާއި، ދިވެހި ބަހުގެ އެކަޑަމީގެ ރައީސް އަޝްރަފް އަލީ ވެސް ހިމެނި ވަޑައިގަންނަވަ އެވެ. މީގެ އިތުރުން އެ ކޮމިޓީގައި ހިމެނި ވަޑައިގަންނަވާ ބޭފުޅުންނަކީ، އަހްމަދް ޝާކިރު، އާދަމް ނަސީރު އިބްރާހީމް، އަންވަރު އިބްރާހީމް، އައްބާސް އިބްރާހީމް، އަބްދުއް ރަޝީދު ހުސެއިން، އަދި އަހުމަދު އަލާ އެވެ.\nރައްޔިތުންގެ މެދުގައި ގައުމީ ރޫހު އާލާކޮށް، ދިވެހި ގައުމިއްޔަތުގެ ސިފަތަށް ލިބިފައިވާ މުޖްތަމައެއް ބިނާކުރުމުގެ މަސައްކަތް ހޯމް މިނިސްޓްރީ އަށް ހަވާލުކޮށްފައިވަނީ ރައީސް އިބްރާހީމް މުހައްމަދު ސޯލިހު އެވެ.\nއިމްރާން އަބްދުﷲ ތަރިކަ ދިވެހި ބަހުގެ އެކެޑަމީ + ޔުމްނާ މައުމޫން މިނިސްޓްރީ އޮފް ހޯމް އެފެއާޒް\nތުރުކީގެ ހޯމް މިނިސްޓަރާއި އިމްރާން ބައްދަލުކުރައްވައިފި\nމަރުގެ އަދަބު ތަންފީޒު ކުރާނެތޯ ސާފުކުރަނީ


City derby match gai Ronaldo ah furathama 11 in furusathu nulibidhaane - AO News\nސިޓީ ޑާބީ މެޗުގައި ރޮނާލްޑޯއަށް ފުރަތަމަ އެގާރައިން ފުރުސަތު ގެއްލިދާނެ\nމެންޗެސްޓާ ސިޓީއަށް ކުޅެމުން އަންނަ ޕޯޗުގަލް ފޯވާޑް ކްރިސްޓިއާނޯ ރޮނާލްޑޯއަށް އަންނަ އާދީއްތަ ދުވަހު އިނގިރޭސި ޕްރިމިއާ ލީގުގައި މެންޗެސްޓާ ސިޓީއާއި ދެކޮޅަށް ޔުނައިޓެޑް ކުޅޭ ޑާބީ މެޗުގެ ފުރަތަމަ އެގާރައިން ޖާގަ ނުލިނިދާނެ ކަމުގެ ބިރު އެބައޮތް ކަމަށް އިނގިރޭސި މީޑިއާ ރިޕޯޓުތަކުން ބުނެފިއެވެ.\nފަހަކަށް އައިސް ރޮނާލްޑޯގެ ފަރާތުން ރަނގަޅު ކުޅުމެއް ފެންނަމުން ނުދާތީ ގިނަ ބައެއްގެ ފާޑުކިޔުންތައް ރޮނާލްޑޯއަށް އަންނަނީ އަމާޒުވަމުންނެވެ. މިފަހަރުގެ ސީޒަނަށް އިޓަލީގެ ޔުވެންޓަސްއިން ޔުނައިޓެޑަށް ބަދަލުވެ ރޮނާލްޑޯގެ ފަރާތުން އުންމީދީ ކުޅުމެއް ފެނި ގިނަ ލަނޑުތަކެއް ޖަހަމުން އައި ނަމަވެސް ފަހަކަށް އައިސް ރޮނާލްޑޯގެ ފަރާތުން ފެންނަމުން ދަނީ ވަރަށް އާދައިގެ ކުޅެކެވެ. އެގޮތުން އެންމެ ފަހުން ލީގުގައި ކުޅުނު9މެޗުގައި ރޮނާލްޑޯއަށް ކާމިޔާބު ކުރެވިފައިވަނީ އެންމެ ލަނޑެކެވެ.\nރޮނާލްޑޯއަށް އެންމެ ގިނަ ފާޑުކިޔުންތަކެއް އަމާޒުވެފައިވަނީ އެންމެ ފަހުން ލީގުގައި ވެޓްފޯޑާއި ދެކޮޅަށް ކުޅެ ލަނޑެއް ނުޖެހި އެއްވަރުވި މެޗަށް ފަހުގައެވެ. މި މެޗުގައި ލަނޑު ޖަހަން ގިނަ ފުރުސަތުތަކެއް ރޮނާލްޑޯއަށް ލިބުނު ނަމަވެސް އެ ފުރުދަތުގެ ބޭނުން އޭނާއަށް ހިފޭގޮތް ވަނީ ނުވެފައެވެ. މި މެޗުން ޔުނައިޓެޑަށް މޮޅެއް ހޯދިފައި ނުވާއިރު، ޔުނައިޓެޑަށް މިހާރު ވަނީ ގަދަ ހަތަރެއްގައި ވެސް ހިފަހައްޓާލެވޭނެ ކަމާއި މެދު ސުވާލު އުފެދިފައެވެ. އެގޮތުން އަންނަ އާދީއްތަ ދުވަހު ސިޓީއާއި ދެކޮޅަށް ޔުނައިޓެޑް ކުޅޭ ޑާބީ މެޗުން އެޓީމު މޮޅު ނުވެއްޖެ ނަމަ ގަދަ ހަތަރަކުން ޔުނައިޓެޑަށް ފުރުސަތު ގެއްލޭނެ އެވެ. އެހެން ކަމުން އެ މެޗު ކާމިޔާބު ކުރުމަކީ ޔުނައިޓެޑަށް ވަރަށް މުހިންމު ކަމަށް ވަނީ ވެފައެވެ.\nރިޕޯޓުތައް ބުނާ ގޮތުން ސިޓީއާއި ދެކޮޅަށް ޔުނައިޓެޑުން ނެރޭ ފުރަތަމަ އެގާރައަށް ގިނަ ބަދަލުތަކެއް އައުމަކީ ވަރަށް ގާތް ކަމެކެވެ. އެގޮތުން އެ މެޗުގައި ރޮނާލްޑޯގެ ދަބަލުގައި އެ މެޗަށް ފިޓުވާނެ ކަމަށް ބެލެވިފައިވާ ކަވާނީ އަށް ފުރަތަމަ އެގާރައިން ފުރުސަތު ދިނުން ގާތެވެ.\nފަހަކަށް އައިސް ދައް ކުޅުމެއް ކުޅެމުން އަންނަ ރޮނާލްޑޯއަށް ގިނަ ބައެއްގެ ފާޑުކިޔުންތައް އަމާޒުވަމުން އަންނައިރު، މި ސީޒަނަށް ފަހު ރޮނާލްޑޯ ދޫކޮށްލުމުގެ ވިސްނުމެއް ވެސް ޔުނައިޓެޑުން ގެންގުޅޭ ކަމަށް އިނގިރޭސި މީޑިއާތަކުން ބުނެއެވެ.


Maldivian Pearls: ތުއްތު ދަރިފުޅުގެ ވިސްނުން ތަރައްޤީ ކުރާނީ ކިހިނެއް؟\n"ތުއްތު ކުއްޖާ އުފަންވާއިރު ދެކޮނޑު ދޭތެރޭ ބޮލެއް ހުރެއެވެ. އެބޮލުގައި އުނގެނުން ތައްޔާރަށް އޮތް ސިކުނޑިއެއްވެއެވެ. ނަމަވެސް އެސިކުނޑީގެ ތަފާތު ބައިތައް (ބަހުރުވަޔާއި ހިސާބާއި ހެވާއިނުބައި ވަކިކުރުމާއި ޝުޢޫރުތަކާއި އެނޫންވެސް ކަންތައްތަކާ ބެހޭ ތަފާތު ބައިތައް) ތަރައްޤީ ކުރުމަށް ބޭނުންވާ އެތަކެއް ބިލިއަން ސާކިޓްތައް (ނުވަތަ ދޭދޭ ނިޔުރޯންތަކުގެ ދެމެދުގައިވާ ގުޅުންތައް) ވައިރުކޮށް ފުރިހަމަކުރުމަށް ގިނަ އަހަރު ދުވަސްތަކެއްގެ ތަޖުރިބާ (ލޮލުން ބެލުމާއި، އަޑުއެހުމާއި، ކުޅުމާއި، މުޢާމަލާތްކުމުން ލިބެ ތަޖުރިބާ) ބޭނުންވެއެވެ."\nމިޢިބާރާތަކީ "ނިއުސްވީކް" މަޖައްލާގެ 1997 ވަނަ އަހަރުގެ ރަބީއުމޫސުމުގެ ޚާއްޞަ ނަމްބަރުގައި އެމަޖައްލާގެ ސީނިއަރ އެޑިޓަރ ޝެރޯން ބެގްލީ ލިޔެފައިވާ ޢިބާރާތެއްގެ ތަޖުރިބާއެވެ.\nކޮންމެ ކުޑަކުއްޖަކަށްވެސް އެތަކެއް އަހަރުވަންދެން ބެލެނިވެރިއެއްގެ ހިތްހެޔޮކަމާއި އޯގާތެރިކަމާއި އަޅާލުން ބޭނުންވެއެވެ. ދެތިން ހަފްތާއަކަށް ނުވަތަ ދެތިން މަހަކުން ނޫނެވެ. އެތަކެއް އަހަރަކަށް މިއަޅާލުން ދެމިގެންދާންޖެހެއެވެ. ވަކިވަރަކަށް ބޮޑުވާފަހުން ސްކޫލަށް ވައްދާ މޮޅު އުސްތާޛުންގެ އިރުޝާދު ދިނުމަށްވުރެ ކުއްޖާގެ ތޫނުފިލިކަމާ، ވިސްނުމުގެ ތަރައްޤީއަށް އެންމެ ޅަފަތުގައި ކުއްޖާއަށް އަޅާލުމުގެ މުހިއްމުކަން ބޮޑެވެ. މިއަޅާލުން މެދުކެނޑިއްޖެނަމަ ނުވަތަ ނެތި ހިގައްޖެނަމަ ކުއްޖާގެ ވިސްނުންކޮށިވެ، ނެގިމަޑުވެ، ހިތްވަރު އެލޭގޮތް ދިމާވެއެވެ. ކުރިޔަށް ދިޔުމުގެ ބާރު ކުޑަވެއެވެ. އެންމެ ޅަފަތުގެ ކުދީންނާއި، ޕްރީސްކޫލު ކުދިންނަށްވެސް މިއަޅާލުން ބޭނުންވެއެވެ.\n2. ޖިސްމާނީ ހިމާޔަތާއި، ރައްކާތެރިކަމާއި، ބެލެހެއްޓުންތެރި ކޮންޓްރޯލް\nރަޙިމުން ފެށިގެން އެންމެ ޅަފަތާއެކު ކުޑަކުދިންނަށް ހިމާޔަތްތެރި މާހައުލެއް ބޭނުންވެއެވެ. މިމާހައުލަކީ ކުއްޖާއަށް ގެއްލުންދެނިވި ތަފާތު ވައްތަރުގެ ވިހަތަކުން ރައްކާތެރިކަން ލިބިގެންވޭ މާހައުލަކަށް ވާންޖެހެއެވެ. ޖިސްމާނީ އަދި ނަފްސާނީ ހާނިއްކަތަކުން ކުއްޖާއަށް ރައްކާތެރިކަން ލިބިދޭންޖެހެއެވެ. އަނިޔާވެރި މަންޒަރުތަކާ އަޑުތައް ކޮންޓްރޯލް ކުރެވިފައިވާ މާހައުލަކަށް ވާންޖެހެއެވެ. ބަލިވެއިނީނއްސުރެ ދުންފަތާއި ޑޮކްޓަރުގެ ސީދާ އިރުޝާދުގެ ދަށުން ނޫންގޮތަށް ބޭނުންކުރާ ބޭހާއި، މަސްތުވާ ތަކެއްޗާއި، އަނިޔާވެރި ފިލްމުބެލުމާއި، ރުޅިގަދަކުރުމާއި، މިނޫންވެސް ދަރިފުޅަށް ނޭދެވޭ އަސަރު ކޮށްފާނެ ކަންކަމުން މައިންބަފައިން ދުރުވާންޖެހެއެވެ. މާބަނޑަކީ ދަރިފުޅުގެ ވަރަށް ގިނަ ސިފަތައް އަށަގަނެ ތަރައްޤީވާ މަރުހަލާއެއްކަން ޤަބޫލުކޮށް އެދަރިފުޅަށް ނޭދެވޭ އަސަރުކޮށްފާނޭ ވިހަތަކުން ރައްކާތެރިވާންޖެހެއެވެ.\n3. ކުއްޖާގެ ޚާއްޞަ ބޭނުންތަކާ ގުޅޭ ބިނާކުރަނިވި ތަޖުރިބާ ލިބޭނޭ ފުރުޞަތު ފަހިކޮށްދިނުން.\nކޮންމެ ކުއްޖަކީ ތަފާތު ކުއްޖެކެވެ. އެކުއްޖާގެ މިޒާޖާއި ޠަބީއަތް އެހެން ކުދީންނާ ތަފާތުވާނެއެވެ. އެކުއްޖާގެ ޝައުޤުވެރިކަން އެންމެ ޅަފަތުން ފެށިގެން ދެނެގަންނާން މަސައްކަތް ކުރާންޖެހެއެވެ. އަދި އެކަންކަން ތަރައްޤީކުރުމުގެ ފުރުޞަތުތަކެއް އެންމެ ޅަފަތުން ފެށިގެން ފަހިކޮށްދިނުމަކީ ކުއްޖާގެ ކުޅަދާނަކަން އިތުރު ކުރުމަށާއި، ކުއްޖާގެ ޤާބިލުކަން ތަރައްޤީކުރަން އެޅޭ ވަރަށް މުހިއްމު ފިޔަވަޅެކެވެ. މިސަބަބަށްޓަކައި އެންމެ ޅަފަތުގައިވެސް ކުއްޖާއާއެކު ތަފާތު ކަންތައް ކުރުމަށާއި ކުޅުމަށް ބޮޑެތި މީހުން ވަގުތު ހޭދަކުރުން މުހިއްމެވެ. މިގޮތަށް ހޭދަކުރާ ވަގުތުގައި ކުއްޖާގެ ޚާއްޞަ ސިފަތައް ދެނެގަނެވޭނެއެވެ. ކޮންމެ ކުއްޖަކުވެސް ވަރަށް ޅަފަތުގައި އަޑުއަޑު ލައްވާނެއެވެ. ނަމަވެސް ބައެއް ކުދިން ތަންކޮޅެއް އަވަހަށް ވާހަކަ ދައްކަން އުޅެއެވެ. މިފަދަ ކުދިންނަށް ވާހަކަދެއްކުމުގެ ފުރުޞަތު ހޯދާދެވިއްޖެނަމަ އެކުދިންގެ ވިސްނުން ތަރައްޤީ ކުރުމަށް ބާރެއް އަޅައިދެވުނީއެވެ. އަނެއްބައި ކުދިން އާދަޔާ ޚިލާފު އަވަހަށް އެއްޗެހީގައި ހިފަން ފަށައެވެ. މިފަދަ ކުދިންނަށް ތަފާތު އެއްޗެހީގައި އަތްލައި ހިފައި ހެދުމުގެ ފުރުޞަތު ދެވިއްޖެނަމަ އެކުއްޖާގެ ވަށައިގެންވާ މާހައުލާ ދޭތެރޭ ވިސްނާނެ ފުރުޞަތުދެވި އޭނާގެ ވިސްނުން ތަރައްޤީ ކުރުމަށް އެހީވެދެވޭނެއެވެ.\n4. ކުއްޖާއަށް ކުރެވޭ ތަޖުރިބާ އޭނާގެ ހެދިބޮޑުވުމާ މުނާސަބުވުން\nބޮޑުވަމުން އަންނަ ކުއްޖަކަށް އޭނާގެ އެކި ޢުމުރުގައި އަޅާލުން ބޭނުންވަނީ އެކިގޮތަށެވެ. އެ އަޅާލުމާއި ބެލެހެއްޓުން އެކުއްޖެއްގެ ޢުމުރާ މުނާސަބު ވާންޖެހެއެވެ. އެންމެ ޅަފަތުގައި އަޅާލުމުގެ ގޮތުން ކުރަންޖެހޭ ބައެއް ކަންކަމަކީ އެއަށްވުރެ ދޮށިވުމުން ކުރުން އެއްމެ ރަގަޅު ކަމަކަށް ނުވެދާނެއެވެ. އަދި އެންމެ ޅަފަތުގައި އަޅާލުމަށްޓަކައި ނުކުރާ ބައެއް ކަންތައްތައް އެއަށްވުރެ ދޮށިވުމުން ކުރަންޖެހެއެވެ. މިގޮތުން ކުއްޖާއަށް ކޮށްދެވޭ ކޮންމެ ކަމަކުން އަދި ކޮށްނުދީ ދޫކޮށްލާ ކޮންމެ ކަމަކުން އެކުއްޖާއަށް ލިބޭ ތަޖުރިބާއިން ފިލާވަޅުތަކެއް ލިބިގަންނާނެއެވެ. އަދި ބަލަދުވެރިންނަށް އެނގިގެންނާއި ނުއެނގި ކުއްޖާއަށް ހުށަހެޅޭ ތަފާތު ތަޖްރިބާތަކުގެ އަސަރު ކުއްޖާގެ ވިސްނުމުގައި ބިންވަޅުނެގި ހަރުލާފައި ހުންނާނެއެވެ. ބޮޑެތިމީހުން މަޖާކޮށްލުމުގެ ގޮތުން ބަލާ ތަޅާފޮޅާ ފިލްމުގެ އަސަރު އުނގުގައި އޮންނަ ކުއްޖާއަށް ކުރާނެއެވެ. ކުއްޖާއަށް ދިމާވާ ބިރުވެރި ހާދިސާތަކުގެ އަސަރު އޭނާގެ ވިސްނުމަށް ކުރާނެއެވެ. ކުއްޖާއާ މުޢާމަލާތު ކުރެވޭ ބަހުރުވައާއި ކައިރީގައި އުޅޭމީހުންގެ އަސަރު ކުއްޖާއަށް ކުރާނެއެވެ. އަނެއްކޮޅުން ބަލާއިރު ކުއްޖާގެ ހަށިގަނޑާއި ވިސްނުން ތައްޔާރު ނުވަނީސް ގަދަކަމުން ކަންކަން ކުރުވުމަކީ އޭގެ ނޭދެވޭ އަސަރު އޭނާއަށް ކުރާނޭ ކަމެކެވެ. އަތާއި އިގިލިތައް ރަނގަޅަށް ތައްޔާރު ނުވަނީސް އަކުރުއަޅުވަން މަސައްކަތް ކުރުވުމުން ލިޔުން ލަސްވެ ހުތުރުވެއެވެ. ހިނގައިގަންނަން ތައްޔާރު ނުވަނީސް ހިންގުވަން މަސައްކަތް ކުރުވައިފިނަމަ ހިނގުން ލަސްވުމަކީ އެކަށީގެންވާ ކަމެކެވެ. ވަކިކަމަކަށް ކުއްޖާ ތައްޔާރުވުމުން އޭނާގެ އުޅުމުން އެކަން އެނގޭނެއެވެ. އެއިރުން އެކަމެއް ކުރުމުގެ ފުރުސަތު ފަހިކޮށްދޭން ވިއެވެ. ކޮންމެކަމަކީ ކުއްޖާގެ ޢުމުރާއި ކުއްޖާގެ ހެދިބޮޑުވުމާއި މުނާސަބު ކަންކަންތޯ ފަރުވާތެރި ކަމާއެކު ބަލަން ޖެހެއެވެ. ކުއްޖާއާ މުނާސަބު ނޫން ތަޖުރިބާތަކަކަށް ހުށަހެޅިއްޖެނަމަ އޭގެ ނޭދެވޭ އަސަރު ކުރާނެއެވެ.\n5. އަޚުލާޤީ މިންގަނޑުތައް ކަނޑައެޅުމާއި، ދިރިއުޅުން ރޭވުމާއި ޙާޞިލްކުރަންވީ މިންގަނޑުތައް ކަނޑައެޅުން\nއަޚުލާޤާއި ރޭވުންތެރިކަމާއި އިންތިޒާމް އެންމެ ޅަފަތުން ފެށިގެން ކުޑަކުދިންނަށް ބޭނުންވެއެވެ. އަމިއްލަ ނަފުސު ކޮންޓްރޯލް ކުރުމަށާއި، ދިރިއުޅުން ރޭވުމަށް ބޭނުންވާ އަޚުލާޤީ މިންގަނޑުތައް އެކުދިންނަށް ދަސްކޮށްދޭންޖެހެއެވެ. ރުޅި ކޮންޓްރޯލްކޮށް ސުލްޙަވެރިގޮތުގައި މައްސަލަ ޙައްލުކުރަން ދަސްކޮށްދޭންޖެހެއެވެ. އަޚްލާޤީ މިންގަނޑުތައް ދަސްކޮށްދިނުމަށްޓަކައި އެކުދީންނާއެކު ވަގުތު ހޭދަކޮށް ވަކިކަހަލަ ކަންކަމަށް އަބަދު ސަމާލުކަންދީ އެކުދީންގެ ސަމާލުކަމަށް ވަކި ކަންތައްތަކެއް ގެނެސްދިނުމުގައި ފޫހިކަމެއްނެތި ވަގުތު ހޭދަކުރާނޭ ބޮޑެތި މީހުން ތިބެންޖެހެއެވެ. ކުއްޖާގެ އަމަލުތައް ގެންގުޅެންޖެހޭނޭ ވަކި މިންގަނޑުތަކެއް ކަނޑައަޅައި ބަޔާންކޮށްދީ ތަކުރާރުކޮށް ހަނދާންކޮށްދޭނޭ ބޮޑެތި މީހުން ތިބެގެން މެނުވީ އެދެވޭ އަޚުލާޤީ މިންގަނޑުތައް އެކުދީންނަށް ދަސްކޮށް ނުދެވޭނެއެވެ. އެކުދިންނަށް ނޭދެވޭ ޢަމަލެއް ކުރެވޭ ހިނދު "ވިޔާނުދާ" ނުވަތަ "ގޯސް" ކުއްޖެއްކަމުގެ ލަގަބު ދިނުމުގެ ބަދަލުގައި ކެއްތެރިކަމާއެކު ކަންކުރަންވީގޮތް ހަނދާންކޮށްދޭ ބޮޑެތި މީހުންގެ އެހީ ކޮންމެ ކުއްޖަކަށްވެސް ބޭނުންވެއެވެ. އެކުއްޖާއަށް އެންމެ އެދެވޭގޮތަށް ކަމެއް ނުކުރެވޭހިނދު އެކަން އެފަހަރު އޭނާއަށް ނުކުރެވުނަސް ދެން ފަހަރަކުން މަސައްކަތްކުރުމުން ރަގަޅަށް އެކަން ކުރެވޭނެކަމުގެ ޔަޤީންކަން އޮތްކަން އެކުއްޖާއަށް އަންގައިދީ ހިތްވަރުދީ ރަގަޅަށް މަސައްކަތް ކުރާނޭގޮތް ބުނެދޭނޭ ބޮޑެތިމީހުން އެކުއްޖާއަށް ބޭނުންވެއެވެ. އެކުދީންގެ ޤާބިލުކަމާއި، ކުރެވޭ ކަންކަމާއި ނުކުރެވޭ ކަންކަން ދެނެތިބެ ކުރެވޭކަންކަން ރަގަޅަށް ކުރުމަށާއި އެއްވެސް މީހަކަށް ހުރިހާކަމެއް އެންމެ ރަގަޅަށް އަދި އެންމެ ފުރިހަމައަށް ނުކުރެވޭނޭކަން ބުނެދީ ހިތްވަރުދޭނޭ ބޮޑެތިމީހުން ކޮންމެ ކުއްޖަކަށްވެސް ބޭނުންވެއެވެ. ޅަފަތުން ފެށިގެންވެސް ކުއްޖާއަށް ބޭނުންވަނީ ހިތްވަރެވެ. ކާމިޔާބު ކުރުމަށް ކަންކުރަންވީގޮތުގެ ނަމޫނާއެވެ. ނާކާމިޔާބުވެ ދިޔަ ލަދުވެތިގޮތުގެ ހަނދާން އައުކޮށް ދިނުމެއް ނޫނެވެ. ހިތްވަރު ދޭންވީ އެކުއްޖާގެ "ޕާސަނަލް ބެސްޓް" ނުވަތަ އެކުއްޖާއަށް ކަންކުރެވޭ އެންމެ ފުރިހަމައަކަށް ކޮންމެ ކަމެއްވެސް ކުރުމަށެވެ.\nވަސީލަތް: ދަރުމަ މަޖައްލާ\nޕޯސްޓުކުރީ: Administrator | ގަޑި: 08:49\nލޭބަލްތައް: ތަރުބިއްޔަތު, ޑރ.ޢަބްދުލް މުޙްސިން މުޙައްމަދު


#Column : Madheenaage islaamee dhaulathun kurimathilaan jehunu emme muhimmu thin massala -2- One Online\nމަދީނާގެ އިސްލާމީ ދައުލަތުން ކުރިމަތިލާންޖެހުނު އެންމެ މުހިއްމު ތިން މައްސަލަ - 2\nއިސްލާމްދީނުގެ ނަބިއްޔާ ޤަބޫލުކުރެއްވި ގޮތުގައި އިސްލާމީދައުލަތުގެ ސިޔާސީ އަމިއްލަވަންތަ ކަމާއި ދައުލަތުގެ ބާރުވެރިކަމާއި، އިސްތިޤްލާލަށްޓަކައި އިޤްތިޞާދީ ދުޅަހެއިކަމަކީ ކޮންމެހެން ލާޒިމު ކަމެކެވެ. އިންތިހާ ދަރަޖައިގެ މުހިންމު ކަމެކެވެ. އެހެންކަމުން މަދީނާގެ ޔަހޫދީންގެ ވަކިތަކުން މުސްލިމުން ސަލާމަތްކުރައްވައި މުސްލިމުންނަށް އެބައިމީހުންގެ އަމިއްލަ އުސޫލުތަކާ އެއްގޮތަށް އަމިއްލަޔަށް ވިޔަފާރި ކުރެވޭނެ މިނިވަން މުސްތަޤިއްލު ބާޒާރެއްގެ މުހިއްމުކަން އެކަލާގެފާނަށް އެންމެ ފުރަތަމަދުވަހުވެސް ވިސްނައިވަޑައިގެންނެވިއެވެ. އެހެންކަމުން، މަދީނާގައި އޭރުއޮތް ބާޒާރާ މާދުރުނޫން ހިސާބެއްގައި އައު ބާޒާރެެއް އުފެއްދެވިއެވެ. މުސްލިމުންގެ މެދުގައި ފުރިހަމަ އިތުބާރު އުފެދި ވިޔަފާރީގެ އިސްލާމީ ނަޒަރިއްޔާތަކާއި ޙުކުމްތައް ފެތުރުއްވޭނެ ގޮތުންނެވެ.\nއިތުރުސާހިބާ އަލަށް އުފެއްދެވި ބާޒާރުގެ ޙާލަތު ދިރާސާ ކުރެއްވުމަށްފަހު އެ ބާޒާރު އެހެން ދިމާޔަކަށް ބަދަލުކުރެއްވިއެވެ. މަދީނާގެ މެދުތެރެއިން ވާދީ ބަޠުހާނުގެ މަރުކަޒީ ސަރަޙައްދުގެ މުހިންމު ތަނަކަށެވެ. އެތަނަކީ އަލްމަސްޖިދުއްނަބަވީއާ ވަރަށް ކައިރި ތަނެކެވެ. ޔަހޫދީންގެ ބާޒާރާ ތަންކޮޅެއް ދުރު ތަނެކެވެ. ހަމައެއާއެކު ވިޔަފާރިވެރީންނާއި، ވިޔަފާރިކުރަންދާ މީހުން އެބާޒާރާމެދު ޝައުޤުވެރިވާފަދަ ފިޔަވަޅުފުޅުތަކެއް އެޅުއްވިއެވެ. މަދީނާގެ އާބާދީ، ކުރީގެ ބާޒާރު ދޫކޮށްލައި ނަބަވީ އާ ބާޒާރާ ދިމާޔަށް އެނބުރޭނެ ގޮތުންނެވެ. އެގޮތުން އެޅުއްވި ފިޔަވަޅުފުޅުތަކުގެ ތެރޭގައި އެ ބާޒާރުގައި ކުރެވޭ ވިޔަފާރީން އެއްވެސް ޓެކްހެއް ނުނެންގެވުމާއި ބޭނުން ކޮންމެ މީހަކަށް އެ ބާޒާރުގައި ވިޔަފާރި ކުރެވޭގޮތަށް ހުޅުއްވައިލެއްވުން ހިމެނެއެވެ.\nއިސްލާމްދީނުގެ ނަބިއްޔާ ސައްލަﷲ އަލައިހި ވަަސައްލަމަ އަކީ ތަޖުރިބާކާރު ވިޔަފާރިވެރިޔެކެވެ. އެކަލޭގެފާނުވަނީ ޢުކާޒުގެ ބާޒާރާއި ޛިލްމަޖާޒުގެ ބާޒާރުގެ ހުރިހާ އަޑި އުސްކަމެއް ފިސާރި ރަނގަޅަށް ތަޖުރިބާ ކުރައްވައިފައެވެ. އުކާޒުގެ ބާޒާރަކީ، "ޑިއުޓީފްރީ" ބާޒާރެކެވެ. އެހެންކަމުން ޑިއުޓީއާނުލައި ވިޔަފާރިކުރުމަކީ ވިޔަފާރިވެރިންނަށާއި މުދާ ގަންނަ މީހުންނަށް މަންފާ އިތުރުވެފައި ފަސޭހަވާނެ ކަމެއްކަން އެކަލޭގެފާނަށް އެނގިވަޑައިގަންނަވައެވެ. ޔަހޫދީން އެބައިމީހުންގެ ބާޒާރުން ޓެކްސް ނަގައެވެ. ނަބަވީބާޒާރަކީ ޑިއުޓީފްރީ ބާޒާރަކަށް ހެއްދެވުމުން އެ ބާޒާރުގައި މުދަލުގެ އަގުހެޔޮވެ މަދީނާގެ ވިޔަފާރީގެ ސައިލު ނަބަވީބާޒާރާ ދިމާޔަށް ދެމިގަތެވެ.\nނަބަވީބާޒާރަށް ވިޔަފާރިވެރީންގެ އަތްގަދަކުރުން ހުއްޓުވުމަށްޓަކައި ވަކި މީހަކު އެ ބާޒާރުގައި ވަކިތަނެއް އެމީހަކަށް ޚާއްޞަކޮށްގަތުން މަނާކުރެއްވިއެވެ. ކޮންމެދުވަހަކުވެސް އެންމެކުރީން ބާޒާރަށް އަންނަ މީހަކު އެމީހަކު ބޭނުން ތަނެއްގައި ވިޔަފާރި އެޅުމުގެ ހުއްދަ ދެއްވިއެވެ. އިތުރުސާހިބާ ސައްލަﷲ އަލައިހި ވަސައްލަމަ ގެ މި ފިޔަވަޅުފުޅުގެ ސަބަބުން އެކަލޭގެފާނުގެ ބާޒާރުގައި ހެނދުނު ފަތިހާ ވިޔަފާރި ހިނގައިގަންނަގޮތްވިއެވެ. އިތުރުސާހިބާ ހަމަޖައްސަވަމުން ގެންދެވީ ކޮންމެ ވިޔަފާރިވެރިޔަކަށްވެސް އެއްވެސް އިމްތިޔާޒެއްނެތި ވިޔަފާރީގެ ހުޅުވިފައިވާ އުޞޫލުން އެމީހެއްގެ ކުރިއެރުމާއި މަންފާ އިތުރުކުރެވޭ ގޮތަށެވެ.\nއިސްލާމްދީނުގެ ނަބިއްޔާ ސައްލަﷲ އަލައިހި ވަސައްލަމަ އެކަލޭގެފާނުގެ ބާޒާރުގެ ކަންތައް ބެލެހެއްޓެވުމަށްޓަކައި އިނިސްޕެކްޓަރުން ޢައްޔަން ކުރެއްވިއެވެ. އިންސްޕެކްޓަރުންގެ ތެރޭގައި ސަހާބީންގެ އިތުރަށް ސަހާބިއްޔާތުންވެސް ހިމެނުއްވިއެވެ. ބާޒާރުގައި ވިކެވޭ ތަކެތީގެ ބާވަތްތައް ބެއްލެވުމުގެ އިތުރަށް މިނެކިރާގޮތްވެސް އެ އިނިސްޕެކްޓަރުން ފުރިހަމަޔަށް ބެލެހެއްޓެވިއެވެ. ބާޒާރުގެ ކަންތައް ހިނގާނުހިނގާގޮތް ބެއްލެވުމަށްޓަކައި އަމިއްލަފުޅަށް ބާޒާރަށް ފައިންޕުޅުބީއްސެވުމަކީވެސް ކައުސާހިބާގެ އާދަފުޅެކެވެ. އެއްފަހަރަކު ގޮވާން ވިއްކާ މީހެއްގެ ގާތުން ލައްވައިފައި ވަޑައިގަންނަވަމުން އޭނާގެ ގޮވާން ބަސްތާތަކުގެ ތެރެއިން ބަސްތާއެއްގެ ތެރެއަށް އަތްޕުޅު ބޭނުއްވިއެވެ. އިތުރުސާހިބާއަށް އެނގިވަޑައިގަތީ އަޑީގައި ހުރި ގޮވާން ހުރީ ތެމިފައިކަމެވެ. އިތުރުސާހިބާ ސުވާލުކުރެއްވިއެވެ. "މިއީ ކޮންކަމެއް ހެއްޔެވެ؟" ވިޔަފާރިވެރިޔާ ޖަވާބުއެރުވިއެވެ. "ވާރޭވެހިގެން ތެމުނީއެވެ." އިތުރުސާހިބާ ޙަދީޘުކުރެއްވިއެވެ. "ތެމިފައިހުރި ގޮވާން މަތީގައި ނުބެހެއްޓީ ކީއްވެގެން ހެއްޔެވެ. އަހުރެމެންނަށް މަކަރުހަދާ މީހާއަކީ އަހުރެމެންގެ ތެރެއިންވާ މީހެއް ނޫނެވެ."


China ge dhathuruthah fashan Minister Shahid edhivadaigenfi – Iru\nކޮވިޑް-19 އާއި ގުޅިގެން އިގްތިސާދަށް އައިސްފައިވާ ހީނަރުކަމާއެކު، ފަތުރުވެރިކަން ކުރިއެރުވުމަށް ރާއްޖެއާއި ޗައިނާގެ ދަތުރުފަތުރު އަލުން ފަށައިގަންނަންޖެހޭ ކަމަށް ފޮރިން މިނިސްޓަރު ޝާހިދު ވިދާޅުވެއްޖެއެވެ.\nޗައިނާގެ ގައުމީ ދުވަހުގެ މުނާސަބަތާ ގުޅިގެން ބުދަ ދުވަހު މިނިސްޓަރު ދެއްވި ވީޑިއޯ ރެސެޕްޝަންގައި ވިދާޅުވީ ރާއްޖޭގެ އިގްތިސާދު ކުރިއެރުވުމަށް ކުރަމުންދާ މަސައްކަތުގެ ތެރެއިން އެންމެ މުހިންމު މަސައްކަތަކީ ރާއްޖެއަށް އަންނަ ފަތުރުވެރިން އިތުރުކުރުން ކަމަށެވެ.\nއެގޮތުން ރާއްޖެއާއި ޗައިނާގެ ގުޅުން އިތުރަށް ބަދަހިކޮށް ވިޔަފާރީގެ ގުޅުންތަކާއި ދަތުރުފަތުރު އަލުން ފަށަންޖެހޭ ކަން މިނިސްޓަރުގެ ވާހަކައިގައި ވަނީ ފާހަގަކުރައްވާފައެވެ.\nމިނިސްޓަރު ވިދާޅުވީ ދެ ގައުމުގެ ދެމެދު ވައިގެ ދަތުރުތައް ފެށިގެން ދިއުމާއެކު ޗައިނާއިން ރާއްޖެއަށް އަންނަ ފަތުރުވެރިންގެ އަދަދު އިތުރުކުރުމުގެ މަސައްކަތް ކުރައްވާނެ ކަމަށެވެ. އެގޮތުން އެ އަމާޒަށް ވާސިލުވުމަށް ދެ ގައުމުގެ ގުޅުން ބަދަހި ކުރުމުގެ މަސައްކަތް ފޮރިން މިނިސްޓްރީން ކުރައްވާނެ ކަމަށް މިނިސްޓަރު ވިދާޅުވިއެވެ.


ރ.ޔާމިނާމެދު އޯގާތެެރިކަން އިސްކުރެއްވުމަށް ގޮވައިލައްވައިފި - DhiDaily\nރ.ޔާމިނާމެދު އޯގާތެެރިކަން އިސްކުރެއްވުމަށް ގޮވައިލައްވައިފި\nބަދަލު ހިފުމާއި އަނިޔާވެރިވުން ހުއްޓައިލައި, އޯގާތެެރިކަން އިސްކުރައްވައި، ރައީސް ޔާމިން ޢަބްދުލްޤައްޔޫމް ގެއަށް ބަދަލުކުރެއްވުމަށް މަޑުއްވަރީ ދާއިރާގެ މެންބަރު އާދަމް ޝަރީފް ސަރުކާރަށް ގޮވައިލައްވައިފިއެވެ.\nއާދަމް ޝަރީފް ވިދާޅުވީ ރޯދަމަހަކީ އޯގާތެރިކަމާއި މަާފުކުރުމުގެ މައްސަރަކަށްވީ ނަމަވެސް ފެނިގެންދަނީ އަނިޔާއާއި ބަދަލުހިފުން ކަމަށެވެ.\nހަމައެހެންމެ ރައީސް ޔާމިން ޖަލުގައި ދެވަނަ ރޯދަމަހެއް ހޭދަކުރައްވާންޖެހުމަކީ ސަރުކާރާއި ކޯލިޝަންގެ ވެރިންގެ ހިތުގައި ބަދަލުހިފުމާއި އަނިޔާވެރިކަމުގެ ހުޅުރޯވެފައިވާ މިންވަރު ހާމަވެގެންދާކަމެއް ކަމަށެވެ.\n”ބަދަލު ހިފުމާއި އަނިޔާވެރިވުން ހުއްޓައިލައި، އޯގާތެެރިކަން އިސްކުރައްވައި، ރައީސް ޔާމިން ގެއަށް ބަދަލުކުރެއްވުމަށް ސަރުކާރަަށް އިލްތިމާސް ދަންނަވަން. ރަމަޟާންމަހު ރައީސް ޔާމިން ޖަލުގައި ހޭދަކުރަން ޖެހުމުން ހާމަވަނީ ސަރުކާރުގެ އަނިޔާވެރިކަން.“ ޝަރީފް ވިދާޅުވިއެވެ.\nރައީސް އިބްރާހިމް މުޙައްމަދު ޞާލިޙް އިއްޔެ ވަނީ ރައީސް ޔާމިން ގެއަށް ބަދަލުކޮށްދެއްވުން އެދިވަޑައިގެން އެ މަނިކުފާނުގެ އަނބިކަނބަލުން ފާޠިމަތު އިބްރާހިމް ފޮނުއްވި ސިޓީއެއް ލިބިވަޑައިގެންނެވިކަން ހާމަކުރައްވައިފައެވެ. ހަމައެހެންމެ ވޭތުވެދިޔަ ހަފުތާގައި ކޯލިޝަންގެ ލީޑަރުންނާއެކު ބޭއްވެވި ބައްދަލުވުމެއްގައި ރައީސް ޔާމިން ގެއަށް ބަދަލުކުރެއްވުމާއި ގުޅޭގޮތުން މަޝްވަރާކުރެއްވި ކަމަށާއި، އެ ގޮތުން ކަމާގުޅޭ އިދާރާތަކާއި ގުޅިގެން ބަލަންޖެހޭ ކަންކަން ބައްލަވަމުން ގެންދަވާ ކަމަށެވެ. އަދި ރައީސް ޔާމިނަށް ދެރަގޮތެއް ނުހައްދަވާނެ ކަމަށް ވެސް ރައީސް ޞާލިޙް ވިދާޅުވިއެވެ.


އަބްދުލް ކަރީމުގެ ހަޔާތުން ރަމަޟާން މަހުގެ 1 ދުވަސް! – Faanooz\nއަބްދުލް ކަރީމުގެ ހަޔާތުން ރަމަޟާން މަހުގެ 1 ދުވަސް!\nMay 26, 2018 | އަޙުމަދު އަނަސް\nރަމަޟާން މަހަކީ ހުރިހާ މުސްލިމުންނަށްވެސް ބަރަކާތްތެރި، އެހެން މަސްތަކާއި ތަފާތު މަހެކެވެ. މަސައްކަތުގެ މާހައުލާއި، ދިރިއުޅުމުގެ ވައްޓަފާޅިއެވެ. އެކި ވަޒީފާތައްވެސް އެކަން ތަފާތެވެ.\nމިއީ ލ.ފޮނަދޫ އާލަމް އަބްދުލް ކަރީމް އަބްދުﷲ އެވެ. އުމުރުން 51 އަހަރެވެ. ކުރާ މަސައްކަތަކީ މިސްކިތެއްގެ މުދިމު ކަމެވެ. މިވަޒީފާގައި ކަރީމު މަސައްކަތްކުރާތާ މިހާރު 11 އަހަރާއި6މަސްދުވަސް ވެއްޖެއެވެ. އުމުރުން5އަހަރުގައި ލޮލުގެ ފެނުމުން މަހުރޫމްވީނަމަވެސް ހިތްވަރާއެކު މަސައްކަތްކުރެވެ. މުދިމެއްގެ ވަޒީފާ އަދާކުރަންފެށުމުގެ ކުރިން ކަރީމް ވަނީ އަމިއްލަ ބޭންޑެއް އުފައްދާ މިއުޒިކް ކުޅެފައެވެ. އެހެނަސް އުމުރުން 40 އަހަރުގައި އިމާމު ކަމުގެ ސަނަދު ނެގުމާއެކު ކަރީމުގެ ހަޔާތް ބަދަލުކޮށްލިއެވެ.\nކަރީމަކީ ފޮނަދޫގެ އެންމެ ނުފޫޒުގަދަ އަދި އެންމެ މަޝްހޫރު އެއް އާއިލާ އަށް ނިސްބަތްވާ މޫނެކެވެ. ހަތް ކުދިންގެ މި އާއިލާގައި މިވަގުތު އެންމެ މަޝްހޫރީ ޕީޕީއެމްގެ ނައިބު ރައިސް އަދި ފޮނަދޫ ދާއިރާގެ މެމްބަރު އަބްދުއް ރަހީމް އަބްދުﷲ އެވެ. ކަރީމަކީ އަބްދުއްރަހީމްގެ އެއްމާބަނޑު ކޮއްކޮއެވެ.\n3 ދަރިންނާއި އަންހެނުންނާއެކު ފޮނަދޫގައި އުޅެމުން އަންނަ ކަރީމް، އޭނާ ރޯދަމަހުގެ އެއްދުވަސް ހޭދަކުރާގޮތް ފާނޫޒު އާއި ޚިއްޞާ ކުރިއެވެ. ކޮންމެ ދުވަހަކުވެސް ފަތިހު 3:30 ގައި ކަރީމު ހޭލައެވެ. ހާރުކައި ހަދައިގެން ދެން ދަނީ ފަތިސް ނަމާދަށެވެ. އިމާމުވެ ނަމާދު ކުރުމަށްފަހު ކޮންމެ ރެއަކުވެސް މިސްކިތުގައި 30 ވަރަކަށް މިނެޓު ހޭދަކޮށްލުމަކީ ކަރީމުގެ އާދައެކެވެ. އެއަށްފަހު އެނބުރި ގެއަށްދެއެވެ.\nކަރީމް އިމާމުވެ ނަމާދުކުރާ މިސްކިތް\nދުވާލުވެ އިރުއެރުމާއެކު ކަރީމުވެސް އާއިލާއާއެކު ވަޤުތު ހޭދަކުރެއެވެ. ދިރިއުޅުމުގެ ކަންކަމާމެދު ވިސްނާ، އެކި ކަންކަމުގައި މީހުނަށް އެހީތެރިވެދެއެވެ. މެންދުރު ނަމާދާއި ހަމައަށް ކަރީމު ކުރާކަމަކީ މިއީއެވެ. އާއިލާއާއެކު ވަޤުތު ހޭދަކުރުމެވެ. މެންދުރު ނަމާދުވެސް އިމާމުވެ ކުރުމަށްފަހު ކަރީމު މިސްކިތުގައި މަޑުކުރެއެވެ. އެހެނަސް ފަތިސް ނަމާދާއި ޚިލާފަށް މެންދުރު ނަމާދަށްފަހު މިސްކިތުގައި 1 ގަޑިއިރު ވަންދެން ޤުރުއާން ކިޔެވުމާއި ސުންނަތް ނަމާދުކުރުމުގައި ވަޤުތެ ހޭދަކުރެއެވެ.\nއެއަށްފަހު ގެއަށްދިޔުމަށްފަހު ކޮންމެ ދުވަހަކުވެސް ސިޔަރަތު އަޑުއެހުމަކީ ކަރީމުގެ އާދައެކެވެ. އަދި މިގޮތަށް ސިޔަރަތު އަޑުއަހަން އިނުމަށްފަހު އަނެއްކާވެސް މިސްކިތަށް ގޮސް އިމާމުވެ ނަމާދު ކުރެއެވެ.\nއަސުރު ނަމާދަށްފަހު ކޮންމެ ދުވަހަކުވެސް ރައްޓެހިންނާއެކު އެމީހުންގެ ގެއަށް ނުވަތަ ފިނިބުރު ޖަހާލަން ދެއެވެ. ރައްޓެހިންނާއެކު ވާހަކަ ދައްކާލާ، ހީ ސަމާސާކޮށް، ސަކަރާތްޖަހާލުމަކީ ކަރީމުއަށްވެސް ލިބޭ ވަރަށް ބޮޑު އުފަލެކެވެ. މިގޮތަށް ރައްޓެހިންނާއެކު ވަގުތު ހޭދަކޮށްލުމަށްފަހު ކޮންމެ ދުވަހަކުވެސް 17:45 ވުމުގެ ކުރިން ކަރީމު މިސްކިތަށްދެއެވެ. އަދި މިސްކިތުގައި ރޯދަ ވިއްލުމުގެ އިންތިޒާމް އޮތްގޮތް ބަލައެވެ.\nމަޤުރިބު ނަމާދަށްފަހު އަނެއްކާވެސް ގެއަށް ދެއެވެ. ރަނގަޅަށް ކައިބޮއެ ހަދައިގެން އިޝާ ނަމާދަށް ބަންގި ގޮވަން މިސްކިތަށް ދެއެވެ. އިޝާ ނަމާދު ނިންމާ ތަރާވީހް ނަމާދުކޮށް ގެއަށް ދެއެވެ.\nކަރީމަަށް ކީރިތި ޤުރުއާނުން ބޮޑުބައެއް ހިތުން އެނގެއެވެ. އަދި މިހާރުވެސް ކަރީމު ދަނީ މުޅި ޤުރުއާން ހިތުދަސްކުރުމުގެ މަސައްކަތް ކުރަމުންނެވެ. ކަރީމަކީ މުދިމަކަށް ވުމުގެ ކުރިން ފޮނަދޫގައި ތިބި އެންމެ މޮޅެތި ފުޓުބޯޅަ ކުޅުންތެރިންގެ ތެރެއިން އެކަކެވެ. އެހާމެ މޮޅު މިއުޒިޝަނަރެކެވެ. ވަޑާންކުރުމުގައިވެސް އެވަރެއް ނެތެވެ. ލޮލުގެ ފެނުމުން މަހުރޫމުވެފައި ވީނަމަވެސް އެއީ އުފާވެރިކަމުގެ ނިމުން ކަމުގައި ނުބަލާ އުފާވެރި ދިރިއުޅުމެއް އުޅެމުންނެވެ. އެންމެ އަޖައިބުކުރަނިވި ކަމަކީ ކަރީމު ގިނަފަހަރަށް ގެއިން މިސްކިތަށްވެސް ދަނީ އެކަނި ހިނގާފައެވެ. ކަރީމު ސައިކަލުވެސް ދުއްވައެވެ. ކާރުވެސް ދުއްވައެވެ. މީހުން ވެސް އެނގެއެވެ. ލިބިފައިވާ މިޤުދުރަތީ ހުނަރަކީ ހަމަ އަޖައިބެކެވެ.\nކަރީމްގެ ދެމަފިރިން ސައިކަލުގައި. –ފޮޓޯ: ދޯ.އެމްވީ\nކަރީމަކީ ފޮނަދުގެ އެންމެވެސް ދަންނަ މީހެކެވެ. ހުރިހާ އެންމެންވެސް އިހުތިރާމާއު ގަދަރުކުރާ މީހެކެވެ. ކަރީމަކީ ހުރިހާ އެންމެނަށްވެސް ހަމަ ނަމޫނާއެކެވެ.


Raajje aai Lanka ge kurimathilun evvaru - One Online\nސައުތު އޭޝިއަން ގޭމްސްގައި ރާއްޖެ އާއި ސްރީލަންކާ ބައްދަލުކުރި މެޗުގެ ތެރެއިން -- ފޮޓޯ: އެމްއޯސީ / އަބްދުﷲ އަބީދު\nރާއްޖެ އާއި ލަންކާގެ ކުރިމަތިލުން އެއްވަރު\nނޭޕާލުގައި ކުރިއަށްދާ ސައުތު އޭޝިއަން ގޭމްސްގައި ރާއްޖެ އާއި ސްރީލަންކާ ބައްދަލުކުރި މެޗު އެއްވަރުވެގެން ނިމިއްޖެއެވެ.\nސައުތު އޭޝިއަން ގޭމްސްގެ ފުޓުބޯޅަ އިވެންޓުގައި މިއަދު ހަވީރު ރާއްޖެ އާއި ލަންކާ ބައްދަލުކުރި މެޗު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nރާއްޖޭގެ 23 އަހަރުންގެ ދަށުގެ ޓީމުގައި ހިމެނި ސީނިއާ ކުޅުންތެރިން ކަމަށްވާ އަކްރަމް އަބްދުލްޤަނީ (އަކޫ) އާއި ހަމްޒާ މުހައްމަދު (ހަމްޕު) އަދި އިބްރާހިމް މަހުދީ ހުސައިން (ފޭދޫ އިއްބެ) ހިމަނައިގެން ފެށި އެ މެޗުގެ ދެ ހާފުގައި ވެސް ރާއްޖެއަށް ލަނޑު ޖަހާނެ ގިނަ ފުރުސަތުތަކެއް ލިބިގެންދިޔައެވެ.\nއެ މެޗުގެ ފުރަތަމަ ހާފުގައި އެންމެ ރަނގަޅު ފުރުސަތެއް ލިބިގެންދިޔައީ ރާއްޖޭގެ ފޭދޫ އިއްބެ އާއި ހަސަން ނާއިޒް (ދާދު) އަށެވެ. އެ ދެ ކުޅުންތެރިން ފޮނުވާލި ހަމަލާ، ރާއްޖޭގެ ކްލަބު އީގަލްސްއަށް ކުޅެމުން އަންނަ ލަންކާ ކީޕަރު ސުޖަން ޕެރޭރާ ވަނީ މަތަކޮށްފައެވެ.\nމެޗުގެ ދެވަނަ ހާފުގައި ރާއްޖެއަށް ލިބުނު ފުރުސަތުތަކުގެ ތެރެއިން ފޭދޫ އިއްބެ ފޮނުވާލި ހިލޭ ޖެހުމެއް ފާހަގަކޮށްލެވެއެވެ. އޭނާގެ އެ ހިލޭ ޖެހުން އަމާޒުވީ ލަންކާ ގޯލުގެ ހުރަސް ދަނޑިއަށެވެ. އެ ހަމަލާއަށް ފަހު ހަމްޕުއަށް ވެސް ރަނގަޅު ފުރުސަތެއް ލިބިގެންދިޔަ ނަމަވެސް، އޭނާ ފޮނުވާލި ހަމަލާގެ ހުރަހަކަށްވީ ލަންކާގެ ކީޕަރު ސުޖަންއެވެ.\nމެޗުގެ 78 ވަނަ މިނެޓުގައި ލަންކާގެ ކުޅުންތެރިޔަކަށް ރަތް ކާޑެއް ދެއްކިއެވެ. ލަންކާ އިން ކުޅުންތެރިއެއް މަދުކޮށް ކުޅެމުންދިޔަ ނަމަވެސް، ރާއްޖެއަށް އޭގެ ފައިދާ ނެގިފައެއް ނުވެއެވެ.\nސައުތު އޭޝިއަން ގޭމްސްގެ ފުޓުބޯޅަ އިވެންޓުން އިންޑިއާ ވަކިވުމުން، ފުޓުބޯޅަ އިވެންޓު ކުރިއަށްގެންދަނީ ލީގު އުސޫލުންނެވެ. ރާއްޖެއިން ކުޅޭ ދެވަނަ މެޗުގައި ރާއްޖޭ ގަޑިން މާދަމާ ހަވީރު 4:15ގައި ނުކުންނަން ޖެހޭނީ ބަންގުލަދޭޝްއާ ދެކޮޅަށެވެ.